◎城北
禅虚寺，在大夏门外御道西。寺前有阅武场，岁终农隙，甲士习战，千乘万骑，常在於此。
有羽林马僧相善牴角戏，掷戟与百尺树齐等。虎贲张车渠，掷刀出楼一丈。帝亦观戏在楼，恒令二人对为角戏。
中朝时宣武场在大夏门东北，今为光风园，苜蓿生焉。
凝圆寺，阉官济州刺史贾璨所立也。在广莫门外一里御道东，所谓永平里也。
注：即汉太上王广处。迁京之初，创居此里，值母亡，舍以为寺。
地形高显，下临城阙。房庑精丽，竹柏成林，实是净行息心之所也。王公卿士来游观为五言者，不可胜数。
洛阳城东北有上商里，殷之顽民所居处也，高祖名闻义里。
迁京之始，朝士住其中，迭相几刺，竟皆去之。惟有造瓦者止其内，京师瓦器出焉。世人歌曰： 洛城东北上商里，殷之顽民昔所止。今日百姓造瓮子，人皆弃去住者耻。 唯冠军将军郭文远游憩其中，堂宇园林，匹於邦君。时陇西李元谦乐双声语，常经文远宅前过，见其门阀华美，乃曰： 是谁第宅？过佳！ 婢春风出曰： 郭冠军家。 元谦曰： 凡婢双声。 春风曰： 儜奴慢骂。 元谦服婢之能，於是京邑翕然传之。
闻义里有敦煌人宋云宅，云与惠生俱使西域也。
神龟元年十一月冬，太后遣崇立寺比丘惠生向西域取经，凡得一百七十部，皆是大乘妙典。
初发京师，西行四十日，至赤岭，即国之西疆也，皇魏关防正在於此。
赤岭者，不生草木，因以为名。其山有鸟鼠同穴。异种共类，鸟雄鼠雌，共为阴阳，即所谓鸟鼠同穴。
发赤岭西行二十三日，渡流沙，至吐谷浑国。路中甚寒，多饶风雪，飞沙走砾，举目皆满，唯土谷浑城左右暖於馀处。其国有文字，况同魏。风俗政治，多为夷法。
从吐谷浑西行三千五百里，至鄯善城。其城自立王，为土谷浑所吞。今城是土谷浑第二息宁西将军，总部落三千，以御西胡。
从鄯善西行一千六百四十里，至左末城。城中居民可有百家，土地无雨，决水种麦，不知用牛，耒耜而田。城中图佛与菩萨，乃无胡貌，访古老，云是吕光伐胡所作。从左末城西行一千二百七十五里至末城。城傍花果似洛阳，惟土屋平头为异也。
从末城西行二十二里至捍{麻女}城。城南十五里有一大寺，三百馀众僧。有金像一躯，举高丈六，仪容超绝，相好炳然，面恒东立，不肯西顾。父老传云： 此像本从南方腾空而来，于阗国王亲见礼拜，载像归，中路夜宿，忽然不见。遣人寻之，还来本处。即起塔，封四百户以供洒扫。户人有患，以金箔贴像所患处，即得阴愈。后人於像边造丈六像者及诸像塔，乃至数千，悬彩幡盖，亦有万计。魏国之幡过半矣。幅上隶书，多云太和十九年、景明二年、延昌二年。唯有一幅，观其年号是姚兴时幡。
从捍{麻女}城西行八百七十八里，至于阗国。王头著金冠，似鸡帻，头后垂二尺生绢，广五寸，以为饰。威仪有鼓角金钲，弓箭一具，戟二枝，槊五张。左右带刀，不过百人。其俗妇人袴衫束带，乘马驰走，与丈夫无异。死者以火焚烧，收骨葬之，上起浮图。居丧者翦发〈嫠女换为刀〉面，以为哀戚。发长四寸，即就平常。唯王死不烧，置之棺中，远葬於野，立庙祭祀，以时思之。
于阗王不信佛法。有商胡将一比丘名毗卢旃在城南杏树下，向王伏罪云： 今辄将异国沙门来在城南杏树下。 王闻忽怒，即往看毗卢旃。旃语王曰： 如来遣我来，令王造覆盆浮图一所，使王祚永隆。 王言： 令我见佛，当即从命。 毗卢旃鸣钟告佛，即遣罗睺罗变形为佛，从空而现真容。王五体投地，即於杏树下置立寺舍，画作罗睺罗像，忽然自灭。于阗王更作精舍笼之。令覆瓮之影恒出屋外。见之者无不回向。其中有辟支佛靴，於今不烂，非皮非采，莫能审之。
案于阗国境，东西不过三千馀里。
神龟二年七月二十九日入朱驹波国。人民山居，五穀甚丰。食则面麦，不立屠煞。食肉者以自死肉。风俗言音与于阗相似，文字与波罗门同。其国疆界可五日行遍。
八月初入汉盘陀国界。西行六日，登葱岭山。复西行三日，至钵盂城。三日至不可依山，其处甚寒，冬夏积雪。
山中有池，毒龙居之。昔有三百商人止宿池侧，值龙忿怒，泛杀商人。盘陀王闻之，舍位与子，向乌场国学婆罗门咒。四年之中，尽得其术。还复王位，复咒池龙。龙变为人，悔过向王。即徙之葱岭山，去此池二千馀里。今日国王十三世祖也。
自此以西，山路欹侧，长阪千里，悬崖万仞，极天之阻，实在於斯。太行、孟门，匹兹非险；崤关、垄阪，方此则夷。自发葱岭，步步渐高。如此四日，乃得至岭。依约中下，实半天矣！汉盘陀国正在山顶。自葱岭已西，水皆西流，世人云是天地之中。人民决水以种，闻中国田待雨而种，笑曰： 天何由可共期也？ 城东有孟津河，东北流向沙勒。葱岭高峻，不生草木。是时八月，天气已冷，北风驱雁，飞雪千里。
九月中旬入钵和国。高山深谷，崄道如常。国王所住，因山为城。人民服饰，惟有毡衣。地土甚寒，窟穴而居。风雪劲切，人畜相依。国之南界，有大雪山，朝融夕结，望若玉峰。
十月之初，至〈喝欠〉哒国。土田庶衍，山泽弥望。居无城郭，游军而治。以毡为屋，随逐水草，夏则迁凉，冬则就温。乡土不识文字，礼教俱阙。阴阳运转，莫知其度。年无盈闰，月无大小，用十二月为一岁。受诸国贡献，南至牒罗，北尽敕勒，东被于阗，西及波斯，四十馀国皆来朝贺。王居大毡帐，方四十步，周回以氍毹为壁。王著锦衣，坐金床，以四金凤凰为床脚。见大魏使人，再拜跪受诏书。至於设会，一人唱，则客前，后唱，则罢会。唯有此法，不见音乐。
〈喝欠〉哒国王妃亦著锦衣，长八尺奇，垂地三尺，使人擎之。头带一角，长三尺，以玫瑰五色珠装饰其上。王妃出则舆之，入坐金床，以六牙白象四狮子为床，自馀大臣妻皆随伞，头亦似有角，团圆垂下，状似宝盖。
观其贵贱，亦有服章。四夷之中，最为强大。不信佛法，多事外神。杀生血食，器用七宝。诸国奉献，甚饶珍异。
按〈喝欠〉哒国去京师二万馀里。
十一月初入波知国。境土甚狭，七日行过。人民山居，资业穷煎，风俗凶慢，见王无礼。国王出入，从者数人。其国有水，昔日甚浅，后山崩截流，变为二池。毒龙居之，多有灾异。夏喜暴雨，冬则积雪，行人由之，多致难艰。雪有白光，照耀人眼，令人闭目，茫然无见。祭祀龙王，然后平复。
十一月中旬入赊弥国。此国渐出葱岭，土田峣崅，民多贫困。峻路危道，人马仅通。一直一道，从钵卢勒国向乌场国，铁锁为桥，悬虚为渡，下不见底，旁无挽捉，倏忽之间，投躯万仞，是以行者望风谢路耳。
十二月初入乌场国。北接葱岭，南连天竺，土气和暖，地方数千里。民物殷阜，匹临淄之神州，原田膴膴，等咸阳之上土。鞞罗施儿之所，萨埵投身之地，旧俗虽远，土风犹存。国王精进，菜食长斋，晨夜礼佛，击鼓吹贝，琵琶箜篌，笙箫备有。日中已后，始治国事。假有死罪，不立杀刑，唯徙空山，任其饮啄。事涉疑似，以药服之，清浊则验。随事轻重，当时即决。土地肥美，人物丰饶。五穀尽登，百果繁熟，夜闻锺声，遍满世界。土饶异花，冬夏相接，道俗采之，上佛供养。
国王见宋云云大魏使来，膜拜受诏书。闻太后崇奉佛法，即面东合掌，遥心顶礼。遣解魏语人问宋云曰： 卿是日出人也？ 宋云答曰： 我国东界有大海水，日出其中，实如来旨。 王又问曰： 彼国出圣人否？ 宋云具说周、孔、庄、老之德；次序蓬莱山上银阙金堂，神仙圣人并在其上；说管辂善卜，华陀治病，左慈方术；如此之事，分别说之。王曰： 若如卿言，即是佛国。我当命终，愿生彼国。
宋云於是与惠生出城外，寻如来教迹。水东有佛晒衣处。初如来在乌场国行化，龙王瞋怒，兴大风雨，佛僧迦梨表里通湿。雨止，佛在石下东面而坐，晒袈裟。年岁虽久，彪炳若新，非直条缝明见，至於细缕亦彰。乍往观之，如似未彻，假令刮削，其文转明。佛坐处及晒衣所，并有塔记。
水西有池，龙王居之池边有一寺，五十馀僧。龙王每作神变，国王祈请，以金玉珍宝投之池中，在后涌出，令僧取之。此寺衣食，待龙而济，世人名曰龙王寺。
王城北八十里，有如来履石之迹，起塔笼之。履石之处，若水践泥，量之不定，或长或短。今立寺，可七十馀僧。塔南二十步，有泉石。佛本清净，嚼杨枝，植地即生，今成大树，胡名曰婆楼。
城北有陀罗寺，佛事最多。浮图高大，僧房逼侧，周匝金像六千躯。王年常大会，皆在此寺。国内沙门，咸来云集。宋云惠生见彼比丘戒行精苦，观其风范，特加恭敬。遂舍奴婢二人，以供洒扫。
去王城东南，山行八日，至如来苦行投身饿虎之处。高山巃嵸，危岫入云。嘉木灵芝，丛生其上。林泉婉丽，花彩曜目。宋云与惠生割舍行资，於山顶造浮图一所，刻石隶书，铭魏功德。山有收骨寺，三百馀僧。王城南一百馀里，有如来昔作摩休国剥皮为纸，拆骨为笔处，阿育王起塔笼之，举高十丈。拆骨之处，髓流著石，观其脂色，肥腻若新。王城西南五百里，有善持山，甘泉美果，见於经记。山谷和暖，草木冬青。当时太簇御辰，温炽已扇，鸟鸣春树，蝶舞花丛。宋云远在绝域，因瞩此芳景，归怀之思，独轸中肠，遂动旧疹，缠绵经月，得婆罗门咒，然后平善。
山顶东南，有太子石室，一口两房。太子室前十步，有大方石。云太子常坐其上，阿育王起塔记之。塔南一里，有太子草庵处。去塔一里，东北下山五十步，有太子男女绕树不去，婆罗门以杖鞭之流血洒地处，其树犹存。洒血之地，今为泉水。室西三里，天帝释化为师子，当路蹲坐，遮嫚〈女氐〉之处。石上毛尾爪迹，今悉炳然。阿周陀窟及闪子供养盲父母处，皆有塔记。
山中有昔五百罗汉床，南北两行相向坐处，其次第相对。有大寺，僧徒二百人。太子所食泉水北有寺，恒以驴数头运粮上山，无人驱逐，自然往还。寅发午至，每及中餐。此是护塔神湿婆仙使之然。
此寺昔日有沙弥，常除灰，因入神定。维那輓之，不觉皮连骨离，湿婆仙代沙弥除灰处。国王与湿婆仙立庙，图其形像，以金傅之。
隔山岭有婆奸寺，夜叉所造，僧徒八十人。云罗汉夜叉常来供养，洒扫取薪，凡俗比丘，不得在寺。大魏沙门道荣至此礼拜而去，不敢留停。
至正光元年四月中旬，入乾陀罗国。土地亦与乌场国相似，本名业波罗国，为〈喝欠〉哒所灭，遂立敕勤为王。治国以来，已经二世。立性凶暴，多行杀戮，不信佛法，好祀鬼神。国中人民，悉是婆罗门种，崇奉佛教，好读经典，忽得此王，深非情愿。自恃勇力，与罽宾争境，连兵战斗，已历三年。王有斗象七百头，一负十人，手持刀楂，象鼻缚刀，与敌相击。王常停境上，终日不归，师老民劳，百姓嗟怨。
宋云诣军，通诏书。王凶慢无礼，坐受诏书。宋云见其远夷不可制，任其倨傲，莫能责之。王遣传事谓宋云曰： 卿涉诸国，经过险路，得无劳苦也？ 宋云答曰： 我皇帝深味大乘，远求经典，道路虽险，未敢言疲。大王亲总三军，远临边境，寒暑骤移，不无顿弊？ 王答曰： 不能降服小国，愧卿此问。 宋云初谓王是夷人，不可以礼责，任其坐受诏书，及亲往复，乃有人情。遂责之曰： 山有高下，水有大小，人处世间，亦有尊卑。〈喝欠〉哒、乌场王并拜受诏书，大王何独不拜？ 王答曰： 我见魏主则拜，得书坐读，有何可怪？世人得父母书，犹自坐读。大魏如我父母，我一坐读书，於理无失。 云无以屈之。遂将云至一寺，供给甚薄。时跋提国送狮子儿两头与乾陀罗王，云等见之，观其意气雄猛，中国所画，莫参其仪。
於是西行五日，至如来舍头施人处。亦有塔寺，二十馀僧。复西行三日，至辛头大河。河西岸上，有如来作摩竭大鱼，从河而出。十二年中以肉济人处。起塔为记，石上犹有鱼鳞纹。
复西行十三日，至佛沙伏城。川原沃壤，城郭端直，民户殷多，林泉茂盛。土饶珍宝，风俗淳善。其城内外，凡有古寺，名僧德众，道行高奇。城北一里有白象宫。寺内佛事，皆是石像，装严极丽，头数甚多，通身金箔，眩耀人目。寺前有系白象树，此寺之兴，实由兹焉。花叶似枣，季冬始熟。父老传云，此树灭，佛法亦灭。寺内图太子夫妻以男女乞婆罗门像，胡人见之，莫不悲泣。
复西行一日，至如来挑眼施人处。亦有塔寺，寺石上有伽叶佛迹。
复西行一日，乘船渡一深水，三百馀步。复西南行六十里，至乾陀罗城。东南七里，有雀离浮图。
《道荣传》云：城东四里。
推其本缘，乃是如来在世之时，与弟子游化此土，指城东曰： 我入涅槃后二百年，有国王名迦尼色迦在此处起浮图。 佛入涅槃后二百年，果有国王字迦尼色迦出游城东，见四童子累牛粪为塔，可高三尺，俄然即失。
《道荣传》云：童子在虚空中向王说偈。
王怪此童子，即作塔笼之。粪塔渐高，挺出於外，去地四百尺然后止。王始更广塔基三百馀步。
《道荣传》云： 三百九十步。
从此构木，始得齐等。
《道荣传》云：其高三丈。悉用文石为阶砌栌栱，上构众木，凡十三级。
上有铁柱，高三百尺，金槃十三重，合去地七百尺。
《道荣传》云：铁柱八十八尺，八十围，金盘十五重，去地六十三丈二尺。
施功既讫，粪塔如初，在大塔南三步。时有婆罗门不信是粪，以手探看，遂作一孔。年岁虽久，粪犹不烂，以香泥填孔，不可充满。今有天宫笼盖之。
雀离浮图自作以来，三经天火所烧，国王脩之，还复如故。父老云：此浮图天火七烧，佛法当灭。
《道荣传》云：王修浮图，木工既讫，犹有铁柱，无有能上者。王於四角起大高楼，多置金银及诸宝物，王与夫人及诸王子悉在上烧香散花，至心精神，然后辘轳绞索，一举便到。故胡人皆云四天王助之。若其不尔，实非人力所能举。
塔内佛事，悉是金玉，千变万化，难得而称。旭日始开，则金盘晃朗，微风渐发，则宝铎和鸣，西域浮图，最为第一。
此塔初成，用真珠为罗网覆於其上。于后数年，王乃思量，此珠网价值万金，我崩之后，恐人侵夺；复虑大塔破坏，无人修补，即解珠网，以铜镬盛之，在塔西北一百步掘地埋之。上种树，树名菩提，枝条四布，密叶蔽天。树下四面坐像，各高丈五，恒有四龙典掌此珠。若兴心欲取，则有祸变。刻石为铭，嘱语将来，若此塔坏，劳烦后贤出珠修治。
雀离浮图南五十步，有一石塔，其形正圆，高二丈，甚有神变，能与世人表吉凶。触之，若吉者，金铃鸣应；若凶者，假令人摇撼，亦不肯鸣。惠生既在远国，恐不吉反，遂礼神塔，乞求一验。於是以指触之，铃即鸣应。得此验，用慰私心，后果得吉反。
惠生初发京师之日，皇太后敕付五色百尺幡千口，锦香袋五百枚，王公卿士幡二千口。惠生从于阗至乾陀罗，所有佛事处，悉皆流布，至此顿尽。惟留太后百尺幡一口，拟奉尸毗王塔。宋云以奴婢二人奉雀离浮图，永充洒扫。惠生遂减割行资，妙简良匠，以铜摹写雀离浮图仪一躯，及释迦四塔变。
於是西北行七日，渡一大水，至如来为尸毗王救鸽之处，亦起塔寺。昔尸毗王仓库为火所烧，其中粳米燋然，至今犹在。若服一粒，永无疟患。彼国人民须禁日取之。
《道荣传》云：至那迦罗阿国，有佛顶骨，方圆四寸，黄白色，下有孔，受人手指，〈门众包围结构〉然似仰蜂窠。至耆贺滥寺，有佛袈裟十三条，以尺量之，或短或长。复有佛锡杖，长丈七，以水筩盛之，金箔其上。此杖轻重不定，值有重时，百人不举，值有轻时，二人胜之。那竭城中有佛牙佛发，并作宝函盛之，朝夕供养。至瞿波罗窟，见佛影。入山窟，去十五步，四面向户遥望，则众相炳然；近看瞑然不见。以手摩之，唯有石壁。渐渐卻行，始见其相。容颜挺特，世所希有。窟前有方石，石上有佛迹。窟西南百步，有佛浣衣处。窟北一里，有目连窟。窟北有山，山下有六佛手作浮图，高十丈。云此浮图陷入地，佛法当灭。并为七塔，七塔南石铭，云如来手书，胡字分明，於今可识焉。
惠生在乌场国二年，西胡风俗，大同小异，不能具录。至正光三年二月始还天阙。
衒之按惠生《行纪》事多不尽录，今依《道荣传》、《宋云家纪》，故并载之，以备缺文。
京师东西二十里，南北十五里，户十万九千馀。庙社宫室府曹以外，方三百步为一里，里开四门，门置里正二人，吏四人，门士八人，合有二百二十里。寺有一千三百六十七所。天平元年迁都邺城，洛阳馀寺四百二十一所。北芒山上有冯王寺、齐献武王寺。京东石关有元领军寺、刘长秋寺。嵩高中有闲居寺、栖禅寺、嵩阳寺、道场寺。上有中顶寺，东有升道寺。京南关口有石窟寺、灵岩寺。京西瀍涧有白马寺、照乐寺。如此之寺，既郭外，不在数限，亦详载之。


问曰：脉有三部，阴阳相乘。荣卫血气，在人体躬。呼吸出入，上下于中，因息游布，津液流通。随时动作，效象形容，春弦秋浮，冬沉夏洪。察色观脉，大小不同，一时之间，变无经常，尺寸参差，或短或长。上下乖错，或存或亡。病辄改易，进退低昂。心迷意惑，动失纪纲。愿为具陈，令得分明。师曰：子之所问，道之根源。脉有三部，尺寸及关。荣卫流行，不失衡铨。
肾沉、心洪、肺浮、肝弦，此自经常，不失铢分。
出入升降，漏刻周旋，水下百刻，一周循环。当复寸口，虚实见焉。
变化相乘，阴阳相干。风则浮虚，寒则牢坚；沉潜水蓄，支饮急弦；动则为痛，数则热烦。
设有不应，知变所缘，三部不同，病各异端。
太过可怪，不及亦然，邪不空见，中必有奸，审察表里，三焦别焉，知其所舍，消息诊看，料度府藏，独见若神。为子条记，传与贤人。
师曰：呼吸者，脉之头也。初持脉，来疾去迟，此出疾入迟，名曰内虚外实也。初持脉，来迟去疾，此出迟入疾，名曰内实外虚也。
问曰：上工望而知之，中工问而知之，下工脉而知之，愿闻其说。
师曰：病家人请云，病人若发热，身体疼，病人自卧。师到，诊其脉，沉而迟者，知其差也。何以知之？表有病者，脉当浮大，今脉反沉迟，故知愈也。
假令病人云，腹内卒痛，病人自坐。师到，脉之，浮而大者，知其差也。何以知之？若里有病者，脉当沉而细，今脉浮大，故知愈也。
师曰：病家人来请云，病人发热，烦极。明日师到，病人向壁卧，此热已去也。设令脉不和，处言已愈。
设令向壁卧，闻师到，不惊起而盼视，若三言三止，脉之，咽唾者，此诈病也。设令脉自和，处言汝病大重，当须服吐下药，针灸数十百处，乃愈。
师持脉，病人欠者，无病也。脉之，呻者，病也。言迟者，风也。摇头言者，里痛也。行迟者，表强也。坐而伏者，短气也。坐而下一脚者，腰痛也。里实护腹，如怀卵物者，心痛也。
师曰：伏气之病，以意候之，今月之内，欲有伏气。假令旧有伏气，当须脉之。若脉微弱者，当喉中痛似伤，非喉痹也。病人云：实咽中痛，虽尔，今复欲下利。
问曰：人病恐怖者，其脉何状？师曰：脉形如循丝，累累然，其面白脱色也。
问曰：人不饮，其脉何类？师曰：其脉自涩，唇口干燥也。
问曰：人愧者，其脉何类？师曰：脉浮，而面色乍白乍赤。
问曰：经说，脉有三菽、六菽重者，何谓也？师曰：脉者，人以指按之，如三菽之重者，肺气也；如六菽之重者，心气也；如九菽之重者，脾气也；如十二菽之重者，肝气也；按之至骨者，肾气也。
假令下利，寸口、关上、尺中，悉不见脉，然尺中时一小见，脉再举头者，肾气也。若见损脉来至，为难治。
问曰：脉有相乘、有纵、有横、有逆、有顺，何也？师曰：水行乘火，金行乘木，名曰纵；火行乘水，木行乘金，名曰横；水行乘金，火行乘木，名曰逆；金行乘水，木行乘火，名曰顺也。
问曰：脉有残贼，何谓也？师曰：脉有弦、紧、浮、滑、沉、涩，此六者名曰残贼，能为诸脉作病也。
问曰：脉有灾怪，何谓也？师曰：假令人病，脉得太阳，与形证相应，因为作汤。比还送汤如食顷，病人乃大吐，若下利，腹中痛。师曰：我前来不见此证，今乃变异，是名灾怪。又问曰：何缘作此吐利？答曰：或有旧时服药，今乃发作，故名灾怪耳。
问曰：东方肝脉，其形何似？师曰：肝者木也，名厥阴，其脉微弦濡弱而长，是肝脉也。肝病自得濡弱者，愈也。
假令得纯弦脉者，死，何以知之？以其脉如弦直，是肝藏伤，故知死也。
南方心脉，其形何似？师曰：心者火也，名少阴，其脉洪大而长，是心脉也。心病自得洪大者，愈也。
假令脉来微去大，故名反，病在里也。脉来头小本大者，故名复，病在表也。上微头小者，则汗出；下微本大者，则为关格不通，不得尿。头无汗者可治，有汗者死。
西方肺脉，其形何似？师曰：肺者金也，名太阴，其脉毛浮也，肺病自得此脉。若得缓迟者，皆愈；若得数者，则剧。何以知之？数者南方火，火克西方金，法当痈肿，为难治也。
问曰：二月得毛浮脉，何以处言至秋当死。师曰：二月之时，脉当濡弱，反得毛浮者，故知至秋死。二月肝用事，肝脉属木，应濡弱，反得毛浮者，是肺脉也。肺属金，金来克木，故知至秋死。他皆仿此。
师曰：脉，肥人责浮，瘦人责沉。肥人当沉，今反浮；瘦人当浮，今反沉，故责之。
师曰：寸脉下不至关，为阳绝；尺脉上不至关，为阴绝。此皆不治，决死也。若计其余命死生之期，期以月节克之也。
师曰：脉病人不病，名曰行尸，以无王气，卒眩仆不识人者，短命则死。人病脉不病，名曰内虚，以无谷神，虽困无苦。
问曰：翕奄沉，名曰滑，何谓也？沉为纯阴，翕为正阳，阴阳和合，故令脉滑。关尺自平，阳明脉微沉，食饮自可。少阴脉微滑，滑者紧之浮名也，此为阴实，其人必股内汗出，阴下湿也。
问曰：曾为人所难，紧脉从何而来？师曰：假令亡汗、若吐，以肺里寒，故令脉紧也。假令咳者，坐饮冷水，故令脉紧也。假令下利，以胃中虚冷，故令脉紧也。
寸口卫气盛，名曰高；荣气盛，名曰章；高章相搏，名曰纲。卫气弱，名曰惵；荣气弱，名曰卑；惵卑相搏，名曰损。卫气和，名曰缓；荣气和，名曰迟；迟缓相搏，名曰沉。
寸口脉缓而迟，缓则阳气长，其色鲜，其颜光，其声商，毛发长；迟则阴气盛，骨髓生，血满，肌肉紧薄鲜硬。阴阳相抱，荣卫俱行，刚柔相搏，名曰强也。
趺阳脉滑而紧，滑者胃气实，紧者脾气强。持实击强，痛还自伤，以手把刃，坐作疮也。
寸口脉浮而大，浮为虚，大为实。在尺为关，在寸为格。关则不得小便，格则吐逆。
趺阳脉伏而涩，伏则吐逆，水谷不化，涩则食不得入，名曰关格。
脉浮而大，浮为风虚，大为气强，风气相搏，必成隐疹，身体为痒。痒者名泄风，久久为痂癞。
寸口脉弱而迟，弱者卫气微，迟者荣中寒。荣为血，血寒则发热；卫为气，气微者心内饥，饥而虚满不能食也。
肤阳脉大而紧者，当即下利，为难治。
寸口脉弱而缓，弱者阳气不足，缓者胃气有余。噫而吞酸，食卒不下，气填于膈上也（一作下）。
趺阳脉紧而浮，浮为气，紧为寒。浮为腹满，紧为绞痛。浮紧相搏，肠鸣而转，转即气动，隔气乃下。少阴脉不出，其阴肿大而虚也。
寸口脉微而涩，微者卫气不行，涩者荣气不逮。荣卫不能相将，三焦无所仰，身体痹不仁。荣气不足，则烦疼，口难言；卫气虚，则恶寒数欠。三焦不归其部，上焦不归者，噫而酢吞；中焦不归者，不能消谷引食；下焦不归者，则遗溲。
趺阳脉沉而数，沉为实，数消谷。紧者，病难治。
寸口脉微而涩，微者卫气衰，涩者荣气不足。卫气衰，面色黄；荣气不足，面色青。荣为根，卫为叶。荣卫俱微，则根叶枯槁，而寒栗咳逆，唾腥吐涎沫也。
趺阳脉浮而芤，浮者卫气衰，芤者荣气伤，其身体瘦，肌肉甲错，浮芤相搏，宗气衰微，四属断绝。
寸口脉微而缓，微者卫气疏，疏则其肤空；缓者胃气实，实则谷消而水化也。谷入于胃，脉道乃行，而入于经，其血乃成。荣盛，则其肤必疏，三焦绝经，名曰血崩。
肤阳脉微而紧，紧则为寒，微则为虚，微紧相搏，则为短气。
少阴脉弱而涩，弱者微烦，涩者厥逆。
趺阳脉不出，脾不上下，身冷肤硬。
少阴脉不至，肾气微，少精血，奔气促迫，上入胸隔，宗气反聚，血结心下，阳气退下，热归阴股，与阴相动，令身不仁，此为尸厥。当刺期门、巨阙。
寸口脉微，尺脉紧，其人虚损多汗，知阴常在，绝不见阳也。
寸口诸微亡阳，诸濡亡血，诸弱发热，诸紧为寒。诸乘寒者，则为厥，郁冒不仁，以胃无谷气，脾涩不通，口急不能言，战而栗也。
问曰：濡弱何以反适十一头？师曰：五藏六府相乘故令十一。
问曰：何以知乘府，何以知乘藏？师曰：诸阳浮数为乘府，诸阴迟涩为乘藏也。


太阳病，项背强几几，无汗，恶风，葛根汤主之。
葛根汤方
葛根四两麻黄三两（去节）桂枝二两（去皮）芍药二两（切）甘草二两（炙）生姜三两（切）大枣十二枚（擘）右七味[口父]咀，以水一斗，先煮麻黄葛根，减二升，去沫，内诸药，煮取三升，去滓，温服一升，复取微似汗，不须啜粥，余如桂枝法将息及禁忌。
太阳与阳明合病者，必自下利，葛根汤主之。
太阳与阳明合病，不下利，但呕者，葛根加半夏汤主之。
葛根加半夏汤方
葛根四两麻黄三两（去节，汤泡去黄汁，焙干称）生姜三两（切）甘草二两（炙）芍药二两桂枝二两（去皮）大枣十二枚（掰）半夏半斤（洗）右八味，以水一斗，先煮葛根、麻黄，减二升，去白沫，内诸药，煮取三升，去滓，温服一升，复取微似汗。
太阳病，桂枝证，医反下之，利遂不止，脉促者，表未解也。喘而汗出者，葛根黄连黄芩汤主之。
葛根黄芩黄连汤方
葛根半斤甘草二两（炙，味甘平）黄芩二两（味苦寒）黄连三两（味苦寒）右四味，以水八升，先煮葛根，减二升，内诸药，煮取二升，去滓，分温再服。
太阳病，头痛发热，身疼，腰痛，骨节疼痛，恶风，无汗而喘者，麻黄汤主之。
麻黄汤方
麻黄三两（去节，味甘温）桂枝二两（去皮，味辛热）甘草一两（炙，味甘平）杏仁七十个（汤去皮尖，味辛温）右四味，以水九升，先煮麻黄，减二升，去上沫，内诸药，煮取二升半，去滓，温服八合，复取微似汗，不须啜粥，余如桂枝法将息。
太阳与阳明合病，喘而胸满者，不可下，宜麻黄汤主之。
太阳病，十日以去，脉浮细而嗜卧者，外已解也。设胸满胁痛者，与小柴胡汤。脉但浮者，与麻黄汤。
小柴胡汤方
柴胡半斤，黄芩、人参、甘草（炙）、生姜（切）各三两，大枣（擘）十二枚，半夏（洗）半升。上七味，以水一斗二升，煮取六升，去滓，再煎取三升，温服一升，日三服。
太阳中风，脉浮紧、发热、恶寒、身疼痛、不汗出而烦躁者，大青龙汤主之；若脉微弱、汗出、恶风者，不可服之，服之则厥逆、筋惕肉瞤，此为逆也。
大青龙汤方
麻黄六两（去节，味甘温）桂枝二两（去皮，味辛热）甘草二两（炙，味甘平）杏仁四十个（去皮尖，味苦，甘温）生姜三两（切，味辛温）大枣十二枚（掰，味甘温）石膏如鸡子大（碎，味甘，微寒）右七味，以水九升，先煮麻黄，减二升，去上沫，内诸药，煮取三升，去滓，温服一升，取微似汗，汗出多者，温粉扑之。一服汗者，停后服。汗多亡阳，遂虚，恶风烦躁，不得眠也。
伤寒脉浮缓，身不疼，但重，乍有轻时，无少阴证者，大青龙汤发之。
伤寒表不解，心下有水气，干呕发热而咳，或渴，或利，或噎，或小便不利，少腹满，或喘者，小青龙汤主之。
小青龙汤方
麻黄三两（去节，味甘温）芍药三两（味酸微寒）五味子半升（味酸温）干姜三两（味辛热）甘草三两（炙，味甘平）桂枝三两（去皮，味辛热）半夏半升（汤洗，味辛，微温）细辛三两（味辛温）右八味，以水一斗，先煮麻黄，减二升，去上沫，内诸药，煮取三升，去滓，温服一升。
伤寒，心下有水气，咳而微喘，发热不渴。服汤已渴者，此寒去欲解也。小青龙汤主之。
太阳病，外证未解，脉浮弱者，当以汗解，宜桂枝汤。
太阳病，下之微喘者，表未解故也。桂枝加厚朴杏仁汤主之。
太阳病，外证未解者，不可下也，下之为逆。欲解外者，宜桂枝汤主之。
太阳病，先发汗不解，而复下之，脉浮者不愈。浮为在外，而反下之，故令不愈。今脉浮，故知在外，当须解外则愈，宜桂枝汤主之。
太阳病，脉浮紧，无汗，发热，身疼痛，八九日不解，表证仍在，此当发其汗。服药已，微除，其人发烦目瞑。剧者必衄，衄乃解，所以然者，阳气重故也。麻黄汤主之。
太阳病，脉浮紧，发热身无汗，自衄者愈。
二阳并病，太阳初得病时，发其汗，汗先出不彻，因转属阳明，续自微汗出，不恶寒。若太阳病证不罢者，不可下，下之为逆，如此可小发汗。设面色缘缘正赤者，阳气怫郁在表，当解之、熏之；若发汗不彻，不足言阳气怫郁不得越，当汗不汗，其人躁烦，不知痛处，乍在腹中，乍在四肢，按之不可得，其人短气，但坐，以汗出不彻故也，更发汗则愈。何以知汗出不彻？以脉涩故知也。
脉浮数者，法当汗出而愈。若下之，身重心悸者，不可发汗，当自汗出乃解。所以然者，尺中脉微，此里虚，须表里实，津液自和，便自汗出愈。
脉浮紧者，法当身疼痛，宜以汗解之。假令尺中迟者，不可发汗。何以知之然？以荣气不足，血少故也。
脉浮者，病在表，可发汗，宜麻黄汤。
脉浮而数者，可发汗，宜麻黄汤。
病常自汗出者，此为荣气和。荣气和者，外不谐，以卫气不共荣气和谐故尔。以荣行脉中，卫行脉外，复发其汗，荣卫和则愈，宜桂枝汤。
病人藏无他病，时发热，自汗出，而不愈者，此卫气不和也。先其时发汗则愈，宜桂枝汤主之。
伤寒脉浮紧，不发汗，因致衄者，麻黄汤主之。
伤寒不大便六七日，头痛有热者，与承气汤。其小便清者，知不在里，仍在表也，当须发汗；若头痛者必衄，宜桂枝汤。
伤寒发汗，解半日许，复烦，脉浮数者，可更发汗，宜桂枝汤主之。
凡病若发汗、若吐、若下、若亡津液，阴阳自和者，必自愈。
大下之后，复发汗，小便不利者，亡津液故也，勿治之，得小便利，必自愈。
下之后，复发汗，必振寒，脉微细。所以然者，以内外俱虚故也。
下之后，复发汗，昼日烦躁，不得眠，夜而安静，不呕不渴，无表证，脉沉微，身无大热者，干姜附子汤主之。
干姜附子汤方
干姜一两（味辛热）附子一枚（生用，去皮，破八片，味辛热）右二味，以水三升，煮取一升，去滓，顿服。
发汗后，身疼痛，脉沉迟者，桂枝加芍药生姜各一两人参三两新加汤主之。发汗后，不可更行桂枝汤。汗出而喘，无大热者，可与麻黄杏仁甘草石膏汤主之。发汗过多，其人叉手自冒心，心下悸，欲得按者，桂枝甘草汤主之。
桂枝甘草汤方
桂枝四两（去皮，味辛热）甘草二两（炙，味甘平）右二味，以水三升，煮取一升，去滓，顿服。
发汗后，其人脐下悸者，欲作奔豚，茯苓桂枝甘草大枣汤主之。
茯苓桂枝甘草大枣汤方
茯苓半斤（味甘平）甘草二两（炙，味甘平）大枣十五枚（掰，味甘平）桂枝四两（去皮）右四味，以甘瀾水一斗，先煮茯苓，减二升，内诸药，煮取三升，去滓，温服一升，日三服。作甘瀾水法，取水二斗，置大盆内，以杓扬之，水上有珠子五六千颗相逐，取用之。
发汗后，腹胀满者，厚朴生姜甘草半夏人参汤主之。厚朴（炙）生姜（切）半夏（洗）各半斤，甘草（炙）二两，人参一两。
茯苓四逆汤方
茯苓六两（味甘平）人参一两（味甘温）甘草二两（炙，味甘平）干姜一两半（味辛热）附子一枚（生用，去皮，破八片，味辛热）右五味，以水五升，煮取三升，去滓，温服七合，日三服。
发汗后，恶寒者，虚故也；不恶寒，但热者，实也。当和胃气，与调胃承气汤。
太阳病，发汗后，大汗出，胃中干，烦躁不得眠，欲得饮水者，少少与饮之，令胃气和则愈。若脉浮，小便不利，微热消渴者，与五苓散主之。
五苓散方
猪苓十八铢（去皮，味甘平）泽泻一两六铢半（味酸咸）茯苓十八铢（味甘平）桂半两（去皮，味辛热）白术十八铢（味甘平）右五味为末，以白饮和，服方寸匕日三服，多饮暖水，汗出愈。
发汗已，脉浮数，烦渴者，五苓散主之。
伤寒汗出而渴者，五苓散主之。不渴者，茯苓甘草汤主之。
茯苓甘草汤方
茯苓二两（味甘平）桂枝二两（去皮，味辛热）生姜三两（切，味辛温）甘草一两（炙，味甘平）右四味，以水四升，煮取二升，去滓，分温三服。
中风发热，六七日不解而烦，有表里证，渴欲饮水，水入则吐者，名曰水逆。五苓散主之。
未持脉时，病人手叉自冒心，师因教试令咳而不咳者，此必两耳聋无闻也。所以然者，以重发汗，虚故如此。
发汗后，饮水多，必喘，以水灌之，亦喘。发汗后，水药不得入口为逆，若更发汗，必吐下不止。发汗吐下后，虚烦不得眠；若剧者，必反复颠倒，心中懊憹，栀子豉汤主之。
栀子豉汤方
栀子十四枚（掰，味甘寒）香豉四合（绵裹，味苦寒）右二味，以水四升，先煮栀子，得二升半，内豉，煮取一升半，去滓，分为二服，温进一服。得吐者，止后服。若少气者，栀子甘草豉汤主之。若呕者，栀子生姜豉汤主之。
发汗、若下之而烦热，胸中窒者，栀子豉汤主之。
伤寒五六日，大下之后，身热不去，心中结痛者，未欲解也，栀子豉汤主之。伤寒下后，心烦、腹满、卧起不安者，栀子厚朴汤主之。
栀子厚朴汤方
栀子十四枚（掰，味苦寒）厚朴四两（姜炙，苦温）枳实四枚（水浸，去穰，炒，昧苦寒）以上三味，以水三升半，煮取一升半，去滓，分二服。温进一服，得吐者，止后服。
伤寒，医以丸药大下之，身热不去，微烦者，栀子干姜汤主之。
栀子干姜汤方
栀子十四枚（掰，味苦寒）干姜二两（味辛热）右二味，以水三升半，煮取一升半，去滓，分二服。温进一服，得吐者，止后服。
凡用栀子汤，病人旧微溏者，不可与服之。
太阳病发汗，汗出不解，其人仍发热，心下悸，头眩，身目闰动，振振欲擗地者，真武汤主之。
咽喉干燥者，不可发汗。淋家不可发汗，发汗必便血。疮家虽身疼痛，不可发汗，发汗则痓。衄家不可发汗，汗出必额上陷，脉急紧，直视不能目旬，不得眠。亡血家，不可发汗，发汗则寒栗而振。
汗家重发汗，必恍惚心乱，小便已，阴疼，与禹余粮丸。
病人有寒，复发汗，胃中冷，必吐蛔。
本发汗而复下之，此为逆也；若先发汗，治不为逆。本先下之，而反汗之为逆；若先下之，治不为逆。
伤寒医下之，续得下利，清谷不止，身疼痛者，急当救里；后身疼痛，清便自调者，急当救表。救里宜四逆汤；救表宜桂枝汤。
病发热，头痛，脉反沉，若不差，身体疼痛，当救其里，宜四逆汤。
太阳病，先下之而不愈，因复发汗，以此表里俱虚，其人因致冒，冒家汗出自愈。所以然者，汗出表和故也。得里未和，然后复下之。
太阳病未解，脉阴阳俱停，必先振栗，汗出而解。但阳脉微者，先汗出而解；但阴脉微者，下之而解。若欲下之，宜调胃承气汤主之。
太阳病，发热汗出者，此为荣弱卫强，故使汗出，欲救邪风者，宜桂枝汤。
伤寒五六日，中风，往来寒热，胸胁苦满，默默不欲饮食，心烦喜呕，或胸中烦而不呕，或渴，或腹中痛，或胁下痞硬，或心下悸，小便不利，或不渴，身有微热，或咳者，与小柴胡汤主之。
柴胡半斤（味苦，微寒）黄芩三两（味苦寒）人参三两（味甘温）甘草三两（味甘平）半夏半升（洗，味辛温）生姜三两（切，味辛温）大枣十三枚（掰，味甘温）右七味，以水一斗二升，煮取六升，去滓，再煎，取三升，温服一升，日三服。后加减法：若胸中烦而不呕，去半夏、人参，加栝蒌实一枚。若渴者，去半夏，加人参，合前成四两半，栝蒌根四两。若腹中痛者，去黄芩，加芍药三两。若胁下痞硬，去大枣，加牡蛎四两。若心下悸，小便不利者，去黄芩，加茯苓四两。若不渴，外有微热者，去人参，加桂三两，温复取微汗愈。若咳者，去人参、大枣、生姜，加五味子半升，干姜二两。
血弱气尽，腠理开，邪气因入，与正气相搏，结于胁下，正邪分争，往来寒热，休作有时，默默不欲饮食。藏府相连，其痛必下，邪高痛下，故使呕也。小柴胡汤主之。
服柴胡汤已，渴者，属阳明也，以法治之。
得病六七日，脉迟浮弱，恶风寒，手足温，医二三下之，不能食，而胁下满痛，面目及身黄，颈项强，小便难者，与柴胡汤。后必下重，本渴，而饮水呕者，柴胡汤不中与也。食谷者哕。
伤寒四五日，身热恶风，颈项强，胁下满，手足温而渴者，小柴胡汤主之。
伤寒，阳脉涩，阴脉弦，法当腹中急痛者，先与小建中汤；不差者，与小柴胡汤主之。
小建中汤方
桂枝三两（去皮，味辛热）甘草三两（炙，味甘平）大枣十二枚（掰，味甘温）芍药六两（味酸微寒）生姜三两（切，味辛温）胶饴一升（味甘温）右六味，以水七升，煮取三升，去滓，内胶饴，更上微火，消解，温服一升，日三服。呕家不可用建中汤，以甜故也。
伤寒中风，有柴胡证，但见一证便是，不必悉具。
凡柴胡汤病证而下之，若柴胡证不罢者，复与柴胡汤，必蒸蒸而振，却发热汗出而解。
伤寒二三日，心中悸而烦者，小建中汤主之。
太阳病，过经十余日，反二三下之，后四五日，柴胡证仍在者，先与小柴胡汤。呕不止，心下急，郁郁微烦者，为未解也，与大柴胡汤下之，则愈。
大柴胡汤方
柴胡半斤（味甘平）黄芩三两（味苦寒）芍药三两（味酸，微寒）半夏半升（洗，味辛温）生姜五两（切，味辛温）枳实四枚（炙，味苦寒）大枣十二枚（掰，甘温）大黄二两（味苦寒）右八味，以水一斗二升，煮取六升，去滓，再煎，温服一升，日三服。一方用大黄二两。若不加大黄，恐不为大柴胡汤也。
伤寒十三日不解，过经，谵语者，以有热也，当以汤下之。若小便利者，大便当硬，而反下利，脉调和者，知医以丸药下之，非其治也。若自下利者，脉当微厥，今反和者，此为内实也，调胃承气汤主之。
太阳病不解，热结膀胱，其人如狂，血自下，下者愈。其外不解者，尚未可攻，当先解外。外解已，但少腹急结者，乃可攻之，宜桃核承气汤。
桃核承气汤方
桃仁五十个（去皮尖，味甘平）桂枝二两（去皮，味辛热）大黄四两芒硝二两甘草二两（炙）右五味，以水七升，煮取二升半，去滓，内芒硝，更上火微沸。下火，先食温服五合，日三服，当微利。
伤寒八九日，下之，胸满烦惊，小便不利，谵语，一身尽重，不可转侧者，柴胡加龙骨牡蛎汤主之。
柴胡加龙骨牡蛎汤方
半夏二合（洗）大枣六枚柴胡四两生姜一两半人参一两半龙骨一两半铅丹一两桂枝一两半（去皮）茯苓一两半大黄二两牡蛎一两半（煅）右十一味，以水八升，煮取四升，内大黄切如棋子，更煮一二沸，去滓，温服一升。
伤寒腹满谵语，寸口脉浮而紧，此肝乘脾也，名曰纵，刺期门。
伤寒发热，啬啬恶寒，大渴欲饮水，其腹必满，自汗出，小便利，其病欲解，此肝乘肺也，名曰横，刺期门。
太阳病二日，反躁，反熨其背，而大汗出，大热入胃，胃中水竭，躁烦，必发谵语，十余日，振栗、自下利者，此为欲解也。故其汗，从腰已下不得汗，欲小便不得，反呕，欲失溲，足下恶风，大便硬，小便当数而反不数及不多，大便已，头卓然而痛，其人足心必热，谷气下流故也。
太阳病中风，以火劫发汗，邪风被火热，血气流溢，失其常度，两阳相熏灼，其身发黄。阳盛则欲衄，阴虚则小便难，阴阳俱虚竭，身体则枯燥。但头汗出，剂颈而还，腹满微喘，口干咽烂，或不大便，久则谵语，甚者至哕，手足躁扰，捻衣摸床，小便利者，其人可治。
伤寒脉浮，医以火迫劫之，亡阳，必惊狂，起卧不安者，桂枝去芍药加蜀漆牡蛎龙骨救逆汤主之。
桂枝去芍药加蜀漆龙骨牡蛎救逆汤方
桂枝三两（去皮）甘草二两（炙）生姜三两（切）牡蛎五两（熬，味酸咸）龙骨四两（味甘平）大枣十二枚（掰）蜀漆三两（洗去腥，味辛平）右为末，以水一斗二升，先煮蜀漆，减二升，内诸药，煮取三升，去滓，温服一升。
形作伤寒，其脉不弦紧而弱。弱者必渴，被火者必谵语。弱者发热、脉浮，解之当汗出。愈。
太阳病，以火熏之，不得汗，其人必躁，到经不解，必清血，名为火邪。
脉浮热甚，反灸之，此为实。实以虚治，因火而动，必咽燥唾血。
微数之脉，慎不可灸，因火为邪，则为烦逆，追虚逐实，血散脉中，火气虽微，内攻有力，焦骨伤筋，血难复也。
脉浮，宜以汗解，用火灸之，邪无从出，因火而盛，病从腰以下必重而痹，名火逆也。
欲自解者，必当先烦，乃有汗而解。何以知之？脉浮，故知汗出解也。
烧针令其汗，针处被寒，核起而赤者，必发奔豚。气从少腹上冲心者，灸其核上各一壮，与桂枝加桂汤，更加桂二两。
火逆，下之，因烧针烦躁者，桂枝甘草龙骨牡蛎汤主之。
桂枝甘草龙骨牡蛎汤方
桂枝一两甘草二两牡蛎二两（熬）龙骨二两右为末，以水五升，煮取二升半，去滓，温服八合，日三服。
太阳伤寒者，加温针，必惊也。
太阳病，当恶寒发热，今自汗出，不恶寒发热，关上脉细数者，以医吐之过也。
一二日吐之者，腹中饥，口不能食；三四日吐之者，不喜糜粥，欲食冷食，朝食暮吐，以医吐之所致也，此为小逆。
太阳病吐之，但太阳病当恶寒，今反不恶寒，不欲近衣，此为吐之内烦也。
病人脉数，数为热，当消谷引食，而反吐者，此以发汗，令阳气微，隔气虚，脉乃数也。数为客热，不能消谷，以胃中虚冷，故吐也。
太阳病，过经十余日，心下温温欲吐，而胸中痛，大便反溏，腹微满，郁郁微烦。先此时，自极吐下者，与调胃承气汤。若不尔者，不可与。但欲呕，胸中痛，微溏者，此非柴胡证，以呕故知极吐下也。
太阳病六七日，表证仍在，脉微而沉，反不结胸，其人发狂者，以热在下焦，少腹当硬满，小便自利者，下血乃愈，所以然者，以太阳随经，瘀热在里故也。抵当汤主之。
抵当汤方
水蛭三十个（熬，味咸，苦寒）虻虫三十个（熬，去翅足，味苦，微寒）桃仁二十个（去皮尖，味苦甘，平）大黄三两（酒浸，味苦寒）右四味为末，以水五升，煮取三升，去滓，温服一升，不下再服。
太阳病，身黄脉沉结，少腹硬，小便不利者，为无血也；小便自利，其人如狂者，血证谛也，抵当汤主之。
伤寒有热，少腹满，应小便不利；今反利者，为有血也，当下之，不可余药，宜抵当丸。
抵当丸方
水蛭二十个（味苦寒）虻虫二十五个（味苦，微寒）桃仁二十个（去皮尖）大黄三两右四味，杵分为四丸，以水一升，煮一丸，取七合服之，日卒时，当下血；若不下者，更服。
太阳病，小便利者，以饮水多，必心下悸。小便少者，必苦里急也。


太阳之为病，脉浮，头项强痛而恶寒。
太阳病，发热，汗出，恶风，脉缓者，名为中风。
太阳病，或已发热，或未发热，必恶寒，体痛，呕逆，脉阴阳俱紧者，名曰伤寒。
伤寒一日，太阳受之，脉若静者为不传；颇欲吐，若躁烦，脉数急者，为传也。
伤寒二三日，阳明少阳证不见者，为不传也。
太阳病，发热而渴，不恶寒者，为温病。
若发汗已，身灼热者，名曰风温。风温为病，脉阴阳俱浮，自汗出，身重，多眠睡，鼻息必鼾，语言难出。若被下者，小便不利，直视，失溲；若被火者，微发黄色，剧则如惊痫，时瘛疭；若火熏之，一逆尚引日，再逆促命期。
病有发热恶寒者，发于阳也；无热恶寒者，发于阴也。发于阳者七日愈，发于阴者六日愈，以阳数七，阴数六故也。
太阳病，头痛至七日已上自愈者，以行其经尽故也。若欲作再经者，针足阳明，使经不传则愈。
太阳病欲解时，从巳至未上。
风家，表解而不了了者，十二日愈。
病人身大热，反欲得近衣者，热在皮肤，寒在骨髓也；身大寒，反不欲近衣者，寒在皮肤，热在骨髓也。
太阳中风，阳浮而阴弱。阳浮者，热自发；阴弱者，汗自出。啬啬恶寒，淅淅恶风，翕翕发热，鼻鸣干呕者，桂枝汤主之。
桂枝汤方
桂枝三两（去皮，味辛热）芍药三两（味苦酸，微寒）甘草二两（炙，味甘平）生姜三两（切，味辛温）大枣十二枚（掰，味甘温）右五味，咀三味。以水七升，微火煮取三升，去滓，适寒温，服一升。服已须臾，啜热稀粥一升余，以助药力。温覆令一时许，遍身漐漐，微似有汗者益佳，不可令如水流漓，病必不除。若一服汗出病差，停后服，不必尽剂；若不汗，更服，依前法；又不汗，后服小促其间，半日许，令三服尽；若病重者，一日一夜服，周时观之。服一剂尽，病证犹在者，更作服；若汗不出者，乃服至二三剂。禁生冷、粘滑、肉面、五辛、酒酪、臭恶等物。
太阳病，头痛发热，汗出恶风者，桂枝汤主之。
太阳病，项背强几几，反汗出恶风者，桂枝加葛根汤主之。
桂枝加葛根汤方
葛根四两，桂枝（去皮）二两，芍药二两，生姜（切）三两，大枣（擘）十二枚，甘草（炙）二两。上六味，以水一斗，煮取三升，去滓，温服一升。不须啜粥，余如桂枝法将息及禁忌。
太阳病，下之后，其气上冲者，可与桂枝汤。方用前法。若不上冲者，不可与之。
太阳病三日，已发汗，若吐，若下，若温针，仍不解者，此为坏病，桂枝不中与之也。观其脉证，知犯何逆，随证治之。桂枝本为解肌，若其人脉浮紧，发热汗不出者，不可与之也。常须识此，勿令误也。
若酒客病，不可与桂枝汤，得汤则呕，以酒客不喜甘故也。
喘家作桂枝汤，加厚朴杏子佳。
凡服桂枝汤吐者，其后必吐脓血也。
太阳病，发汗，遂漏不止，其人恶风，小便难，四支微急，难以屈伸者，桂枝加附子汤主之。
桂枝加附子汤方
桂枝（去皮）三两，芍药三两，甘草（炙）三两，生姜（切）三两，大枣（擘）十二枚，附子（炮，去皮，破八片）一枚。上六味，以水七升，煮取三升，去滓，温服一升。本云桂枝汤，今加附子，将息如前法。
太阳病，下之后，脉促胸满者，桂枝去芍药汤主之。
若微恶寒者，去芍药方中，加附子汤主之。
桂枝去芍药汤方
桂枝（去皮）三两，甘草（炙）二两，生姜（切）三两，大枣（擘）十二枚。上四味，以水七升，煮取三升，去滓，温服一升。本云桂枝汤，今去芍药，将息如前法。
桂枝去芍药加附子汤方
桂枝（去皮）三两，甘草（炙）二两，生姜（切）三两，大枣（擘）十二枚，附子（炮，去皮，破八片）一枚。上五味，以水七升，煮取三升，去滓，温服一升，本云桂枝汤，今去芍药加附子，将息如前法。
太阳病，得之八九日，如疟状，发热恶寒，热多寒少，其人不呕，清便欲自可，一日二三度发，脉微缓者，为欲愈也。脉微而恶寒者，此阴阳俱虚，不可更发汗、更下、更吐也。面色反有热色者，未欲解也，以其不能得小汗出，身必痒，宜桂枝麻黄各半汤。
桂枝麻黄各半汤方
桂枝（去皮）一两十六铢，芍药、生姜（切）、甘草（炙）、麻黄（去节）各一两，大枣（擘）四枚，杏仁（汤浸，去皮尖及两仁者）二十四枚。上七味，以水五升，先煮麻黄一二沸，去上沫，内诸药，煮取一升八合，去滓，温服六合。本云桂枝汤三合，麻黄汤三合，并为六合，顿服，将息如上法。
太阳病，初服桂枝汤，反烦不解者，先刺风池、风府，却与桂枝汤则愈。
服桂枝汤，大汗出，脉洪大者，与桂枝汤如前法；若形如疟，日再发者，汗出必解，宜桂枝二麻黄一汤。
桂枝二麻黄一汤方
桂枝（去皮）一两十七铢，芍药一两六铢，麻黄（去节）十六铢，生姜（切）一两六铢，杏仁（去皮尖）十六个，甘草（炙）一两二铢，大枣（擘）五枚。上七味，以水五升，先煮麻黄一二沸，去上沫，内诸药，煮取二升，去滓，温服一升，日再服。本云桂枝汤二分，麻黄汤一分，合为二升，分再服，今合为一方，将息如前法。
服桂枝汤，大汗出后，大烦，渴不解，脉洪大者，白虎加人参汤主之。
白虎加人参汤方
知母六两，石膏（碎，绵裹）一斤，甘草（炙）二两，粳米六合，人参三两。上五味，以水一斗，煮米熟汤成，去滓，温服一升，日三服。
太阳病，发热恶寒，热多寒少，脉微弱者，此无阳也，不可更汗，宜桂枝二越婢一汤方。
桂枝二越婢一汤方
桂枝（去皮）芍药甘草各十八铢生姜一两三钱（切）大枣四枚（劈）麻黄十八铢（去节）石膏二十四铢（碎，绵裹）右七味，[口父]咀。以五升水，煮麻黄一二沸，去上沫，内诸药，煮取二升，去滓，温服一升。本方当裁为越婢汤、桂枝汤，合饮一升，今合为一方，桂枝二越婢一。
服桂枝汤，或下之，仍头项强痛，翕翕发热，无汗，心下满，微痛，小便不利者，桂枝汤去桂，加茯苓白术汤主之。
桂枝去桂加茯苓白术汤方
芍药三两甘草二两(炙)生姜(切)白术茯苓各三两大枣十二枚(擘)上六味，以水八升，煮取三升，去滓，温服一升，小便利则愈。本云桂枝汤，今去桂枝，加茯苓，白术。
伤寒脉浮，自汗出，小便数，心烦，微恶寒，脚挛急，反与桂枝汤，欲攻其表，此误也。得之便厥，咽中干，烦燥，吐逆者，作甘草干姜汤与之，以复其阳。若厥愈、足温者，更作芍药甘草汤与之，其脚即伸。若胃气不和，谵语者，少与调胃承气汤。若重发汗，复加烧针者，四逆汤主之。
甘草干姜汤方
甘草四两（炙，味甘平）干姜二两（炮，味辛热）右[口父]咀。以水三升，煮取一升五合，去滓，分温再服。
芍药甘草汤方
白芍药四两（味酸，微寒）甘草四两（炙，甘平）右二味[口父]咀，以水三升，煮取一升半，去滓，分温再服之。
调胃承气汤方
大黄四两（去皮，清酒浸）甘草二两（炙，味甘平）芒硝半斤（味咸苦，大寒）右三味[口父]咀，以水三升，煮取一升，去滓，内芒硝更上火微煮，令沸，少少温服。
四逆汤方：
甘草二两（炙，味甘平）干姜一两半（味辛热）附子一枚（生用，去皮，破八片，辛，大热）右三味[口父]咀，以水三升，煮取一升二合，去滓，分温再服，强人可大附子一枚，干姜三两。
问曰：证象阳旦，按法治之而增剧，厥逆，咽中干，两胫拘急而谵语。师曰：言夜半手足当温，两脚当伸，后如师言。何以知此？答曰：寸口脉浮而大，浮则为风，大则为虚，风则生微热，虚则两胫挛。病证象桂枝，因加附子参其间，增桂令汗出，附子温经，亡阳故也。厥逆咽中干，烦燥，阳明内结，谵语，烦乱，更饮甘草干姜汤。夜半阳气还，两足当热，胫尚微拘急，重与芍药甘草汤，尔乃胫伸，以承气汤微溏，则止其谵语，故知病可愈。


太阴之为病，腹满而吐，食不下，自利益甚，时腹自痛。若下之，必胸下结硬。
太阴中风，四肢烦疼，阳微阴涩而长者，为欲愈。
太阴病欲解时，从亥至丑上。
太阴病脉浮者，可发汗，宜桂枝汤。
自利不渴者，属太阴，以其藏有寒故也。当温之，宜服四逆辈。
伤寒脉浮而缓，手足自温者，系在太阴。太阴当发身黄；若小便自利者，不能发黄。至七八日，虽暴烦，下利日十余行，必自止，以脾家实，腐秽去故也。
本太阳病，医反下之，因而腹满时痛者，属太阴也，桂枝加芍药汤主之，大实痛者，桂枝加大黄汤主之。
桂枝加芍药汤方
桂枝（去皮）三两，芍药六两，甘草（炙）二两，大枣（擘）十二枚，生姜（切）三两。上五味，以水七升，煮取三升，去滓，温分三服。本云桂枝汤，今加芍药。
桂枝加大黄汤方
桂枝（去皮）三两，大黄二两，芍药六两，生姜（切）三两，甘草（炙）二两，大枣（擘）十二枚。上六味，以水七升，煮取三升，去滓，温服一升，日三服。
太阴为病脉弱，其人续自便利，设当行大黄芍药者，宜减之，以其人胃气弱，易动故也。


夫前圣有作，后必有继而述之者，则其教乃得着于世矣。
医之道，源自炎黄，以至神之妙，始兴经方。继而伊尹以元圣之才撰成《汤液》，俾黎庶之疾疚咸遂蠲除，使万代之生灵普蒙拯济。后汉张仲景又广《汤液》为《伤寒卒病论》十数卷，然后医方大备，兹先圣后圣，若合符节。至晋太医令王叔和，以仲景之书，撰次成叙，得为完帙。昔人以仲景方一部为众方之祖，盖能继述先圣之所作，迄今千有馀年，不坠于地者，又得王氏阐明之力也。《伤寒论》十卷，其言精而奥，其法简而详，非寡闻浅见所能赜究。后虽有学者，又各自名家，未见发明。仆忝医业，自幼徂老，耽味仲景之书五十馀年矣，虽粗得其门而近升乎堂，然未入于室，常为之慊然。昨者，邂逅聊摄成公，议论该博，术业精通而有家学，注成《伤寒》十卷，出以示仆。其三百九十七法之内，分析异同，彰明隐奥，调陈脉理，区别阴阳，使表里以昭然，俾汗下而灼见。百一十二方之后，通明名号之由，彰显药性之主，十剂轻重之攸分，七精制用之斯见，别气味之所宜，明补泻之所适，又皆引《内经》，旁牵众说，方法之辨，莫不允当，实前贤所未言，后学所未识，是得仲景之深意者也。昔所谓慊然者，今悉达其奥矣！亲觌其书，诚难默默，不揆荒芜，聊序其略。时甲子中秋日洛阳严器之序。


问曰：病有霍乱者何？答曰：呕吐而利，名曰霍乱。
问曰：病发热，头痛，身疼，恶寒，吐利者，此属何病？答曰：此名霍乱。自吐下，又利止，复，更发热也。
伤寒，其脉微涩者，本是霍乱，今是伤寒，却四五日，至阴经上转入阴，必利，本呕，下利者，不可治也。欲似大便而反矢气，仍不利者，属阳明也，便必硬，十三日愈，所以然者，经尽故也。
下利后，当便硬，硬则能食者愈；今反不能食，到后经中，颇能食，复过一经能食，过之一日，当愈。不愈者，不属阳明也。
恶寒脉微，而复利，利止，亡血也，四逆加人参汤主之。
霍乱，头痛，发热，身疼痛，热多，欲饮水者，五苓散主之；寒多，不用水者，理中丸主之。
理中丸方
人参（甘温）甘草（炙，甘平）白术（甘温）干姜（辛热）以上各三两右四味，捣筛为末，蜜和丸，如鸡黄大，以沸汤数合，和一丸，研碎，温服之。日三服，夜二服，腹中未热，益至三四丸，然不及汤。汤法，以四物，依两数切，用水八升，煮取三升，去滓，温服一升，日三服。加减法：若脐上筑者，肾气动也，去术加桂四两。吐多者，去术，加生姜三两。下多者，还用术；悸者，加茯苓二两。渴欲得水者，加术，足前成四两半。腹中痛者，加人参，足前成四两半。寒者，加干姜，足前成四两半。腹满者，去术，加附子一枚。服汤后，如食顷，饮热粥一升许，微自温，勿发揭衣被。
吐利止而身痛不休者，当消息和解其外，宜桂枝汤小和之。
吐利汗出，发热恶寒，四肢拘急，手足厥冷者，四逆汤主之。
既吐且利，小便复利而大汗出，下利清谷，内寒外热，脉微欲绝者，四逆汤主之。
吐已下断，汗出而厥，四肢拘急不解，脉微欲绝者，通脉四逆加猪胆汁汤主之。
吐利发汗，脉平，小烦者，以新虚不胜谷气故也。


大法，春宜吐。
凡用吐汤，中病即止，不必尽剂也。
病胸上诸实，胸中郁郁而痛，不能食，欲使人按之，而反有涎唾，下利日十余行，其脉反迟，寸口脉微滑，此可吐之，吐之，利则止。
宿食，在上脘者，当吐之。
病人手足厥冷，脉乍结，以客气在胸中；心下满而烦，欲食不能食者，病在胸中，当吐之。


夫《伤寒论》，盖祖述大圣人之意，诸家莫其论拟，故晋皇甫谧序《甲乙针经》云：伊尹以元圣之才撰用《神农本草》，以为《汤液》。汉张仲景论广《汤液》为十数卷，用之多验。近世太医令王叔和撰次仲景遗论甚精，皆可施用。是仲景本伊尹之法，伊尹本神农之经，得不谓祖述大圣人之意乎？张仲景，《汉书》无传，见《名医录》，云南阳人，名机，仲景乃其字也。举考(孝)廉，官至长沙太守。始受术于同郡张伯祖，时人言识用精微，过其师。所着论，其言精而奥，其法简而详，非浅闻寡见者所能及。
自仲景于今八百馀年，惟王叔和能学之，其间如葛洪、陶景、胡洽、徐之才、孙思邈辈，非不才也，但各自名家而不能修明之。
开宝中，节度使高继冲曾编录进上，其文理舛错，未尝考正。历代虽藏之书府，亦阙于雠校。是使治病之流，举天下无或知者。
国家诏儒臣校正医书，臣奇续被其选。以为百病之急，无急于伤寒，今先校定张仲景《伤寒论》十卷，总二十二篇证，外合三百九十七法，除复重，定有一百一十二方，金请颁行。太子右赞善大夫臣高保衡、尚书屯田员外郎臣孙奇、尚书司封郎中秘阁校理臣林亿等谨上《注解伤寒论》序。


大法，春夏宜发汗。
凡发汗，欲令手足俱周，时出以然，一时间许，亦佳。不可令如水流漓。若病不解，当重发汗。汗多必亡阳，阳虚，不得重发汗也。
凡服汤发汗，中病便止，不必尽剂。
凡云可发汗，无汤者，丸散亦可用；要以汗出为解，然不如汤，随证良验。
夫病脉浮大，问病者言，但便硬尔。设利者，为大逆。硬为实，汗出而解。何以故？脉浮当以汗解。
下利后，身疼痛，清便自调者，急当救表，宜桂枝汤发汗。


问曰：病有太阳阳明，有正阳阳明，有少阳阳明，何谓也？答曰：太阳阳明者，脾约（一云络）是也。
正阳阳明者，胃家实是也。
少阳阳明者，发汗，利小便已，胃中燥烦实，大便难是也。
阳明之为病，胃家实也。
问曰：何缘得阳明病？答曰：太阳病发汗，若下、若利小便，此亡津液，胃中干燥，因转属阳明。不更衣，内实，大便难者，此名阳明也。
问曰：阳明病，外证云何？答曰：身热，汗自出，不恶寒，反恶热也。
问曰：病有得之一日，不发热而恶寒者，何也？答曰：虽得之一日，恶寒将自罢，即自汗出而恶热也。
问曰：恶寒何故自罢？答曰：阳明居中，土也，万物所归，无所复传。始虽恶寒，二日自止，此为阳明病也。
本太阳初得病时，发其汗，汗先出不彻，因转属阳明也。
伤寒发热无汗，呕不能食，而反汗出濈濈然者，是转属阳明也。
伤寒三日，阳明脉大。
伤寒脉浮而缓，手足自温者，是为系在太阴。太阴者，身当发黄；若小便自利者，不能发黄。至七八日，大便硬者，为阳明病也。
伤寒转系阳明者，其人濈然微汗出也。
阳明中风，口苦咽干，腹满微喘，发热恶寒，脉浮而紧；若下之，则腹满、小便难也。
阳明病，若能食，名中风；不能食，名中寒。
阳明病，若中寒，不能食，小便不利，手足濈然汗出，此欲作固瘕，必大便初硬后溏。所以然者，以胃中冷，水谷不别故也。
阳明病，欲食，小便反不利，大便自调，其人骨节疼，翕翕如有热状，奄然发狂，濈然汗出而解者，此水不胜谷气，与汗共并，脉紧则愈。
阳明病欲解时，从申至戌上。
阳明病，不能食，攻其热必哕。所以然者。胃中虚冷故也。以其人本虚，故攻其热必哕。
阳明病脉迟，食难用饱，饱则微烦，头眩，必小便难，此欲作谷疸，虽下之，腹满如故。所以然者，脉迟故也。
阳明病法多汗，反无汗，其身如虫行皮中状者，此以久虚故也。
阳明病，反无汗，而小便利，二三日，呕而咳，手足厥者，必苦头痛；若不咳不呕，手足不厥者，头不痛。
阳明病，但头眩，不恶寒，故能食而咳，其人必咽痛；若不咳者，咽不痛。
阳明病无汗，小便不利，心中懊憹者，身必发黄。
阳明病，被火，额上微汗出，小便不利者，必发黄。
阳明病，脉浮而紧者，必潮热，发作有时。但浮者，必盗汗出。
阳明病，口燥，但欲漱水不欲咽者，此必衄。
阳明病，本自汗出，医更重发汗，病已差，尚微烦不了了者，此大便必硬故也。以亡津液，胃中干燥，故令大便硬。当问其小便，日几行。若本小便日三四行，今日再行，故知大便不久出；今为小便数少，以津液当还入胃中，故知不久必大便也。
伤寒呕多，虽有阳明证不可攻之。
阳明病，心下硬满者，不可攻之。攻之，利遂不止者死，利止者愈。
阳明病，面合赤色，不可攻之，必发热色黄，小便不利也。
阳明病，不吐不下，心烦者，可与调胃承气汤。
阳明病脉迟，虽汗出，不恶寒者，其身必重，短气腹满而喘，有潮热者，此外欲解，可攻里也，手足濈然而汗出者，此大便已硬也，大承气汤主之；若汗多微发热恶寒者，外未解也，其热不潮，未可与承气汤；若腹大满不通者，可与小承气汤，微和胃气，勿令大泄下。
大承气汤方
大黄四两（苦寒，酒洗）厚朴半斤（苦温，炙，去皮）枳实五枚（苦寒，炙）芒硝三合（咸寒）右四咪，以水一斗，先煮二物，取五升，去滓，内大黄，煮取二升，去滓，内芒硝，更上微火一两沸，分温再服。得下，余勿服。
小承气汤方
大黄四两厚朴二两（炙，去皮）枳实三枚（大者，炙）以上三味，以水四升，煮取一升二合，去滓，分温二服。初服汤，当更衣，不尔者，尽饮之；若更衣者，勿服之。
阳明病，潮热，大便微硬者，可与大承气汤；不硬者，不与之。若不大便六七日，恐有燥屎，欲知之法，少与小承气汤，汤入腹中，转矢气者，此有燥屎，乃可攻之；若不转矢气者，此但初头硬，后必溏，不可攻之，攻之，必胀满不能食也。欲饮水者，与水则哕。其后发热者，必大便复硬而少也，以小承气汤和之。不转矢气者，慎不可攻也。
夫实则谵语，虚则郑声。郑声重语也。
直视谵语，喘满者死。下利者亦死。
发汗多，若重发汗者，亡其阳，谵语脉短者死；脉自和者不死。
伤寒若吐、若下后，不解，不大便五六日，上至十余日，日晡所发潮热，不恶寒，独语如见鬼状。若剧者，发则不识人，循衣摸床，惕而不安，微喘直视，脉弦者生，涩者死，微者但发热谵语者，大承气汤主之，若一服利，止后服。
阳明病，其人多汗，以津液外出，胃中燥，大便必硬，硬则谵语，小承气汤主之。若一服谵语止，更莫复服。
阳明病，谵语发潮热，脉滑而疾者，小承气汤主之。因与承气汤一升，腹中转矢气者，更服一升；若不转矢气，勿更与之。明日不大便，脉反微涩者，里虚也，为难治，不可更与承气汤也。
阳明病，谵语有潮热，反不能食者，胃中必有燥屎五六枚也。若能食者，但硬耳，宜大承气汤下之。
阳明病，下血谵语者，此为热入血室；但头汗出者，刺期门，随其实而泻之，濈然汗出则愈。
汗出谵语者，以有燥屎在胃中，此为风也，须下之，过经乃可下之。下之若早，语言必乱，以表虚里实故也。下之则愈，宜大承气汤。
伤寒四五日，脉沉而喘满。沉为在里，而反发其汗，津液越出，大便为难，表虚里实，久则谵语。
三阳合病，腹满身重，难以转侧，口不仁而面垢，谵语遗尿。发汗则谵语，下之则额上生汗，手足逆冷。若自汗出者，白虎汤主之。
二阳并病，太阳证罢，但发潮热，手足汗出，大便难而谵语者，下之则愈，宜大承气汤。
阳明病，脉浮而紧，咽燥口苦，腹满而喘，发热汗出，不恶寒，反恶热，身重。若发汗则躁，心愦愦，反谵语。若加烧针，必怵惕烦躁，不得眠；若下之，则胃中空虚，客气动膈，心中懊憹，舌上胎者，栀子豉汤主之。
若渴欲饮水，口干舌燥者，白虎加人参汤主之。
若脉浮发热，渴欲饮水，小便不利者，猪苓汤主之。
猪苓汤方
猪苓（去皮，甘平）茯苓（甘平）阿胶（甘平）滑石（碎，甘寒）泽泻（甘咸寒）各一两右五味，以水四升，先煮四味，取二升，去滓，内下阿胶烊消，温服七合，日三服。
阳明病，汗出多而渴者，不可与猪苓汤，以汗多胃中燥，猪苓汤复利其小便故也。
脉浮而迟，表热里寒，下利清谷者，四逆汤主之。
若胃中虚冷，不能食者，饮水则哕。
脉浮发热，口干鼻燥，能食者则衄。
阳明病下之，其外有热，手足温，不结胸，心中懊憹，饥不能食，但头汗出者，栀子豉汤主之。
阳明病，发潮热，大便溏，小便自可，胸胁满不去者，小柴胡汤主之。
阳明病，胁下硬满，不大便而呕，舌上白胎者，可与小柴胡汤。上焦得通，津液得下，胃气因和，身濈然而汗出解也。
阳明中风，脉弦浮大而短气，腹都满，胁下及心痛，久按之气不通，鼻干不得汗，嗜卧，一身及面目悉黄，小便难，有潮热，时时哕，耳前后肿，刺之小差。外不解，病过十日，脉续浮者，与小柴胡汤。
脉但浮，无余证者，与麻黄汤；若不尿，腹满加哕者，不治。
阳明病，自汗出，若发汗，小便自利者，此为津液内竭，虽硬不可攻之，当须自欲大便，宜蜜煎导而通之。若土瓜根及与大猪胆汁，皆可为导。
蜜煎导方
蜜七合一味，内铜器中微火煎之，稍凝似饴状，搅之勿令焦著，欲可丸，并手捻作挺，令头锐，大如指，长二寸许，当热时急作，冷则硬。以内谷道中，以手急抱，欲大便时乃去之。
猪胆汁方
大猪胆一枚，泻汁，和醋少许，以灌谷道中，如一食顷，当大便出。
阳明病脉迟，汗出多，微恶寒者，表未解也，可发汗，宜桂枝汤。
阳明病脉浮，无汗而喘者，发汗则愈，宜麻黄汤。
阳明病，发热汗出，此为热越，不能发黄也。但头汗出，身无汗，剂颈而还，小便不利，渴引水浆者，此为瘀热在里，自必发黄，茵陈汤主之。
茵陈蒿汤方
茵陈蒿六两（苦微寒）栀子十四枚（掰，苦寒）大黄二两（去皮，苦寒）右三味，以水一斗，先煮茵陈，减六升，内二味，煮取三升，去滓，分温三服，小便当利，尿如皂角汁状，色正赤，一宿腹减，黄从小便去也。
阳明证，其人喜忘者，必有畜血。所以然者，本有久瘀血，故令喜忘，屎虽硬，大便反易，其色必黑，宜抵当汤下之。
阳明病，下之，心中懊憹而烦，胃中有燥屎者可攻。腹微满，初头硬，后必溏，不可攻之。若有燥屎者，宜大承气汤。
病人不大便五六日，绕脐痛，烦躁，发作有时者，此有燥屎，故使不大便也。
病人烦热，汗出则解，又如疟状，日晡所发热者，属阳明也。脉实者宜下之；脉浮虚者，宜发汗。下之与大承气汤，发汗宜桂枝汤。
大下后，六七日不大便，烦不解，腹满痛者，此有燥屎也。所以然者，本有宿食故也，宜大承气汤。
病人小便不利，大便乍难乍易，时有微热，喘冒不能卧者，有燥屎也，宜大承气汤。
食谷欲呕者，属阳明也，吴茱萸汤主之。得汤反剧者，属上焦也。
吴茱萸汤方
吴茱萸一升（洗，辛热）人参三两（甘温）生姜六两（切，辛温）大枣十二枚（掰，甘温）
右四味，以水七升，煮取二升，去滓，温服七合，日三服。
太阳病，寸缓、关浮、尺弱，其人发热汗出，复恶寒，不呕，但心下痞者，此以医下之也。如其不下者，病人不恶寒而渴者，此转属阳明也。小便数者，大便必硬，不更衣十日，无所苦也。渴欲饮水，少少与之，但以法救之。渴者，宜五苓散。
脉阳微而汗出少者，为自和也；汗出多者，为太过。
阳脉实，因发其汗出多者，亦为太过。太过为阳绝于里，亡津液，大便因硬也。
脉浮而芤，浮为阳，芤为阴，浮芤相搏，胃气生热，其阳则绝。
趺阳脉浮而涩，浮则胃气强，涩则小便数，浮涩相搏，大便则难，其脾为约，麻人丸主之。
麻人丸方
麻子人二升（甘平）芍药半斤（酸平）枳实半斤（炙，苦寒）大黄一斤（去皮，苦寒）厚朴一斤（炙，去皮，苦温）杏仁一斤（去皮尖，熬，别作脂，甘温）右六味，为末，炼蜜为丸，桐子大，饮服十丸，日二服，渐加，以知为度。
太阳病三日，发汗不解，蒸蒸发热者，属胃也，调胃承气汤主之。
伤寒吐后，腹胀满者，与调胃承气汤。
太阳病，若吐、若下、若发汗，微烦，小便数，大便因硬者，与小承气汤和之愈。
得病二三日，脉弱，无太阳柴胡证，烦躁，心下硬，至四五日，虽能食，以小承气汤少少与，微和之，令小安，至六日，与承气汤一升。若不大便六七日，小便少者，虽不能食，但初头硬，后必溏，未定成硬，攻之必溏，须小便利，屎定硬，乃可攻之，宜大承气汤。伤寒六七日，目中不了了，睛不和，无表里证，大便难，身微热者，此为实也。急下之，宜大承气汤。
发热，阳明汗多者，急下之，宜大承气汤。
发汗不解，腹满痛者，急下之，宜大承气汤
腹满不减，减不足言，当下之，宜大承气汤。
阳明少阳合病，必下利。其脉不负者，顺也；负者，失也。互相克贼，名为负也。脉滑而数者，有宿食也，当下之，宜大承气汤。
病人无表里证，发热七八日，虽脉浮数者，可下之。假令已下，脉数不解，合热则消谷喜饥，至六七日，不大便者，有瘀血，宜抵当汤。
若脉数不解，而下不止，必胁热而便脓血也。
伤寒，发汗已，身目为黄，所以然者，以寒湿在里，不解故也。以为不可下也，于寒湿中求之。
伤寒七八日，身黄如橘子色，小便不利，腹微满者，茵陈蒿汤主之。
伤寒身黄发热者，栀子蘖皮汤主之。
栀子蘖皮汤方
栀子一十五个（苦寒）甘草一两（甘平）黄蘖二两右三味，以水四升，煮取一升半，去滓，分温再服。
伤寒瘀热在里，身必发黄，麻黄连轺赤小豆汤主之。
麻黄连轺赤小豆汤方
麻黄二两（甘温，去节）赤小豆一升（甘平）连轺二两（连翅房也，苦寒）杏仁四十个（甘温，去皮尖）大枣十二枚（甘温）生梓白皮一升（苦寒）生姜二两（辛温，切）甘草二两（炙，甘平）以上八味，以潦水一斗，先煮麻黄，再沸，去上沫，内诸药，煮取三升，分温三服，半日服尽。


问曰：病有结胸，有藏结，其状何如？
答曰：按之痛，寸脉浮，关脉沉，名曰结胸也。
何谓藏结？
答曰：如结胸状，饮食如故，时时下利，寸脉浮，关脉小细沉紧，名曰藏结。舌上白胎滑者，难治。
藏结无阳证，不往来寒热（一云寒而不热），其人反静，舌上胎滑者，不可攻也。
病发于阳而反下之，热入，因作结胸；病发于阴而反下之（一作汗出），因作痞。所以成结胸者，以下之太早故也。
结胸者，项亦强，如柔痉状。下之则和，宜大陷胸丸方。
大陷胸丸方
大黄半斤（味苦寒）葶苈半升（熬，味苦寒）芒硝半升（味咸寒）杏仁半升（去皮尖，熬黑，味苦，甘温）右四味，捣筛二味，内杏仁、芒硝，合研如脂，和散，取如弹丸一枚；别捣甘遂末一钱匕，白蜜二合，水二升，煮取一升，温顿服之，一宿乃下，如不下更服，取下为效，禁如药法。
结胸证，其脉浮大者，不可下，下之则死。
结胸证悉具，烦躁者，亦死。
太阳病，脉浮而动数，浮则为风，数则为热，动则为痛，数则为虚，头痛发热，微盗汗出而反恶寒者，表未解也。医反下之，动数变迟，膈内拒痛（一云：头痛即眩），胃中空虚，客气动膈，短气躁烦，心中懊憹，阳气内陷，心下因硬，则为结胸，大陷胸汤主之。若不结胸，但头汗出，余处无汗，剂颈而还，小便不利，身必发黄也。
大陷胸汤方
大黄六两（去皮，苦寒）芒硝一升（咸寒）甘遂一钱（苦寒）右三味，以水六升，先煮大黄，取二升，去滓，内芒硝，煮一两沸，内甘遂末，温服一升，得快利，止后服。
伤寒六七日，结胸热实，脉沉而紧，心下痛，按之石硬者，大陷胸汤主之。
伤寒十余日，热结在里，复往来寒热者，与大柴胡汤。但结胸无大热者，此为水结在胸胁也，但头微汗出者，大陷胸汤主之。
太阳病，重发汗，而复下之，不大便五六日，舌上燥而渴，日晡所小有潮热（一云：日晡所发心胸大烦），从心下至少腹，硬满而痛，不可近者，大陷胸汤主之。
小结胸病，正在心下，按之则痛，脉浮滑者，小陷胸汤主之。
小陷胸汤方
黄连一两（苦寒）半夏半升（洗，辛温）栝蒌实大者一个（苦寒）右三味，以水六升，先煮栝蒌，取三升，去滓，内诸药，煮取二升，去滓，分温三服。
太阳病二三日，不能卧，但欲起，心下必结，脉微弱者，此本有寒分也。反下之，若利止，必作结胸；未止者，四日复下之，此作协热利也。
太阳病下之，其脉促，不结胸者，此为欲解也。脉浮者，必结胸也；脉紧者，必咽痛；脉弦者，必两胁拘急；脉细数者，头痛未止；脉沉紧者，必欲呕；脉沉滑者，协热利；脉浮滑者，必下血。
病在阳，应以汗解之，反以冷水潠之，若灌之，其热被劫不得去，弥更益烦，肉上粟起，意欲饮水，反不渴者，服文蛤散。若不差者，与五苓散。寒实结胸，无热证者，与三物小陷胸汤，白散亦可服。
文蛤散方
文蛤五两（味咸寒）右一味，为散，以沸汤和一钱匕眼，汤用五合，
白散方
桔梗三分（味辛苦，微温）芭豆一分（去皮心，熬黑，研如脂，平温）贝母三分（味辛苦平）右件三味为末，内芭豆，更于臼中杵之，以白饮和服。强人半钱，羸者减之。病在膈上必吐，在膈下必利，不利进热粥一杯，利过不止，进冷粥一杯。身热，皮粟不解，欲引衣自覆者，若水以潠之、洗之，益令热却不得出，当汗而不汗，则烦。假令汗出已，腹中痛，与芍药三两如上法。
太阳与少阳并病，头项强痛，或眩冒，时如结胸，心下痞硬者，当刺大椎第一间、肺俞、肝俞，慎不可发汗，发汗则谵语。脉弦，五六日，谵语不止，当刺期门。
妇人中风，发热恶寒，经水适来，得之七八日，热除而脉迟身凉，胸胁下满，如结胸状，谵语者，此为热入血室也，当刺期门，随其实而泻之。
妇人中风，七八日，续得寒热，发作有时，经水适断者，此为热入血室，其血必结，故使如疟状，发作有时，小柴胡汤主之。
妇人伤寒发热，经水适来，昼日明了，暮则谵语，如见鬼状者，此为热入血室。无犯胃气及上二焦，必自愈。
伤寒六七日，发热微恶寒，支节烦疼，微呕，心下支结，外证未去者，柴胡加桂枝汤主之。
柴胡桂枝干姜汤方
柴胡半斤（苦平）桂枝三两（去皮，味辛热）干姜三两（辛热）栝蒌根四两（苦寒）黄芩三两（苦寒）牡蛎二两（熬，咸寒）甘草二两（炙，味甘平）右七味，以水一斗二升，煮取六升，去滓，再煎，取三升，温服一升，日三服。初服微烦，复服汗出，便愈。
伤寒五六日，头汗出，微恶寒，手足冷，心下满，口不欲食，大便硬，脉细者，此为阳微结，必有表，复有里也。脉沉，亦在里也。汗出为阳微，假令纯阴结，不得复有外证，悉入在里，此为半在里半在外也。脉虽沉紧，不得为少阴病，所以然者，阴不得有汗，今头汗出，故知非少阴也，可与小柴胡汤。设不了了者，得屎而解。
伤寒五六日，呕而发热者，柴胡汤证具，而以他药下之，柴胡证仍在者，复与柴胡汤。此虽已下之，不为逆，必蒸蒸而振，却发热汗出而解。若心下满，而硬痛者，此为结胸也，大陷胸汤主之；但满而不痛者，此为痞，柴胡不中与之，宜半夏泻心汤。
半夏泻心汤方
半夏半升（洗，辛平）黄芩（苦寒）干姜（辛热）人参（甘温）各三两黄连一两（苦寒）大枣十二枚（掰，温甘）甘草三两（炙，甘平）右七味，以水一斗，煮取六升，去滓，再煮，取三升，温服一升，日三服。
太阳少阳并病，而反下之，成结胸，心下硬，下利不止，水浆不下，其人心烦。
脉浮而紧，而复下之，紧反入里，则作痞。按之自濡，但气痞耳。
太阳中风，下利，呕逆，表解者，乃可攻之。其人汗出，发作有时，头痛，心下痞，硬满，引胁下痛，干呕，短气，汗出，不恶寒者，此表解里未和也，十枣汤主之。
十枣汤方
芫花（熬，味辛苦）甘遂（苦寒）大戟（苦寒）大枣十枚（掰，甘温）右上三味等分，各别捣为散。以水一升半，先煮大枣肥者十枚，取八合，去滓，内药末，强人服一钱匕，羸人服半钱，温服之，平旦服。若下少病不除者，明日更服，加半钱，得快下利后，糜粥自养。
太阳病，医发汗，遂发热恶寒，因复下之，心下痞，表里俱虚，阴阳气并竭，无阳则阴独，复加烧针，因胸烦，面色青黄，肤目闰者，难治；今色微黄，手足温者，易愈。
心下痞，按之濡，其脉关上浮者，大黄黄连泻心汤主之。
大黄黄连泻心汤方
大黄二两（味苦寒）黄连一两（味苦寒）右二味，以麻沸汤二升渍之，须臾绞去滓，分温再服。
心下痞而复恶寒，汗出者，附子泻心汤主之。
本以下之，故心下痞，与泻心汤；痞不解，其人渴而口燥烦，小便不利者，五苓散主之。
伤寒汗出，解之后，胃中不和，心下痞硬，干噫，食臭，胁下有水气，腹中雷鸣下利者，生姜泻心汤主之。
伤寒中风，医反下之，其人下利，日数十行，谷不化，腹中雷鸣，心下痞硬而满，干呕，心烦不得安。医见心下痞，谓病不尽，复下之，其痞益甚，此非结热，但以胃中虚，客气上逆，故使硬也，甘草泻心汤主之。
伤寒服汤药，下利不止，心下痞硬。服泻心汤已，复以他药下之，利不止，医以理中与之，利益甚。理中者，理中焦，此利在下焦，赤石脂禹余粮汤主之。复利不止者，当利其小便。
赤石脂禹余粮汤方
赤石脂一斤（碎，味甘温）禹余粮一斤（碎，味甘平）以上二味，以水六升，煮取二升，去滓，三服。
伤寒吐下后发汗，虚烦，脉甚微。八九日，心下痞硬，胁下痛，气上冲咽喉，眩冒。经脉动惕者，久而成痿。
伤寒发汗，若吐若下，解后，心下痞硬，噫气不除者，旋复代赭石汤主之。
旋复代赭石汤方
旋复花三两（味咸温）人参二两（味甘温）生姜五两（切，味辛温）代赭石一两（味苦寒）大枣十二枚（掰，甘温）甘草三两（炙，味甘平）半夏半升（洗，味辛温）右件七味，以水一斗，煮取六升，去滓，再煎，取三升，温服一升，日三服。
下后，不可更行桂枝汤。若汗出而喘，无大热者，可与麻黄杏子甘草石膏汤。
太阳病，外证未除而数下之，遂协热而利。利下不止，心下痞硬，表里不解者，桂枝人参汤主之。
桂枝人参汤方
桂枝四两（去皮，味辛热）甘草四两（炙，味甘平）白术三两（味甘平）人参三两（味甘温）干姜三两（味辛热）右五味，以水九升，先煮四味，取五升，内桂更煮，取三升，温服一升，日再，夜一服。
伤寒大下后，复发汗，心下痞，恶寒者，表未解也，不可攻痞，当先解表，表解乃可攻痞。解表宜桂枝汤，攻痞宜大黄黄连泻心汤。
伤寒，发热，汗出不解，心下痞硬，呕吐而下利者，大柴胡汤主之。
病如桂枝证，头不痛，项不强，寸脉微浮，胸中痞硬，气上冲咽喉，不得息者，此为胸有寒也，当吐之，宜瓜蒂散。
瓜蒂散方
瓜蒂一分（熬黄，味苦寒）赤小豆一分（味酸温）右二味，各别捣筛，为散已，合治之，取一钱匕。以香豉一合，用热汤七合，煮作稀糜，去滓，取汁和散，温顿服之。不吐者，少少加，得快吐乃止。诸亡血虚家，不可与瓜蒂散。
病胁下素有痞，连在脐傍，痛引少腹，入阴筋者，此名藏结。死。
伤寒病，若吐、若下后，七八日不解，热结在里，表里俱热，时时恶风，大渴，舌上干燥而烦，欲饮水数升者，白虎加人参汤主之。
伤寒无大热，口燥渴，心烦，背微恶寒者，白虎加人参汤主之。
伤寒脉浮，发热无汗，其表不解者，不可与白虎汤。渴欲饮水，无表证者，白虎加人参汤主之。
太阳少阳并病，心下硬，颈项强而眩者，当刺大椎、肺俞、肝俞，慎勿下之。
太阳与少阳合病，自下利者，与黄芩汤；若呕者，黄芩加半夏生姜汤主之。
黄芩汤方
黄芩三两（味苦寒）甘草二两（炙，味甘平）芍药二两（味酸平）大枣十二枚（掰，味甘温）右四味，以水一斗，煮取三升，去滓，温服一升，日再夜一服。若呕者，加半夏半升，生姜三两。
伤寒胸中有热，胃中有邪气，腹中痛，欲呕吐者，黄连汤主之。
黄连汤方
黄连（味苦寒）甘草（炙，味甘平）干姜（味辛热）桂枝（去皮，味辛热）各三两人参二两（味甘温）半夏半升（洗，味辛温）大枣十二枚（掰，味甘温）右七味，以水一斗，煮取六升，去滓，温服一升，日三服，夜二服。
伤寒八九日，风湿相搏，身体疼烦，不能自转侧，不呕不渴，脉浮虚而涩者，桂枝附子汤主之。
若其人大便硬（一云：脐下心下硬），小便自利者，去桂枝加白术汤主之·
桂枝附子汤方
桂枝四两（去皮，味辛热）附子三枚（炮，去皮，破八片，辛热）生姜三两（切，辛温）甘草二两（炙，味甘温）大枣十二枚（掰，味甘温）右五味，以水六升，煮取二升，去滓，分温三服。
风湿相搏，骨节烦疼，掣痛，不得屈伸，近之则痛剧，汗出短气，小便不利，恶风不欲去衣，或身微肿者，甘草附子汤主之。
甘草附子汤方
甘草二两（炙，味甘平）附子二枚（炮，去皮破，味辛热）白术二两（味甘温）桂枝四两（去皮，味辛热）右四味，以水六升，煮取三升，去滓，温服一升，日三服。初服得微汗则解。能食，汗出复烦者，服五合，恐一升多者，宜服六七合为妙。
伤寒脉浮滑，此表有热、里有寒，白虎汤主之。
白虎汤方
知母六两（味苦寒）石膏一斤（碎，味甘寒）甘草二两（甘温）粳米六合（味甘平）右四味，以水一斗，煮米熟，汤成，去滓，温服一升，日三服。
伤寒脉结代，心动悸，炙甘草汤主之。
炙甘草汤方
甘草四两（炙，味甘平）生姜三两（切，味辛温）桂枝三两（去皮，味辛热）人参二两（味甘渴）生地黄一斤（味甘寒）阿胶二两（味温甘）麦门冬半升（去心，味甘平）麻子仁半升（味甘平）大枣十二枚（掰，味甘温）右九味，以清酒七升，水八升，先煮八味，取三升，去滓，内胶烊消尽，温服一升，日三服，一名复脉汤。
脉按之来缓，而时一止复来者，名曰结。又脉来动而中止，更来小数，中有还者反动，名曰结阴也；脉来动而中止，不能自还，因而复动，名曰代阴也。得此脉者，必难治。


问曰：脉有阴阳，何谓也？
答曰：凡脉大、浮、数、动、滑，此名阳也；脉沉、涩、弱、弦、微，此名阴也，凡阴病见阳脉者生，阳病见阴脉者死。
问曰：脉有阳结阴结者，何以别之？
答曰：其脉浮而数，能食，不大便者，此为实，名曰阳结也，期十七日当剧。其脉沉而迟，不能食，身体重，大便反硬，名曰阴结也。期十四日当剧。
问曰：病有洒淅恶寒而复发热者，何？
答曰：阴脉不足，阳往从之；阳脉不足，阴往乘之。
曰：何谓阳不足？
答曰：假令寸口脉微，名曰阳不足，阴气上入阳中，则洒淅恶寒也，
曰：何谓阴不足？
答曰：假令尺脉弱，名曰阴不足，阳气下陷入阴中，则发热也。
阳脉浮（一作微）阴脉弱者，则血虚。血虚则筋急也。
其脉沉者，荣气微也。
其脉浮，而汗出如流珠者，卫气衰也。
荣气微者，加烧针，则血流不行，更发热而躁烦也。
脉（一云秋脉）蔼蔼，如车盖者，名曰阳结也。
脉（一云夏脉）累累，如循长竿者，名曰阴结也。
脉瞥瞥，如羹上肥者，阳气微也。
脉萦萦，如蜘蛛丝者，阳气（一云阴气）衰也。
脉绵绵，如泻漆之绝者，亡其血也。
脉来缓，时一止复来者，名曰结。脉来数，时一止复来者，名曰促（一作纵）。脉，阳盛则促，阴盛则结，此皆病脉。
阴阳相搏，名曰动。阳动则汗出，阴动则发热。形冷、恶寒者，此三焦伤也。
若数脉见于关上，上下无头尾，如豆大，厥厥动摇者，名曰动也。
阳脉浮大而濡，阴脉浮大而濡，阴脉与阳脉同等者，名曰缓也。
脉浮而紧者，名曰弦也。弦者状如弓弦，按之不移也。脉紧者，如转索无常也。
脉弦而大，弦则为减，大则为芤。减则为寒，芤则为虚。寒虚相搏，此名为革。妇人则半产、漏下，男子则亡血、失精。
问曰：病有战而汗出，因得解者，何也？
答曰：脉浮而紧，按之反芤，此为本虚，故当战而汗出也。其人本虚，是以发战。以脉浮，故当汗出而解也。
若脉浮而数，按之不芤，此人本不虚；若欲自解，但汗出耳，不发战也。
问曰：病有不战而汗出解者，何也？
答曰：脉大而浮数，故知不战汗出而解也。
问曰：病有不战，不汗出而解者，何也？
答曰：其脉自微，此以曾发汗、若吐、若下、若亡血，以内无津液，此阴阳自和，必自愈，故不战、不汗出而解也。
问曰：伤寒三日，脉浮数而微，病人身凉和者，何也？
答曰：此为欲解也。解以夜半。脉浮而解者，濈然汗出也；脉数而解者，必能食也；脉微而解者，必大汗出也。
问曰：病脉，欲知愈未愈者，何以别之？
答曰：寸口、关上、尺中三处，大小、浮沉、迟数同等，虽有寒热不解者，此脉阴阳为和平，虽剧当愈。
立夏得洪（一作浮）大脉，是其本位。其人病身体苦疼重者，须发其汗。若明日身不疼不重者，不须发汗。若汗濈濈自出者，明日便解矣。何以言之？立夏得洪大脉，是其时脉，故使然也。四时仿此。
问曰：凡病欲知何时得？何时愈？
答曰：假令夜半得病，明日日中愈；日中得病，夜半愈。何以言之？日中得病，夜半愈者，以阳得阴则解也。夜半得病，明日日中愈者，以阴得阳则解也。
寸口脉浮为在表，沉为在里，数为在府，迟为在藏。假令脉迟，此为在藏也。
趺阳脉浮而涩，少阴脉如经也，其病在脾，法当下利。何以知之？若脉浮大者，气实血虚也。今趺阳脉浮而涩，故知脾气不足，胃气虚也。以少阴脉弦而浮（一作沉），才见此为调脉，故称如经也。若反滑而数者，故知当屎脓也。
寸口脉浮而紧，浮则为风，紧则为寒。风则伤卫，寒则伤荣。荣卫俱病，骨节烦疼，当发其汗也。
趺阳脉迟而缓，胃气如经也。趺阳脉浮而数，浮则伤胃，数则动脾，此非本病，医特下之所为也。荣卫内陷，其数先微，脉反但浮，其人必大便硬，气噫而除。何以言之？本以数脉动脾，其数先微，故知脾气不治，大便硬，气噫而除。今脉反浮，其数改微，邪气独留，心中则饥，邪热不杀谷，潮热发渴，数脉当迟缓，脉因前后度数如法，病者则饥。数脉不时，则生恶疮也。
师曰：病人脉微而涩者，此为医所病也。大发其汗，又数大下之，其人亡血，病当恶寒，后乃发热，无休止时，夏月盛热，欲著复衣，冬月盛寒，欲裸其身，所以然者，阳微则恶寒，阴弱则发热，此医发其汗，令阳气微，又大下之：令阴气弱，五月之时，阳气在表，胃中虚冷，以阳气内微，不能胜冷，故欲著复衣；十一月之时，阳气在里，胃中烦热，以阴气内弱，不能胜热，故欲裸其身。又阴脉迟涩，故知血亡也。
脉浮而大，心下反硬，有热属藏者，攻之，不令发汗。属府者，不令溲数。溲数则大便硬，汗多则热愈，汗少则便难，脉迟尚未可攻。
脉浮而洪，身汗如油，喘而不休，水浆不下，体形不仁，乍静乍乱，此为命绝也。又未知何藏先受其灾，若汗出发目闰，喘不休者，此为肺先绝也。阳反独留，形体如烟熏，直视摇头，此心绝也。唇吻反青，四肢习者，此为肝绝也。环口黧黑，柔汗发黄者，此为脾绝也，溲便遗失、狂言、目反直视者，此为肾绝也。
又未知何藏阴阳前绝，若阳气前绝，阴气后竭者，其人死，身色必青；阴气前绝，阳气后竭者，其人死，身色必赤，腋下温，心下热也。
寸口脉浮大，而医反下之，此为大逆。浮则无血，大则为寒，寒气相搏，则为肠鸣，医乃不知，而反饮冷水，令汗大出，水得寒气，冷必相搏，其人即噎。趺阳脉浮，浮则为虚，浮虚相搏，故令气□。言胃气虚竭也。脉滑，则为哕。此为医咎，责虚取实，守空迫血。脉浮、鼻中燥者，必衄也。
诸脉浮数，当发热，而洒淅恶寒，若有痛处，饮食如常者，畜积有脓也。脉浮而迟，面热赤而战惕者，六七日当汗出而解。反发热者，差迟。迟为无阳，不能作汗，其身必痒也。
寸口脉阴阳俱紧者，法当清邪中于上焦，浊邪中于下焦。清邪中上，名曰洁也；浊邪中下，名曰浑也，阴中于邪，必内栗也，表气微虚，里气不守，故使邪中于阴也。阳中于邪，必发热、头痛、项强、颈挛、腰痛、胚酸，所为阳中雾露之气，故曰清邪中上。浊邪中下，阴气为栗，足膝逆冷，便溺妄出，表气微虚，里气微急，三焦相混，内外不通，上焦怫郁，藏气相熏，口烂食断也。中焦不治，胃气上冲，脾气不转，胃中为浊，荣卫不通，血凝不流，若卫气前通胃气虚竭也。脉滑，则为哕。此为医咎，责虚取实，守空迫血。脉浮、鼻中燥者，必衄也。
脉阴阳俱紧者，口中气出，唇口干燥，蜷卧足冷，鼻中涕出，舌上胎滑，勿妄治也。到七日以来，其人微发热，手足温者，此为欲解；或到八日以上，反大发热者，此为难治。设使恶寒者，必欲呕也；腹内痛者，必欲利也。
脉浮而滑，浮为阳，滑为实，阳实相搏，其脉数疾，卫气失度，浮滑之脉数疾，发热汗出者，此为不治。
伤寒咳逆上气，其脉散者死。谓其形损故也。


大法，秋宜下。
凡服下药，用汤胜丸，中病即止，不必尽剂也。
下利，三部脉皆平，按之心下硬者，急下之，宜大承气汤。
下利，脉迟而滑者，内实也。利未欲止，当下之，宜大承气汤。
问曰：人病有宿食，何以别之？师曰：寸口脉浮而大，按之反涩，尺中亦微而涩，故知有宿食，当下之，宜大承气汤。
下利，不欲食者，以有宿食故也，当宜下之，与大承气汤。
下利差后，至其年月日复发者，以病不尽故也，当下之，宜大承气汤。
下利，脉反滑，当有所去，下之乃愈，宜大承气汤。
病腹中满痛者，此为实也，当下之，宜大承气汤。
伤寒后，脉沉。沉者，内实也，下解之，宜大柴胡汤。
脉双弦而迟者，必心下硬。脉大而紧者，阳中有阴也，可以下之，宜大承气汤。


少阴之为病，脉微细，但欲寐也。
少阴病，欲吐不吐，心烦，但欲寐，五六日，自利而渴者，属少阴也，虚故引水自救。若小便色白者，少阴病形悉具。小便白者，以下焦虚有寒，不能制水，故令色白也。
病人脉阴阳俱紧，反汗出者，亡阳也，此属少阴，法当咽痛，而复吐利。
少阴病，咳而下利谵语者，被火气劫故也，小便必难，以强责少阴汗也。
少阴病，脉细沉数，病为在里，不可发汗。
少阴病，脉微，不可发汗，亡阳故也。阳已虚，尺脉弱涩者，复不可下之。
少阴病脉紧，至七八日，自下利，脉暴微，手足反温，脉紧反去者，为欲解也。虽烦下利，必自愈。
少阴病，下利，若利自止，恶寒而蜷卧，手足温者，可治。
少阴病，恶寒而蜷，时自烦，欲去衣被者可治。
少阴中风，脉阳微阴浮者，为欲愈。
少阴病欲解时，从子至寅上。
少阴病，吐利，手足不逆冷，反发热者，不死。脉不至者，灸少阴七壮。
少阴病，八九日，一身手足尽热者，以热在膀胱，必便血也。
少阴病，但厥无汗，而强发之，必动其血，未知从何道出，或从口鼻，或从目出，是名下厥上竭，为难治。
少阴病，恶寒身蜷而利，手足逆冷者，不治。
少阴病，吐利，躁烦，四逆者死。
少阴病，下利止而头眩，时时自冒者死。
少阴病，四逆恶寒而身蜷，脉不至，不烦而躁者，死。
少阴病，六七日，息高者，死。
少阴病，脉微细沉，但欲卧，汗出不烦，自欲吐，至五六日，自利，复烦躁，不得卧寐者，死。
少阴病，始得之，反发热，脉沉者，麻黄附子细辛汤主之。
麻黄附子细辛汤方
麻黄二两（去节，甘热）细辛二两（辛热）附子一枚（炮，去皮，破八片，辛热）右三味，以水一斗，先煮麻黄，减二升，去上沫，内药，煮取三升，去滓，温服一升，日三服。
少阴病，得之二三日，麻黄附子甘草汤，发微汗。以二三日无证，故微发汗也。
麻黄附子甘草汤方
麻黄二两（去节）甘草二两（炙）附子一枚（炮，去皮）右三味，以水七升，先煮麻黄一两沸，去上沫，内诸药，煮取三升，去滓，温服一升，日三服。
少阴病，得之二三日以上，心中烦，不得卧，黄连阿胶汤主之。
黄连阿胶汤方
黄连四两（苦寒）黄芩一两（苦寒）芍药二两（酸平）鸡子黄二枚（甘温）阿胶三两（甘温）右五味，以水五升，先煮三物，取二升，去滓，内胶烊尽，小冷，内鸡子黄，搅令相得，温服七合，日三服。
少阴病，得之一二日，口中和，其背恶寒者，当灸之，附子汤主之。
附子汤方
附子二枚（破八片，去皮，辛热）茯苓三两（甘平）人参二两（甘温）白术四两（甘温）芍药三两（酸平）右五味，以水八升，煮取三升，去滓，温服一升，日三服。
少阴病，身体痛，手足寒，骨节痛，脉沉者，附子汤主之。
少阴病，下利便脓血者，桃花汤主之。
桃花汤方
赤石脂一斤（一半全用，一半筛末，甘温）干姜一两（辛热）粳米一斤（甘平）右三味，以水七升，煮米令熟，去滓，温服七合，内赤石脂末，方寸匕，日三服。若一服愈，余勿服。
少阴病，二三日至四五日，腹痛，小便不利，下利不止便脓血者，桃花汤主之。
少阴病，下痢便脓血者，可刺。
少阴病，吐利，手足厥冷，烦躁欲死者，吴茱萸汤主之。
少阴病，下痢，咽痛，胸满心烦者，猪肤汤主之。
猪肤汤方
猪肤一斤（甘寒）右一味，以水一斗，煮取五升，去滓，加白蜜一升，白粉五合，熬香，和相得，温分六服。
少阴病，二三日咽痛者，可与甘草汤；不差者，与桔梗汤。
甘草汤方
甘草二两右一味，以水三升，煮取一升半，去滓，温服七合，日二服。
桔梗汤方：
桔梗一两（辛甘，微温）甘草二两（甘平）右二味，以水三升，煮取一升，去滓，分温再服。
少阴病，咽中伤生疮，不能语言，声不出者，苦酒汤主之。
苦酒汤方
半夏（洗，破，如枣核大）十四枚（辛温）鸡子一枚（去黄，内上苦酒著鸡子壳中，甘微寒）右二味，内半夏，著苦酒中，以鸡子壳，置刀环中，安火上，令三沸，去滓，少少含咽之，不差，更作三剂。
少阴病咽中痛，半夏散及汤主之。
半夏散及汤方
半夏（洗，辛温）桂枝（去皮，辛热）甘草（炙，甘平）以上各等分以上三味，各别捣筛已，合治之，白饮和，服方寸匕，日三服。若不能散服者，以水一升，煎七沸，内散两方寸匕，更煎三沸，下火令小冷，少少咽之。
少阴病，下利，白通汤主之。
白通汤方
葱白四茎（辛温）干姜一两（辛热）附子一枚（生用，去皮，破八片，辛热）右三味，以水三升，煮取一升，去滓，分温再服。
少阴病，下利脉微者，与白通汤；利不止，厥逆无脉，干呕烦者，白通汤加猪胆汁汤主之。服汤，脉暴出者死，微续者生。
白通加猪胆汁方
葱白四茎干姜一两附子一枚（生，去皮，破八片）人尿五合（咸寒）猪胆汁一合（苦寒）以上三味，以水三升，煮取一升，去滓，内胆汁、人尿，和令相得，分温再服，若无胆亦可用。
少阴病，二三日不已，至四五日，腹痛，小便不利，四肢沉重疼痛，自下利者，此为有水气，其人或咳，或小便利，或下利，或呕者，真武汤主之。
真武汤方
茯苓三两（甘平）芍药三两（酸平）生姜三两（切，辛温）白术二两（甘温）附子一枚（炮，去皮，破八片，辛热）右五味，以水八升，煮取三升，去滓，温服七合，日三服。(后加减法：若咳者，加五味半升，细辛、干姜各一两。若小便利者，去茯苓。若下利者，去芍药，加干姜二两。若呕者，去附子，加生姜，足前成半斤。)
少阴病，下利清谷，里寒外热，手足厥逆，脉微欲绝，身反不恶寒，其人面赤色，或腹痛，或干呕，或咽痛，或利止，脉不出者，通脉四逆汤主之。
通脉四逆汤方
甘草二两（炙）附子大者一枚（生用，去皮，破八片）干姜三两（强人可四两）右三味，以水三升，煮取一升二合，去滓，分温再服。其脉即出者愈。面色赤者，加葱九茎。腹中痛者，去葱，加芍药二两。呕者，加生姜二两。咽痛者，去芍药，加桔梗一两。利止脉不出者，去桔梗，加人参二两。
少阴病，四逆，其人或咳，或悸，或小便不利，或腹中痛，或泄利下重者，四逆散主之。
四逆散方
甘草（炙，甘平）枳实（破，水渍炙干，苦寒）柴胡（苦寒）芍药（酸微寒）右四味，各十分，捣筛，白饮和，服方寸匕，日三服。咳者，加五味子、干姜各五分，并主下痢。悸者，加桂枝五分。小便不利者，加茯苓五分。腹中痛者，加附子一枚，炮令坼。泄利下重者，先以水五升，煮薤白三升，煮取三升，去滓，以散三方寸匕，内汤中，煮取一升半，分温再服。
少阴病，下利六七日，咳而呕渴，心烦，不得眠者，猪苓汤主之。
少阴病，得之二三日，口燥咽干者，急下之，宜大承气汤。
少阴病，自利清水，色纯青，心下必痛，口干燥者，急下之，宜大承气汤。
少阴病，六七日，腹胀不大便者，急下之，宜大承气汤。
少阴病，脉沉者，急温之，宜四逆汤。
少阴病，饮食入口则吐，心中温温欲吐，复不能吐，始得之，手足寒，脉弦迟者，此胸中实，不可下也，当吐之。若膈上有寒饮，干呕者，不可吐也，急温之，宜四逆汤。
少阴病，下利，脉微涩，呕而汗出，必数更衣；反少者，当温其上灸之。


伤寒所致太阳，痉、湿、暍三种，宜应别论，以为与伤寒相似，故此见之。
太阳病，发热无汗，反恶寒者，名曰刚痉。太阳病，发热汗出，不恶寒者，名曰柔痉，太阳病，发热，脉沉而细者，名曰痉。太阳病，发汗太多，因致痉。
病身热足寒，颈项强急，恶寒，时头热面赤，目脉赤，独头面摇，卒口噤，背反张者，痉病也。
太阳病，关节疼痛而烦，脉沉而细（一作缓）者，此名湿痹（一云中湿）。湿痹之候，其人小便不利，大便反快，但当利其小便。
湿家之为病，一身尽疼，发热，身色如似熏黄。
湿家，其人但头汗出，背强，欲得被，覆向火，若下之早，则哕，胸满，小便不利，舌上如胎者，以丹田有热，胸中有寒，渴欲得水而不能饮，则口燥烦也。
湿家下之，额上汗出，微喘，小便利（一云不利）者，死。若下利不止者，亦死。
问曰：风湿相搏，一身尽疼痛，法当汗出而解，值天阴雨不止，医云：此可发汗，汗之病不愈者，何也？答曰：发其汗，汗大出者，但风气去，湿气在，是故不愈也。若治风湿者，发其汗，但微微似欲汗出者，风湿俱去也。
湿家病，身上疼痛，发热面黄而喘，头痛，鼻塞而烦，其脉大，自能饮食，腹中和无病，病在头中寒湿，故鼻塞，内药鼻中，则愈。
病者一身尽疼，发热，日晡所剧者，此名风湿。此病伤于汗出当风，或久伤取冷所致也。
太阳中热者，暍是也，其人汗出恶寒，身热而渴也。
太阳中暍者，身热疼重，而脉微弱，此亦夏月伤冷水，水行皮中所致也。
太阳中暍者，发热恶寒，身重而疼痛，其脉弦细芤迟，小便已，洒洒然毛耸，手足逆冷，小有劳，身即热，口开，前板齿燥。若发汗，则恶寒甚；加温针，则发热甚；数下之，则淋甚。


脉濡而弱，弱反在关，濡反在巅，微反在上，涩反在下。微则阳气不足，涩则无血。阳气反微，中风、汗出而反躁烦；涩则无血，厥而且寒。阳微不可下，下之则心下痞硬。
动气在右，不可下，下之则津液内竭，咽燥、鼻干、头眩、心悸也。
动气在左，不可下。下之则腹内拘急，食不下，动气更剧。虽有身热，卧则欲蜷。
动气在上，不可下。下之则掌握热烦，身上浮冷，热汗自泄，欲得水自灌。
动气在下，不可下。下之则腹胀满，卒起头眩，食则下清谷，心下痞也。
咽中闭寒，不可下。下之则上轻下重，水浆不下，卧则欲蜷，身急痛，下利日数十行。
诸外实者，不可下。下之则发微热，亡脉厥者，当脐握热。
诸虚者，不可下。下之则大渴，求水者易愈，恶水者剧。
脉濡而弱，弱反在关，濡反在巅，弦反在上，微反在下。弦为阳运，微为阴寒。上实下虚，意欲得温。微弦为虚，虚者不可下也。
微则为咳，咳则吐涎，下之则咳止，而利因不休，利不休，则胸中如虫啮，粥入则出，小便不利，两胁拘急，喘息为难，颈背相引，臂则不仁，极寒反汗出，身冷若冰，眼睛不慧，语言不休，而谷气多入，此为除中，口虽欲言，舌不得前。
脉濡而弱，弱反在关，濡反在巅，浮反在上，数反在下。浮为阳虚，数为无血，浮为虚，数为热。浮为虚，自汗出而恶寒；数为痛，振寒而栗。微弱在关，胸下为急，喘汗而不得呼吸，呼吸之中，痛在于胁，振寒相搏，形如疟状，医反下之，故令脉数、发热、狂走见鬼，心下为痞，小便淋沥，小腹甚硬，小便尿血也。
脉濡而紧，濡则卫气微，紧则荣中寒。阳微卫中风，发热而恶寒；荣紧胃气冷，微呕心内烦。医为有大热，解肌而发汗，亡阳虚烦躁，心下苦痞坚。表里俱虚竭，卒起而头眩。客热在皮肤，怅怏不得眠。不知胃气冷，紧寒在关元。技巧无所施，汲水灌其身。客热应时罢，栗栗而振寒。重被而复之，汗出而冒巅。体惕而又振，小便为微难。寒气因水发，清谷不容间。呕变反肠出，颠倒不得安。手足为微逆，身冷而内烦。迟欲从后救，安可复追还。
脉浮而大，浮为气实，大为血虚。血虚为无阴，孤阳独下阴部者，小便当赤而难，胞中当虚，今反小便利，而大汗出，法应卫家当微，今反更实，津液四射，荣竭血尽，干烦而不得眠，血薄肉消，而成暴液。医复以毒药攻其胃，此为重虚，客阳去有期，必下如污泥而死。
脉数者，久数不止，止则邪结，正气不能复，正气却结于藏，故邪气浮之，与皮毛相得。脉数者，不可下，下之则必烦，利不止。
脉浮大，应发汗，医反下之，此为大逆。
呕多，虽有阳明证，不可攻之。
太阳病，外证未解，不可下，下之为逆。
夫病阳多者热，下之则硬。
无阳阴强，大便硬者，下之则必清谷腹满。
伤寒发热，头痛，微汗。发汗，则不识人；熏之则喘，不得小便，心腹满；下之则短气，小便难，头痛，背强；加温针则衄。
伤寒，脉阴阳俱紧，恶寒发热，则脉欲厥。厥者，脉初来大，渐渐小，更来渐渐大，是其候也。如此者恶寒，甚者，翕翕汗出，喉中痛；热多者，目赤脉多，睛不慧，医复发之，咽中则伤；若复下之，则两目闭，寒多者便清谷，热多者便脓血；若熏之，则身发黄；若熨之，则咽燥。若小便利者，可救之；小便难者，为危殆。
伤寒发热，口中勃勃气出，头痛，目黄，衄不可制，贪水者必呕，恶水者厥。若下之，咽中生疮，假令手足温者，必下重便脓血。头痛目黄者，若下之，则两目闭。贪水者，脉必厥，其声嘤，咽喉塞；若发汗，则战栗，阴阳俱虚。恶水者，若下之，则里冷不嗜食，大便完谷出；若发汗，则口中伤，舌上白胎，烦躁，脉数实，不大便，六七日后，必便血；若发汗，则小便自利也。
下利，脉大者，虚也，以其强下之故也。设脉浮革，固尔肠鸣者，属当归四逆汤主之。


厥阴之为病，消渴，气上撞心，心中疼热，饥而不欲食，食则吐蛔，下之利不止。
厥阴中风，脉微浮，为欲愈；不浮，为未愈。
厥阴病，欲解时，从丑至卯上。
厥阴病，渴欲饮水者，少少与之，愈。
诸四逆厥者，不可下之，虚家亦然。
伤寒先厥，后发热而利者，必自止。见厥复利。
伤寒始发热，六日，厥反九日而利。凡厥利者，当不能食，今反能食者，恐为除中，食以索饼，不发热者，知胃气尚在，必愈，恐暴热来出而复去也。后三日脉之，其热续在者，期之旦日夜半愈。所以然者，本发热六日，厥反九日，复发热三日，并前六日，亦为九日，与厥相应，故期之旦日夜半愈。后三日脉之而脉数，其热不罢者，此为热气有余，必发痈脓也。
伤寒脉迟，六七日，而反与黄芩汤彻其热。脉迟为寒，今与黄芩汤，复除其热，腹中应冷，当不能食；今反能食，此名除中，必死。
伤寒先厥后发热，下利必自止，而反汗出，咽中痛者，其喉为痹。发热无汗而利必自止，若不止，必便脓血。便脓血者，其喉不痹。
伤寒一二日，至四五日而厥者，必发热，前热者，后必厥，厥深者，热亦深，厥微者，热亦微，厥应下之，而反发汗者，必口伤烂赤。
伤寒病，厥五日，热亦五日，设六日当复厥，不厥者，自愈。厥终不过五日，以热五日，故知自愈。
凡厥者，阴阳气不相顺接，便为厥。厥者，手足逆冷是也。
伤寒，脉微而厥，至七八日，肤冷，其人躁，无暂安时者，此为藏厥，非为蛔厥也。蛔厥者其人当吐蛔。令病者静，而复时烦，此为藏寒。蛔上入膈，故烦，须臾复止，得食而呕，又烦者，蛔闻食臭出，其人当自吐蛔。蛔厥者，乌梅丸主之。又主久利方。
乌梅丸方
乌梅三百个（味酸温）细辛六两（辛热）干姜十两（辛热）黄连一斤（苦寒）当归四两（辛温）附子六两（炮，辛热）蜀椒四两（去汗，辛热）桂枝六两（辛热）人参六两（甘温）黄蘖六两（苦寒）右十味，异捣筛，合治之，以苦酒渍乌梅一宿，去核，蒸之五升米下，饭熟，捣成泥，和药令相得，内臼中，与蜜，杵二千下，丸如梧桐子大，先食饮，服十丸，日三服，稍加至二十丸。禁生冷、滑物、臭食等。
伤寒，热少厥微，指头寒，默默不欲食，烦躁数日，小便利，色白者，此热除也，欲得食，其病为愈。若厥而呕，胸胁烦满者，其后必便血。
病者手足厥冷，言我不结胸，小腹满，按之痛者，此冷结在膀胱关元也。
伤寒发热四日，厥反三日，复热四日，厥少热多，其病当愈。四日至七日，热不除者，其后必便脓血。
伤寒厥四日，热反三日，复厥五日，其病为进，寒多热少，阳气退，故为进也。
伤寒六七日，脉微，手足厥冷，烦躁，灸厥阴，厥不还者，死。
伤寒发热，下利，厥逆，躁不得卧者，死。
伤寒发热，下利至甚，厥不止者，死。
伤寒六七日，不利，便发热而利，其人汗出不止者，死。有阴无阳故也。
伤寒五六日，不结胸，腹濡，脉虚，复厥者，不可下，此为亡血，下之死。
发热而厥，七日，下利者，为难治。
伤寒脉促，手足厥逆者，可灸之。
伤寒脉滑而厥者，里有热也，白虎汤主之。
手足厥寒，脉细欲绝者，当归四逆汤主之。
当归四逆汤方
当归三两（辛温）桂枝三两（辛热）芍药三两（酸寒）细辛三两（辛热）大枣二十五个（甘温）通草二两（甘平）甘草二两（炙，甘平）有七味，以水八升，煮取三升，去滓，温服一升，日三服。
若其人内有久寒者，宜当归四逆加吴茱萸生姜汤主之。
大汗出，热不去，内拘急，四肢疼，又下利，厥逆而恶寒者，四逆汤主之。
大汗，若大下利而厥冷者，四逆汤主之。
病人手足厥冷，脉乍紧者，邪结在胸中。心中满而烦，饥不能食者，病在胸中，当须吐之，宜瓜蒂散。
伤寒厥而心下悸者，宜先治水，当服茯苓甘草汤，却治其厥；不尔，水渍入胃，必作利也。
伤寒六七日，大下后，寸脉沉而迟，手足厥逆，下部脉不至，咽喉不利，唾脓血，泄利不止者，为难治。麻黄升麻汤主之。
麻黄升麻汤方
麻黄二两半（去节，甘温）升麻一两一分（甘平）当归一两一分（辛温）知母（苦寒）黄芩（苦寒）萎蕤（甘平）各十八铢石膏（碎，绵裹，甘寒）白术（甘温）干姜（辛热）芍药（酸平）天门冬（去心，甘平）桂枝（辛热）茯苓（甘平）甘草（炙，甘平）各六铢右十四味，以水一斗，先煮麻黄一两沸，去上沫，内诸药，煮取三升，去滓，分温三服，相去如炊三斗米顷，令尽汗出，愈。
伤寒四五日，腹中痛，若转气下趣少腹者，此欲自利也。
伤寒本自寒下，医复吐下之，寒格，更逆吐下；若食入口即吐，干姜黄连黄芩人参汤主之。
干姜黄连黄芩人参汤方
干姜（辛热）黄连（苦寒）黄芩（苦寒）人参（甘温）各三两右四味，以水六升，煮取二升，去滓，分温再服。
下利，有微热而渴，脉弱者，今自愈。
下利，脉数，有微热汗出，今自愈。设复紧，为未解。
下利，手足厥冷无脉者，灸之不温，若脉不还，反微喘者，死。
少阴负趺阳者，为顺也。
下利，寸脉反浮数，尺中自涩者，必清脓血。
下利清谷，不可攻表，汗出，必胀满。
下利，脉沉弦者，下重也；脉大者，为未止；脉微弱数者，为欲自止，虽发热不死。
下利，脉沉而迟，其人面少赤，身有微热，下利清谷者，必郁冒，汗出而解，病人必微厥。所以然者，其面戴阳，下虚故也。
下利，脉数而渴者，今自愈；设不差，必清脓血，以有热故也。
下利后脉绝，手足厥冷，日卒时脉还，手足温者生，脉不还者死。
伤寒下利，日十余行，脉反实者死。
下利清谷，里寒外热，汗出而厥者，通脉四逆汤主之。
热利下重者，白头翁汤主之。
白头翁汤方
白头翁二两（苦寒）黄连（苦寒）黄柏（苦寒）秦皮（苦寒）各三两右四味，以水七升，煮取二升，去滓，温服一升；不愈，更服一升。
下利，腹胀满，身体疼痛者，先温其里，乃攻其表。温里四逆汤，攻表桂枝汤。
下利，欲饮水者，以有热故也，白头翁汤主之。
下利，谵语者，有燥屎也，宜小承气汤。
下利后更烦，按之心下濡者，为虚烦也，宜栀子豉汤。
呕家有痈脓者，不可治，呕脓尽自愈。
呕而脉弱，小便复利，身有微热见厥者难治。四逆汤主之。
干呕，吐涎沫，头痛者，吴茱萸汤主之。
呕而发热者，小柴胡汤主之。
伤寒大吐大下之，极虚，复极汗出者，以其人外气怫郁，复与之水，以发其汗，因得哕。所以然者，胃中寒冷故也。
伤寒，哕而腹满，视其前后，知何部不利，利之则愈。


此第十卷，第二十二篇，凡四十八证，前三阴三阳篇中，悉具载之。
此以下诸方，于随卷本证下虽已有，缘止以加减言之，未甚明白，似于览者检阅未便，今复校勘，备列于后：
桂枝加葛根汤方
葛根四两芍药二两甘草二两生姜三两（切）大枣十二枚（掰）桂枝二两（去皮）麻黄*三两（去节）
右七味，以水一斗，先煮麻黄、葛根，减二升，去上沫，内诸药，煮取三升，去滓，温服一升，复取微似汗，不须啜粥，余如桂枝法。
桂枝加厚朴杏子汤方
于桂枝汤方内，加厚朴二两，杏仁五十个，去皮尖，余依前法。
桂枝加附子汤方
于桂枝汤方内，加附子一枚，炮，去皮，破八片，余依前法。术附汤方，附于此方内，去桂枝，加白术四两，依前法。
桂枝去芍药汤方
于桂枝汤方内，去芍药，余依前法。
桂枝去芍药加附子汤方：
于桂枝汤方内，去芍药，加附子一枚，炮，去皮，破八片，余依前法。
桂枝麻黄各半汤方
桂枝一两十六铢（去皮）芍药生姜（切）甘草（炙）麻黄各一两（去节）大枣四枚（掰）杏仁二十四个（汤浸，去皮尖及两仁者）
右七味，以水五升，先煮麻黄一二沸，去上沫，内诸药，煮取一升八合，去滓，温服六合。
桂枝二麻黄一汤方
桂枝一两十七铢（去皮）芍药一两六铢麻黄十六铢（去节）生姜一两六铢（切）杏仁十六个（去皮尖）甘草一两二铢（炙）大枣五枚（掰）
右七味，以水五升，先煮麻黄一二沸，去上沫，内诸药，煮取二升，去滓，温服一升，日再。
白虎加人参汤方
于白虎汤方内，加人参三两，余依白虎汤法。
桂枝去桂加茯苓白术汤方：
于桂枝汤方内，去桂枝，加茯苓、白术各三两，余依前法，煎服。小便利，则愈。
以上九方，病证并在第二卷内。
葛根加半夏汤方
于葛根汤方内，加入半夏半升，余依葛根汤法。
桂枝加芍药生姜人参新加汤方：
于第二卷桂枝汤方内，更加芍药、生姜各一两，人参三两，余依桂枝汤法服
栀子甘草豉汤方
于栀子豉汤方内，加入甘草二两，余依前法。得吐，止后服。
栀子生姜豉汤方
于栀子豉汤方内，加生姜五两，余依前法。得吐，止后服。
柴胡加芒硝汤方
于小柴胡汤方内，加芒硝六两，余依前法。服不解，更服。
桂枝加桂汤方
于第二卷桂枝汤方内，更加桂二两，共五两，余依前法。
以上六方，病证并在第三卷内。
柴胡桂枝汤方
桂枝（去皮）黄芩人参各一两半甘草一两（炙）半夏二合半芍药一两半大枣六枚（掰）生姜一两半（切）柴胡四两
右九味，以水七升，煮取三升，去滓，温服。
附子泻心汤方
大黄二两黄连黄芩各一两附子一枚（炮，去皮，破，别煮取计）
右四味，切三味，以麻沸汤二升渍之，须臾，绞去滓，内附子汁，分温再服。
生姜泻心汤方
生姜四两（切）甘草三两（炙）人参三两干姜一两黄芩三两半夏半升（洗）黄连一两大枣十二枚
右八味，以水一斗，煮取六升，去滓，再煎取三升，温服一升，日三服。
甘草泻心汤方
甘草四两黄芩三两干姜三两半夏半升（洗）黄连一两大枣十二枚（掰）
右六味，以水一斗，煮取六升，去滓，再煎取三升，温服一升，日三服。
黄芩加半夏生姜汤方
于黄芩汤方内，加半夏半升，生姜一两半，余依黄芩汤法服。
以上五方，病证并在第四卷内。
桂枝加大黄汤方
桂枝三两（去皮）大黄一两芍药六两生姜三两（切）甘草二两（炙）大枣十二枚（掰）
右六味，以水七升，煮取三升，去滓，温服一升，日三服。
桂枝加芍药汤方
于第二卷桂枝汤方内，更加芍药三两，随前共六两，余依桂枝汤法。
四逆加吴茱萸生姜汤方
当归二两芍药三两甘草二两（炙）通草二两桂枝三两（去皮）细辛三两生姜半斤（切）大枣二十五枚（掰）吴茱萸二升
右九味，以水六升，清酒六升，和煮取五升，去滓，温分五服。一方水酒各四升。
以上三方，病证并在第六卷内。
四逆加人参汤方
于四逆汤方内，加人参一两，余依四逆汤法服。
四逆加猪胆汁汤方
于四逆汤方内，加入猪胆汁半合，余依前法服；如无猪胆，以羊胆代之。
以上二方，病证并在第七卷内。


合四证，已具太阳篇中。


发汗多亡阳，谵语者，不可下，与柴胡桂枝汤。和其荣卫，以通津液，后自愈。此一卷，第十七篇，凡三十一证，前有详说。


惊蛰二月节指甲春分二月中指卯
清明三月节指乙谷雨三月中指辰
立夏四月节指巽小满四月中指巳
芒种五月节指丙夏至五月中指午
小暑六月节指丁大暑六月中指未
立秋七月节指坤处暑七月中指申
白露八月节指庚秋分八月中指酉
寒露九月节指辛霜降九月中指戌
立冬十月节指乾小雪十月中指亥
大雪十一月节指壬冬至十一月中指子
小寒十二月节指癸大寒十二月中指丑
阴阳大论云：春气温和，夏气暑热，秋气清凉，冬气冷冽，此则四时正气之序也。
冬时严寒，万类深藏，君子固密，则不伤于寒。触冒之者，乃名伤寒耳。
其伤于四时之气，皆能为病。
以伤寒为毒者，以其最成杀厉之气也。
中而即病者，名曰伤寒；不即病者，寒毒藏于肌肤，至春变为温病，至夏变为暑病。暑病者，热极重于温也。
是以辛苦之人，春夏多温热病，皆由冬时触寒所致，非时行之气也。凡时行者，春时应暖，而复大寒；夏时应大热，而反大凉；秋时应凉，而反大热；冬时应寒，而反大温。此非其时而有其气，是以一岁之中，长幼之病多相似者，此则时行之气也。
夫欲候知四时正气为病，及时行疫气之法，皆当按斗历占之。
九月霜降节后，宜渐寒，向冬大寒，至正月雨水节后，宜解也。所以谓之雨水者，以冰雪解而为雨水故也。至惊蛰二月节后，气渐和暖，向夏大热，至秋便凉。
从霜降以后，至春分以前，凡有触冒霜露，体中寒即病者，谓之伤寒也。九月十月，寒气尚微，为病则轻；十一月十二月，寒冽已严，为病则重；正月二月，寒渐将解，为病亦轻。此以冬时不调，适有伤寒之人，即为病也。
其冬有非节之暖者，名曰冬温。冬温之毒，与伤寒大异，冬温复有先后，更相重沓，亦有轻重，为治不同，证如后章。
从立春节后，其中无暴大寒，又不冰雪；而有人壮热为病者，此属春时阳气，发于冬时伏寒，变为温病。
从春分以后，至秋分节前，天有暴寒者，皆为时行寒疫也。三月四月，或有暴寒，其时阳气尚弱，为寒所折，病热犹轻；五月六月，阳气已盛，为寒所折，病热则重；七月八月，阳气已衰，为寒所折，病热亦微。其病与温及暑病相似，但治有殊耳。
十五日得一气，于四时之中，一时有六气，四六名为二十四气也。然气候亦有应至而不至，或有未应至而至者，或有至而太过者，皆成病气也。
但天地动静，阴阳鼓击者，各正一气耳。是以彼春之暖，为夏之暑；彼秋之忿，为冬之怒。
是故冬至之后，一阳爻升，一阴爻降也。夏至之后，一阳气下，一阴气上也。斯则冬夏二至，阴阳合也；春秋二分，阴阳离也。阴阳交易，人变病焉。此君子春夏养阳，秋冬养阴，顺天地之刚柔也。
小人触冒，必婴暴疹。须知毒烈之气，留在何经，而发何病，详而取之。是以春伤于风，夏必飧泄；夏伤于暑，秋必病疟；秋伤于湿，冬必咳嗽；冬伤于寒，春必病温。此必然之道，可不审明之。
伤寒之病，逐日浅深，以施方治。
今世人伤寒，或始不早治，或治不对病，或日数久淹，困乃告医。医人又不依次第而治之，则不中病。皆宜临时消息制方，无不效也。今搜采仲景旧论，录其证候诊脉声色，对病真方，有神验者，拟防世急也。
又土地温凉，高下不同；物性刚柔，餐居亦异。是黄帝兴四方之问，岐伯举四治之能，以训后贤，开其未悟者。临病之工，宜须两审也。
凡伤于寒，则为病热，热虽甚，不死。若两感于寒而病者，必死。
尺寸俱浮者，太阳受病也，当一二日发。以其脉上连风府，故头项痛，腰脊强。
尺寸俱长者，阳明受病也，当二三日发。以其脉侠鼻、络于目，故身热、目疼、鼻干、不得卧。
尺寸俱弦者，少阳受病也，当三四日发。以其脉循胁络于耳，故胸胁痛而耳聋。此三经皆受病，未入于府者，可汗而已。
尺寸俱沉细者，太阴受病也，当四五日发。以其脉布胃中，络于嗌，故腹满而嗌干。
尺寸俱沉者，少阴受病也，当五六日发。以其脉贯肾，络于肺，系舌本，故口燥舌干而渴。
尺寸俱微缓者，厥阴受病也，当六七日发。以其脉循阴器、络于肝，故烦满而囊缩。此三经皆受病，己入于府，可下而已。
若两感于寒者，一日太阳受之，即与少阴俱病，则头痛、口干、烦满而渴；二日阳明受之，即与太阴俱病，则腹满身热、不欲食、谵语；三日少阳受之，即与厥阴俱病，则耳聋，囊缩而厥，水浆不入，不知人者，六日死。若三阴三阳、五藏六府皆受病，则荣卫不行，府藏不通，则死矣。
其不两感于寒，更不传经，不加异气者，至七日太阳病衰，头痛少愈也；八日阳明病衰，身热少歇也；九日少阳病衰，耳聋微闻也；十日太阴病衰，腹减如故，则思饮食；十一日少阴病衰，渴止舌干，已而嚏也；十二日厥阴病衰，囊纵，少腹微下，大气皆去，病人精神爽慧也。若过十三日以上不间，尺寸陷者，大危。
若更感异气，变为他病者，当依旧坏证病而治之。若脉阴阳俱盛，重感于寒者，变成温疟。
阳脉浮滑，阴脉濡弱者，更遇于风，变为风温。阳脉洪数，阴脉实大者，遇温热，变为温毒。温毒为病最重也。阳脉濡弱，阴脉弦紧者，更遇温气，变为温疫（一本作疟）。以此冬伤于寒，发为温病，脉之变证，方治如说。
凡人有疾，不时即治，隐忍冀差，以成痼疾。小儿女子，益以滋甚。时气不和，便当早言，寻其邪由，及在腠理，以时治之，罕有不愈者。患人忍之，数日乃说，邪气入藏，则难可制，此为家有患，备虑之要。
凡作汤药，不可避晨夜，觉病须臾，即宜便治，不等早晚，则易愈矣。若或差迟，病即传变，虽欲除治，必难为力。服药不如方法，纵意违师，不须治之。
凡伤寒之病，多从风寒得之。始表中风寒，入里则不消矣。未有温覆而当不消散者。不在证治，拟欲攻之，犹当先解表，乃可下之。
若表已解，而内不消，非大满，犹生寒热，则病不除。若表已解，而内不消，大满大实，坚有燥屎，自可除下之。虽四五日，不能为祸也。若不宜下，而便攻之，内虚热入，协热遂利，烦躁诸变，不可胜数，轻者困笃，重者必死矣。
夫阳盛阴虚，汗之则死，下之则愈；阳虚阴盛，汗之则愈，下之则死。
夫如是，则神丹安可以误发？甘遂何可以妄攻？虚盛之治，相背千里，吉凶之机，应若影响，岂容易哉！
况桂枝下咽，阳盛则毙；承气入胃，阴盛以亡，死生之要，在乎须臾，视身之尽，不暇计日。
此阴阳虚实之交错，其候至微；发汗吐下之相反，其祸至速，而医术浅狭，懵然不知病源，为治乃误，使病者殒殁，自谓其分，至今冤魂塞于冥路，死尸盈于旷野，仁者鉴此，岂不痛欤！
凡两感病俱作，治有先后，发表攻里，本自不同，而执迷妄意者，乃云神丹、甘遂，合而饮之，且解其表，又除其里，言巧似是，其理实违。夫智者之举错也，常审以慎；愚者之动作也，必果而速。安危之变，岂可诡哉！世上之士，但务彼翕习之荣，而莫见此倾危之败，惟明者，居然能护其本，近取诸身，夫何远之有焉。
凡发汗温服汤药，其方虽言日三服，若病剧不解，当促其间，可半日中尽三服。若与病相阻，即便有所觉，重病者，一日一夜，当日卒时观之，如服一剂，病证犹在，故当复作本汤服之。至有不肯汗出，服三剂乃解；若汗不出者，死病也。
凡得时气病，至五六日，而渴欲饮水，饮不能多，不当与也，何者？以腹中热尚少，不能消之，便更与人作病也。至七八日，大渴，欲饮水者，犹当依证与之。与之常令不足，勿极意也。言能饮一斗，与五升。若饮而腹满，小便不利，若喘若哕。不可与之。忽然大汗出，是为自愈也。
凡得病，反能饮水，此为欲愈之病。其不晓病者，但闻病饮水自愈，小渴者，乃强与饮之，因成其祸，不可复数。
凡得病厥，脉动数，服汤药更迟；脉浮大减小；初躁后静，此皆愈证也。
凡治温病，可刺五十九穴。又身之穴，三百六十有五，其三十九穴，灸之有害；七十九穴，刺之为灾，并中髓也。
凡脉四损，三日死。平人四息，病人脉一至，名曰四损。脉五损，一日死。平人五息，病人脉一至，名曰五损。脉六损，一时死。平人六息，病人脉一至，名曰六损。
脉盛身寒，得之伤寒；脉虚身热，得之伤暑。
脉阴阳俱盛，大汗出，不解者，死。脉阴阳俱虚，热不止者，死。脉至乍疏乍数者，死。脉至如转索者，其日死。谵言妄语，身微热，脉浮大，手足温者，生。逆冷，脉沉细者，不过一日，死矣。
此以前是伤寒热病证候也。


夫以为疾病至急，仓卒寻按，要者难得，故重集诸可与不可方治，比之三阴三阳篇中，此易见也。又时有不止是三阴三阳，出在诸可与不可中也。
脉濡而弱，弱反在关，濡反在巅，微反在上，涩反在下。微则阳气不足，涩则无血。阳气反微，中风汗出而反躁烦。涩则无血，厥而且寒。阳微发汗，躁不得眠。
动气在右，不可发汗，发汗则衄而渴，心苦烦，饮即吐水。
动气在左，不可发汗，发汗则头眩，汗不止，筋惕肉目闰。
动气在上，不可发汗，发汗则气上冲，正在心端。
动气在下，不可发汗，发汗则无汗，心中大烦，骨节苦疼，目运，恶寒，食则反吐。谷不得前。
咽中闭塞，不可发汗，发汗则吐血，气欲绝，手足厥冷，欲得蜷卧，不能自温。
诸脉得数动微弱者，不可发汗，发汗则大便难，腹中干，胃燥而烦，其形相象，根本异源。
脉微而弱，弱反在关，濡反在巅，弦反在上，微反在下。弦为阳运，微为阴寒。上实下虚，意欲得温。微弦为虚，不可发汗，发汗则寒栗，不能自还。
咳者则剧，数吐涎沫，咽中必干，小便不利，心中饥烦，日卒时而发，其形似疟，有寒无热，虚而寒栗，咳而发汗，蜷而苦满，腹中复坚。
厥，脉紧，不可发汗，发汗则声乱、咽嘶、舌萎、声不得前。
诸逆发汗，病微者难差；剧者言乱、目眩者死，命将难全。
咳而小便利，若失小便者，不可发汗，汗出则四肢厥逆冷。
伤寒头痛，翕翕发热，形象中风，常微汗出自呕者，下之益烦，心中懊憹如饥；发汗则致痉，身强，难以屈伸；熏之则发黄，不得小便；灸则发咳唾。


少阳之为病，口苦、咽干、目眩也。
少阳中风，两耳无所闻，目赤，胸中满而烦者，不可吐下，吐下则悸而惊。
伤寒，脉弦细，头痛发热者，属少阳。少阳不可发汗，发汗则谵语，此属胃，胃和则愈，胃不和，则烦而悸。
本太阳病不解，转入少阳者，胁下硬满，干呕不能食，往来寒热，尚未吐下，脉沉紧者，与小柴胡汤。
若已吐、下、发汗、温针，谵语，柴胡汤证罢，此为坏病，知犯何逆，以法治之。
三阳合病，脉浮大，上关上，但欲眠睡，目合则汗。
伤寒六七日，无大热，其人躁烦者，此为阳去入阴故也。
伤寒三日，三阳为尽，三阴当受邪。其人反能食而不呕，此为三阴不受邪也。
伤寒三日，少阳脉小者，欲已也。
少阳病，欲解时，从寅至辰上。


伤寒，阴阳易之为病，其人身体重，少气，少腹里急，或引阴中拘挛，热上冲胸，头重不欲举，眼中生花，膝胫拘急者，烧裩散主之。
烧裩散方
右取妇人中裩近隐处，剪烧灰，以水和服方寸匕，日三服。小便即利，阴头微肿，则愈。妇人病，取男子裩当烧灰。
大病差后，劳复者，枳实栀子汤主之。若有宿食者，加大黄如博棋子大五六枚。
枳实栀子豉汤方
枳实三枚（炙，苦寒）栀子十四枚（掰，苦寒）豉一升（绵裹，苦寒）右三味，以清浆水七升，空煮取四升，内枳实、栀子，煮取二升，下豉，更煮五六沸，去滓，温分再服，复令微似汗。
伤寒差已后，更发热者，小柴胡汤主之。脉浮者，以汗解之；脉沉实者，以下解之。
大病差后，从腰以下有水气者，牡蛎泽泻散主之。
牡蛎泽泻散方
牡蛎（咸平，熬）泽泻（咸寒）栝蒌根（苦寒）蜀漆（辛平，洗，去腥）葶苈（苦寒，熬）商陆根（熬，辛酸，咸平）海藻（咸寒，洗去咸）以上各等分右七味，异捣下筛为散，更入臼中治之，白饮和服方寸匕。小便利，止后服，日三服。
大病瘥后，喜唾，久不了了者，胸上有寒，当以丸药温之，宜理中丸。
伤寒解后，虚羸少气，气逆欲吐者，竹叶石膏汤主之。
竹叶石膏汤方
竹叶二把（辛平）石膏一斤（甘寒）半夏半升（洗，辛温）麦门冬一升（甘平，去心）人参三两（甘温）甘草二两（甘平，炙）粳米半升（甘微寒）右七味，以水一斗，煮取六升，去滓，内粳米，煮米熟，汤成，去米，温服一升，日三服。
病人脉已解，而日暮微烦，以病新差，人强与谷，脾胃气尚弱，不能消谷，故令微烦，损谷则愈。


犹龙《谭概》成，梅子读未终卷，叹曰： 士君子得志，则见诸行事；不得志，则托诸空言。老氏云：谈言微中，可以解纷。然则谈何容易！不有学也，不足谈，不有识也，不能谈，不有胆也，不敢谈，不有牢骚郁积于中而无路发摅也，亦不欲谈。夫罗古今于掌上，寄《春秋》于舌端，美可以代舆人之诵，而刺亦不违乡校之公，此诚士君子不得志于时者之快事也！ 犹龙曰： 不然。于不见夫鸜鹆乎？学语不成，亦足自娱。吾无学无识，且胆销而志冷矣！世何可深谈！谈其一二无害者，是谓概。 梅子曰： 有是哉？吾将以子之谈，概子之所未谈。 犹龙曰： 若是，是旌余罪也！ 梅子笑曰， 何伤乎？君子不以言举人，圣朝宁以言罪人？知我罪我，吾直为子任之。 于是乎此书遂行于世。
古亭社弟梅之熉惠连述


子犹曰：古来不肖之人，皇灵不能使忌，天谴不能使霅，而独畏匹夫匹妇之口。何也？皇灵天谴皆不必，而匹夫匹妇之口必也。郑侨采乡校之议，宋华避东门之讴，而輓近庸君如宋理宗，亦谓谏官曰： 尽忠由你，只莫将副本传将外去。 人之多口，信可畏夫！而犹有甘心遗臭由人笑骂者，彼何人哉！集《口碑》第三十一。
世修降表
蜀主孟昶命李昊草降表。前王蜀之亡于唐也，降表亦昊为之。蜀人夜书其门曰： 世修降表李家。
真正独行生意。
阎立本、姜恪
阎立本精于画，朝野珍之。既辅政，但以俗材应务，无宰相器。时姜恪以战功擢左相。时人为之语曰： 左相宣威沙漠，右相驰誉丹青。
源休、郭倪
唐源休受朱泚伪官，自比萧何之功，入长安日，首收图籍。时人笑之，目曰： 火迫酂侯。 宋南渡，有郭倪为将，自比诸葛。酒后辄咏 三顾频繁，两朝开济 之句，而屏风、便面一一皆书此二句。未几败于江上，仓惶涕泣而匿。时谓之 带汁诸葛 。正可作对也。
姜师度、傅孝忠
唐河中尹姜师度好沟洫，所在必发众穿凿。虽时有不利，而成功益多。先是太师令傅孝忠善占星纬。时人为之语曰： 傅孝忠两眼看天，姜师度一心穿地。
陈和叔、孔文仲
陈和叔为举子，通率少检；后举制科，骤为质朴。时号 热熟颜回 。时孔文仲对制策，言 天下有可叹息痛哭者 。既被斥，和叔曰： 孔生真杜园贾谊也。 王平甫闻之曰：  杜园贾谊 ，好对 热熟颜回 。
张鷟、董万举
张鷟，号 青钱学士 ，以其万选万中。时有明经董万举，九土不第，时嘲曰 白腊明经 。时以为的对。
孔太守
孔太守在任时，聂双江初到，有 三耳无闻，一孔不窍 之谣。近年又有 松江同知贪酷，拚得重参；华亭知县清廉，允宜光荐 之对。时潘天泉为同知，名仲骖；倪东洲为华亭县尹，名光荐故也。
严子陵
凌某拜严介溪为父，人称 严子陵 。后有缙绅王姓者，抱他人子为孙，世即对为 王孙贾 。
鸱鸮公
《水南翰记》：南京国子监有鸮鸣。祭酒周洪谟令监生能捕者，放假三日，人目为 鸱鸮公 。其后刘先生俊为祭酒，好食蚯蚓，监生名之曰 蚯蚓子 ，以为对。
陈仪、窦俨
梁颢在翰林时，胡旦知制诰院，赵昌言为枢密副使，陈仪、窦俨俱为三司盐铁副使。五人者且夕饮会，茶觞壶矢，未尝虚日。每沉醉，夜分方归。金吾吏逐夜候马首声喏。仪醉，以鞭指其吏曰： 金吾不惜夜，玉漏莫相催。 于是谚曰： 陈三更，窦半夜 。
汤一面
汤胤勣博学英发，成化初，言者荐以将才，有 才兼文武，可当一面 之语。时号 汤一面 。及镇陕西孤山，有故人来谒，留饮。值报虏薄城下，汤语故人曰： 先生姑且酌，吾往，生擒胡雏来并睹。 方出城，有胡匿沟中，一箭中咽而死。人又号曰 汤一箭 。
沈度、许鸣鹤
永乐间，沈度以能书为学士，许鸣鹤以能文为中书。朝中语曰： 学士不能文，中书不能书。
晋帝奕
晋帝奕夙有瘘疾，使左右向龙与内侍接，生子以为己子。百姓歌之曰； 凤凰生一雏，天下莫不喜。本言是马驹，今定成龙子。
和事天子
中宗朝，监察御史崔琬对弹宗楚客，楚客忿然作色。上命结为兄弟，以和解之。时人谓之 和事天子 。
昭宗尊号
唐昭宗尝曰： 朕东西所至，祸难随之。愿避贤者路。 人戏上尊号曰 避贤招难存三奉五皇帝 。三，谓一后二昭仪，五，谓朱全忠、王行瑜，李克用、李茂贞、韩建五镇。
恶发殿
钱武肃王镠所居殿，名 握发 。吴音 握  恶 相乱。钱唐人遂谓曰； 此大王恶发殿也。
麒麟楦
唐杨炯每呼朝士为麒麟楦，或问之。曰： 今假装麒麟，必修饰其形，覆之驴上。及去其皮，还是驴耳。
两李益
李君虞以礼部尚书致仕。有宗人庶子同名，俱出于姑臧。时人谓尚书为 文章李益 ，庶子为 门户李益 。
李尚书门地不薄，而以文章独伸。孰谓文章不值钱！
三不开相公
五代废帝时，马胤孙为相，时号 三不开相公 ：入朝印不开，见客口不开，归宅门不开。
三旨相公
王珪相神宗十六年，无所建明。时称 三旨宰相 ：进呈云 取圣旨 ，可否讫云 领圣旨 ，退谕察事者云 已得圣旨矣 。
三觉侍郎
赵叔问为天官侍郎，肥而喜睡，又厌宾客，在省还家，常挂歇息牌于门首。呼为 三觉侍郎 ，谓 朝回、饭后、归第 也。
《外史梼杌》二事
徐光溥为相，喜论事，为李昊等所嫉。后不言，每聚议，但假寐而已，时号 睡相 。
蜀韦嘏，唐相贻范之子。仕孟昶时，历御史中丞，性多依违，时号 软饼中丞 。
阁老饼
丘文庄自制饼，软腻适口。托中官进上。食之，嘉，命司膳监效为之。不中式，俱被责，因请之丘。丘靳不以告。由是京师盛传为 阁老饼 。
刘棉花
成化中，内阁刘吉丁外艰起复，百媚科道以免弹劾。弘治改元，侍读张升数其十罪，反为御史魏璋所劾，左迁。世以吉耐弹，目为 刘棉花 。
两字尚书
成化间，上患舌涩，诸司御前奏事，准行者苦答 是 字。鸿胪卿施纯彦请易 照例 二字，上答甚便，寻擢尚书。时人嘲曰 两字尚书 。
襄样节度
襄阳人善为漆器，天下取法，谓之 襄样 。及于司空为帅多暴，郑元镇河中，亦暴。远近呼为 襄样节度 。见《国史补》。
白兔御史
王弘义始贱时，求傍舍瓜，不与。及为御史，乃腾文言园有白兔。县为集众捕逐，畦蓏无遗。内史李昭德曰： 昔闻苍鹰狱吏，今见白兔御史。
驮官人
曹钦谋逆，己杀寇深，又索王尚书翱。王正在一室，窘迫。一主事长大多力，遽负之逸。王后擢此人要津。时呼为 驮官人 。
杨仲嗣、魏伯起
《佥载》云：杨仲嗣躁率，魏光乘目为 热鏊上猢狲 。《北史》：魏伯起在京洛，轻薄尤甚，人号为 惊蛱蝶 。
李拾遗
周右拾遗李良弼奉使北蕃，匈奴以木盘盛粪饲之，临以白刃。弼惧，勉食，一盘并尽，乃放还。人诮之曰： 李拾遗能食突厥之遗。
度宗榜
度宗崩，幼君谅阴。榜第一名王龙潭，二名路万里，三名胡幼黄。京师为之语曰： 龙在潭，飞不得；万里路，行不得；幼而黄，医不得。
城隍墙上画
洪武间，有人画僧顶一冠，一道士顶十冠，蓬松其发，一断桥，甲士与民各左右立而待渡，揭于城隍墙上。朝廷见之，敕教坊司参究其事以奏。明日奏云： 僧顶冠，有官无法，道士十冠，官多法乱，军民立桥边，过不得。 自后法网稍宽，盖以滑稽而谏者。
朱勔
宣和间，亲王及戚畹入宫者，辄得金带、关子。得者，旋填姓名鬻之，即卒伍屠沽，自一命以上皆可得。朱勔家奴，服金带至有数十人。时云： 金腰带，银腰带，赵家世界朱家坏。
师王
韩侂胄擅权日，一时献佞者皆称 师王 。参议钱象祖尝谏用兵，与有隙，史弥远因与合谋，既罢相，遂私批杀之。宁宗不知也。都下语曰： 释迦佛中间坐，胡汉神立两傍。文殊、普贤自斗，象祖打杀师王。
十七字谣
淳祐间，史嵩之入相。以二亲年耄，虑有不测，预为起复之计。时马光祖未卒哭，起为淮东总领；许堪未终丧制，起为镇江守臣。里巷为十七字谣曰： 光祖做总领，许堪为节制。丞相要起复，援例。
淳祐间，车驾幸景灵宫，太学、武学、宗学诸生俱在礼部前迎驾。有作十七字诗曰： 驾幸景灵宫，诸生尽鞠躬。头乌身上白，米虫。 盖讥其岁糜廪禄，不得出身，年年唯迎驾耳。
张士诚有养士之誉，凡不得志于时者，争趋附之。美官丰禄，富贵赫然。有为北乐府讥之云： 皂罗辫儿紧扎梢，头戴方檐帽，穿领阔袖衫，坐个四人轿，又是张吴王米虫儿来到了。 语本此。后城破，无一人死难者。
伪周用王敬夫、蔡彦文、叶德新三人谋国事，而抵于亡。丁未春，伏诛于南京，风干蔡、叶之尸于称竿者一月。先是民间作十七字诗云： 丞相做事业，专用黄、蔡、叶。一夜西风来，干鳖。 后竟验焉。
王婆醋钵
张士诚据有平江日，松江俞俊以贿通伪尹郑焕，署宰华亭。用酷刑朘剥，邑民恨入骨髓。袁海叟有诗曰： 四海清宁未有期，诸公衮衮正当时。忽然一日天兵至，打破王婆醋钵儿。 或者不知醋钵之义，以问叟。叟曰： 昔有不轨伏诛，暴尸于竿。王婆买醋，经过其下。适索朽尸坠，醋钵为其所压，着地而碎。王婆年老无知，将谓死者所致，顾谓之曰： 汝只是未曾吃恶官司来！  闻者皆绝倒。
落指君子
晋江刘明府震臣，先年令常熟，极有吏才，但法尚严峻。尝枉征财课，百姓瘐狱中、毙杖下者，十而九矣。又拷掠之惨，至于手足指堕。于是虞人歌之曰： 落指君子，民之父母。
桑渐
桑渐为孟州佥判。或誉县长 明似镜，平似秤 。渐不然其言，抑之曰： 却被押司走上厅，打破镜，踏折秤。
常州守谣
《马氏日抄》云：常州守莫愚巧于取贿，而纠察郡吏使无所得。郡人为之语曰： 太守摸鱼，六房晒网。 继莫者叶蓁，有廉操，而律下不严，吏曹得行其诈。又为语曰： 外郎作鲜，太守拽罾。 言劳而无获也。
近来贪吏，多与六房通气揽事。时又语曰： 六房结网，知县摸鱼。
刘宠庙
一钱太守刘宠庙，在绍兴钱清镇。王叔能过庙下，赋诗曰： 刘宠清名举世传，至今遗庙在江边。近来仕路多能者，也学先生拣大钱。
今日拣大钱者，必要生祠碑记。正为刘宠之有庙也。
杨太守、刘知县
成化中，有汝宁杨太守甚清，其附郭汝阳刘知县甚贪。太守夜半微行，至一草舍。有老妪夜绩，呼其女曰： 寒甚。 命取瓶中酒。酒将尽，女曰： 此一杯是杨太爷也。 复斟一杯，曰： 此是刘大爷。 盖酒初倾，则清者在前，后则浊矣。闻者赋诗曰： 凭谁寄语临民者，莫作人间第二杯。
洪奉使
宋绍兴辛巳，葛王篡位，使来修好。洪景卢往报之，入境，与其伴使约用敌国礼。伴许诺。故沿路表章，皆用在京旧式。未几，乃尽却回，使依近例易之。景卢不可。于是扃驿门，绝供馈，不得食者一日。又令馆伴者来言。景卢惧留，不得已，易表章授之，供馈乃如礼。景卢素有风疾，头常微掉。时人为之语曰： 一日之饥禁不得，苏武当时十九秋。寄语天朝洪奉使，好掉头时不掉头。
景龙嘲语
景龙中，洛下淋雨百余日。宰相令闭场市北门以弭之，卒无效。人嘲曰： 礼贤不解开东阁，燮理唯能闭北门。
天竺观音
孝宗时大旱，有诏迎天竺观音就明庆寺请祷。或作诗曰： 走杀东头供奉班，传宣圣旨到人间。太平宰相堂中坐，天竺观音却下山。 赵温叔雄由是免相。
贩盐
贾似道令人贩盐百艘至临安。太学生有诗云： 昨夜江头涌碧波，满船都载相公醝。虽然要作调羹用，未必调羹用许多。 贾闻之，遂以士人付狱。
量田
成化初，邢公宥为苏州。以郡中久荒，陂荡起税，民心颇怨。有投诗刺之者，曰： 量尽山田与水田，只留沧海共青天。渔舟若过闲洲诸，为报沙鸥莫浪眠。 一作杨贡事。
尹翰林诗
宣德中，简太学生年五十以上，放归田里。而儒生应贤良方正举者，辄得八品官。尹翰林岐凤有诗曰： 五十余年做秀才，故乡依旧布衣回。回家及早养儿子，保了贤良方正来。
修《续通鉴》
景泰间，修《续通鉴纲目》。开馆时，三阁下奏本院官怠缓，完期不可必，因各荐所知。于是丁参议珵等皆被召。聂大年教授扶病入馆，退食松林下，经宿物故。又章主事诹病，刘治中实老。时刘宣化讥之曰： 昔人云，生、老、病、死、苦，史馆备矣。 一日丁参议与宋尚宝怀尚气，失色忿詈。馆中陈缉熙成一诗，谑云： 参议丁公性太刚，宋卿凌慢亦难当。乱将毒手抛青史，故发伧言污玉堂。同辈有情难劝解，外郎无礼便传扬。不知班、马、韩、苏辈，曾为修书闹几场? 明日，二人悔恨，自解谢曰： 勿更贻斯文笑也。
魏扶
大中元年，魏扶知礼闱入贡院，题诗曰： 梧桐叶落满庭阴，锁闭朱门试院深。曾是昔年辛苦地，不将今日负前心。 及碟出，为无名子削为五言，以讥之。
丁丑庚辰榜
万历丁丑，张太岳子嗣修榜眼及第。庚辰，懋修复登鼎元。有无名子揭口占于朝门曰： 状元榜眼姓俱张，未必文星照楚邦。若是相公坚不去，六郎还作探花郎。 后俱削籍。故当时语曰： 丁丑无眼，庚辰无头。
徐干《中论》
正德某科士子，中场用徐干《中论》全篇而得高第。明年，海内之士，交相谓曰： 徐干《中论》，翰林先生所最重也。 于是购《中论》而读者纷然。京师为之语曰： 秀才好请客，徐干偶撞席。也只好一遭，良会难再得。
吴伯通
吴伯通为浙省学道，取士专看工夫。时初学作文多不根，取者甚少，乃群往御史台求试。御史复发吴公。吴出题 鼋鼍蛟龙鱼鳖生焉 ，论题乃一 滚出来 ，文难措辞，而论又性理，甚为吴所辱。有嘲之者曰； 三年王制选英才，督学无名告柏台。谁知又落吴公网，鱼鳖蛟龙滚出来。
被黜诗
天顺初，有欧御史校士，去留多不公。富室子弟惧黜者，或以贿免。昆山郑文康送一被黜生诗，末云： 王嫱本是倾城色，爱惜黄金自误身。
倭房公
万历初，有房御史督学，以贿著。轻薄子改杜牧之《阿房宫赋》为 倭房公 以讥之。首云： 沙汰毕，督学一。文运厄，倭房出。横行一十三府，扰乱天日。 中云： 米麦荧荧，乱圈点也。枷锁扰扰，假公道也。湖流涨腻，苞苴行也。批挞横斜，门子醉也。雷霆乍惊，试案出也。人人骇忧，漫不知其所谓也。孔方先容，虽媸亦研。十目所视，而莫掩焉。有不可闻者，遗臭万年。 详载《戒庵漫笔》。
楚中二督学
嘉靖间，楚中督学昊小江有爱少之癖。冠者多去巾为髫年应试。嘲者曰： 昔日峨冠己伟然，今朝中角且从权。时人不识予心苦，将谓偷闲学少年。 其后曾省吾代之，所拔亦多弱冠。一生遂自去其须。及入试，居四等，应朴责。曾乃恕年长者，而责少者，此生遂以无须受责。嘲者曰： 昨日割须为便考，今朝受责加烦恼。头巾纱帽不相当，有须无须皆不好。 见《谐薮》。
童生府试
浙直童子试，府取极难，非大分上，即晁、董不自必也。湖州一朝士，妻舅乃显者，又一士，脱细君簪珥营之，俱获进院入泮。长兴吴生戏为令曰： 湖州有一舅，乌程添一秀。舅与秀，人生怎能勾！佳人头上金，才子头上巾。金与巾，世间有几人？外面无贵舅，家中无富婆。舅与婆，命也如之何！
胡御史、张少傅
嘉靖壬辰，北直隶学院胡明善待士惨刻，庠序甚怨。以私取房山所窠石为碑，事发，拟侵盗园林树木。以石窠近皇陵故也。是年七月间，彗星见东井，自辛卯至是已三见。有旨令大臣自陈，张少傅孚敬遂致仕。或为句以纪其事，云： 石取西山，胡明善殃从地起，星行东井，张孚敬祸自天来。 又曰： 彗孛扫除无驻足，石碑压倒不翻身。
赵鹤、江潮
赵鹤督学东省过严，竟以此罢官。江潮代之，亦风裁凛然。诸生题壁云： 赵鹤方剪羽翼，江潮又起风波。
真希元
端平间，真希元应召而起。百姓仰之，若元祐之仰涑水也。时楮轻物贵，市井喁喁为之语曰： 若要百物贱，直待真直院。 及入朝，进对，首以 正心诚意 为言。愚民无知，以为不切时务，遂续前语曰： 吃了西湖水，打作一锅面。 继参大政，未及有所建置而薨。
王文成二高弟
陆澄，字原静，王文成公之高弟也。始张、桂议大礼，澄以邢部主事上疏攻之，旋以忧去。服阕至京，复上疏，称张、桂为正论，而悔前之失言。上理其前疏，谪广东高州通判。又徐珊，亦文成高弟也。癸未会试，以策问诋文成学，拂衣而出，天下高之。后选得辰州贰府，坐侵军晌事缢死。时人为之语曰： 君子学道则害人，小人学道则缢死也。
《谑浪》云：耿宗师倡道南畿，令有司聚徒讲学。吾松生员杨井孙、林士博为首。及井孙以杀嫂致狱，林执手送之别，泣甚哀，曰： 吾道南矣！ 闻者捧腹。
金鼓诗
至正间，风纪之司，赃污狼籍。是时金鼓音节迎送廉访使，例用二声鼓、一声锣。起解强盗，则用一声鼓、一声锣。有轻薄子为诗嘲曰： 解贼一金并一鼓，迎官两鼓一声锣。金鼓看来都一样，官人与贼不争多。
海寇郑广既受招安，使主福之延祥兵。每朔望，谒阃帅，群僚鄙之，不与言。一日，群僚方坐论诗，广忽起曰： 某亦有拙句，白之可乎？ 众属耳。乃吟曰： 郑广有诗上众官，文武看来总一般。众官做官却做贼，郑广做贼却做官； 然则官贼之溷，自宋已然矣。
痴床
宋时，侍御史号杂端，最为雄剧。台中会聚，则于座南设横榻，号南床，又曰痴床。言登此床者，踞傲如痴。
南吏部
国朝吏部之权俱在北曹，南曹殊落莫。唯考察年，南京官五品以下，黜调皆在其手，声势赫奕。过此，则又如常矣。都下谣曰： 今日南京真吏部，明朝吏部又南京。
名帖大字
近来宦途好胜，书名竟作大字。有人嘲云： 诸葛大名垂宇宙，今人名大欲如何？虽于事体无妨碍，只恐文房费墨多。
海公
海公巡抚南国，意主搏击豪强，因而刁风四起。有投匿名状者，曰： 告状人柳跖，告为势吞血产事：极恶伯夷、叔齐兄弟二人，倚父孤竹君历代声势，发掘许由坟冢。被伊族告发，恶又贿求嬖臣鲁仲连得免。今某月日，挽出恶兄柳下惠，捉某箍禁孤竹水牢，日夜痛加炮烙极刑，逼献首阳薇田三百余亩。有契无文，崇侯虎见证。窃思武王至尊，尚被叩马羞辱，何况区区蝼蚁！激切上告。 海公见状，颇悔前事，讼党少解。
《杨妃病齿图》
冯海粟题《杨妃病齿图》云： 华清宫，一齿痛；马嵬坡，一身痛；渔阳鼙鼓动地来，天下痛！
九龙庙
同州澄城县有九龙庙，然只一妃，土人谓冯瀛王之女也。司马仲才戏题诗云： 身既事十主，女亦配九龙。 过客读之，无不笑。
荒年谣
荒年百物腾涌，颇艰饮啖。杭人戏作诗曰： 丰年人不觉，家家喜饮酒。荒年要酒吃，除却酒边酉。 言饮水也。又曰： 丰年人不觉，鹅肉满案绕。荒年要鹅吃，除却鹅边鸟。 言杀我也。谑亦有意。
郑世尊
或谓不肖子倾产破业，所病不瘳，其终奈何。司马安仁曰； 为郑世尊而已。 盖郑子以李娃故，行乞于市，几为馁鬼。佛世尊欲与一切众生结胜因缘，遂于舍卫次第乞食。合二义以名之。
龟兹王
乌孙公主遣女至汉学鼓琴，还过龟兹。龟兹王绛宾留以为夫人，上书言得尚汉外孙，愿与公主女俱入朝。自是数来朝贺。乐汉衣服制度，归其国，治宫室，作徼道周卫，出入传呼，撞钟鼓，如汉家仪。外国胡人皆曰： 驴非驴，马非马，若龟兹王，所谓骡也。
凡婢效夫人妆，田舍翁好清，小家子通文，暴富儿学大家规矩，三脚猫拽拳使棒，皆可唤作 龟兹王 矣。


子犹曰：耳目口体之情，大致相似也。盖自 水厄 可畏， 酪奴 不尊，而茶冤矣。故先茶而饮以欢之，而食以充之，而寝以息之，于是乎书画金石以清其玩，吟讽讴歌以畅其怀，博奕田猎以逞其欲，花木竹石以写其趣。迨香水杂陈，内外毕具，而坐客之谈谐其可少乎？凡此非富贵不办，而佞佛布施，正为生生世世富贵地耳。然而天授既殊，情缘亦异，盈缩爱憎，自然之歧也。蝍且甘带，鸱鸦嗜鼠，甲弃乙收，孰正唐、陆哭笑之是非？集《癖嗜》第九。
茶
王濛好茶，人至辄饮之。士大夫甚以为苦。每欲住候，必云： 今日有水厄。
王肃喜茗，一饮一斗，人号 漏卮。
卢廷璧嗜茶成癖，号 茶庵 。尝蓄元僧讵可庭茶具十事，时具衣冠拜之。
耽饮
毕卓为吏部郎。比舍郎酿酒熟，卓因醉夜至其瓮间取饮。主者谓是盗，执而缚之，已知为吏部郎，方释焉。
刘伶病酒，渴甚，从妇求酒。妻捐酒毁器，涕泣谏曰： 君过饮，非摄生之道，必宜断之。 伶曰： 善！吾不能自禁，唯当誓鬼神耳。便可具酒肉。 妇从之。伶跪而誓曰： 天生刘伶，以酒为名，一饮一斛，五斗解酲。妇人之言，慎不可听！ 仍饮酒御肉，颓然复醉。
鸿胪卿孔群好酒。尝与亲旧书云： 今年田得七百斛秫米，不了曲糵事。 王丞相劝使节饮，曰： 不见酒家覆瓿布，日月靡烂？ 群曰： 不尔，不见糟肉乃更堪久？
杜邠饮食洪博，既饱即寝。人谏非摄生之道。杜曰： 君不见布袋盛米，放倒即慢？ 语意同此。
郑泉字文渊，陈郡人，仕吴，官至太中大夫。临卒，语同辈曰： 必葬我陶家之侧，庶百年之后，化而为土，幸见取为酒壶，实获我心矣！
艾子好饮，一日大饮而哕。门人密袖猪脏置哕中，指示曰： 凡人具五脏，今公因饮而出一脏矣，其何以生？ 艾子熟视，笑曰： 唐三藏尚活，况四耶？
汝南王琎取云梦石甃，泛春渠以畜酒，作金银龟鱼浮沉其中，为酌酒具。自称 酿王 兼 曲部尚书 。
亭州李氏种菊数百本，通县莫敌。人称为 菊帝 。 菊帝 好对 酿王 。
善饮
大司马彭公泽，善饮。偶访郭武定勋，问侯： 今年酿若何？ 郭曰： 小胜。 且曰： 幸尚早，能小尝否？ 曰： 可。 延之侧室，尚不肯脱衣，曰： 主人不堪酬酢。 郭曰： 适有张秀才，量似可，然何足以当巨公？ 彭笑曰： 不妨，请见之。 使侍坐，取两银舟相对，鲑炙蔬果，以渐罗列。酒十余行，解带褫衣，曰： 进部尚可迟也！ 属有微雪，又十余行，曰； 部幸鲜事，可无进矣！ 轰对无算。至暮，摹其腹曰： 酒太甘，当以烧酒送之。 张谢不任。乃命取前酒沃张，而自举烧酒复十觥，始去。
曾公棨伟仪雄干，善饮啖，人莫测其量。张英国辅欲试之，密使人围其腹作纸俑，置厅事后。乃邀公饮，如其饮器注俑中。竟日，俑已溢，别注瓮中，又溢。公神色不动。夜半具舆从送归第，属使者善侍之，意公必醉。公归，亟呼家人设酒劳舆隶。公取觞，复大酌。隶皆醉去，公方就寝。
食宪章
段文昌丞相精馔事，第中庖所榜曰 炼珍堂 ，在途号 行珍馆 。自编《食经》五十卷，时称为 食宪章 。
措大言志
东坡云：有二措大，相与言志。一曰： 我平生不足，惟饭与睡耳。他日得志，当饱吃饭了便睡，睡了又吃饭。 一云： 若我吃了又吃，何暇复睡！
善啖
山涛酒后哺啜，折筯不休。
《癸辛杂志》：赵相温叔健啖。致仕日，召一士人同食，各啖若干。临别，士人腰间有声，疑其腹裂，问之，云： 平生苦饥，以带束之。适蒙赐饱，不觉带断，非有他也。 宋太祖赐文知州食事同。
《归田录》：张齐贤每食，肥肉数斤。尝小恶，欲服天寿院黑神丸。常人服不过一丸，公命以五七两为一大剂，夹以胡饼而啖之。及罢相，知安州，与客食。厨吏置一大桶，窃视所食，如其物投桶中。至暮满桶。
元退处士年逾七十，无齿，咀嚼愈壮。常曰： 今始知齿之妨物！
江阴侯孙名铁舍者，腹大善啖，平生未尝自见其足。永乐间，至京乞恩。太宗命光禄寺茶饭，计食六十斤。谢恩，拜不能起，命两卫士挟之。因不得袭荫。后家不给，食馒头，又食煨茄，俱成箩以充饥。
王弇州《朝野异闻》
徐相存斋提学江西时，道遇毛尚书伯温舟。谒之，语小洽。毛曰： 公得无饥否？ 即呼具小点心来。侍者捧大漆盘四，其二盘装炙鹅，鹅皆大脔，其二盘装馒头，如碗大者各五十许。又不置箸，以手掇之，二银碗飞酒。长啜大嚼，傍若无人。徐虽不能多食，而少年勇于酒，互举无算。至暮，欢然别曰： 公大器也！ 迨毛下安南还，华亭亦副八座矣。毛食兼数人。尝主湖广鹿鸣宴，诸生七十五人，人陪二大白，不醉。
秦晋诸公多长大，善饮啖。王端毅公恕，年九十余，每辰起进食，牛羊犬豕肉或鸡凫之类三十碗，碗可一二斤，熟菜一大碗，面饼二盘，各堆高箸许，清酒三大碗，碗可盛二升。饮啖至尽，起，摩腹徐行，周还约二里所，复坐读书，以为恒。至九十三，一日食减三碗，面省可一盘，亭午而逝。杨襄毅公博，每啖面一瓯，辄两举筯，凡十六举筯，而罄八瓯。大虏深入，人人惴恐。公时在部覆疏，遣问甫毕，食肥肉三斤许，包子三十，酒数升，辄大睡，鼻息如雷。人服其器量。其后阳城王太宰国光、蒲州王大司马崇古，皆长七尺余，啖尤伟。太宰切白肉作大脔，犹以为薄，夹进之。一进必百脔，饮必三斗。大醉后苦热，不能升公座。啖巨柿四十，顷刻都尽。
王令赐绂言：其乡有令张者，善饮啖，居恒不能快意。一日邻有驴毙，其值轻，张使买之，烹适熟，而女弟之婿至，亦以善啖名。邀使共饮。婿知为驴肉也，辞以饭后。俄顷肉至，凡两大盘，盘各可十余斤，胡饼各百余，蒜葱醯酱各具。用手撮之，顷刻俱尽。视婿啖得半而止，笑曰： 果饭后耶？何孱也！为汝代之。 即以手掇啖复尽。举浊酒两斗许，起拊腹曰： 今日始得一饱。 宗戚间有呼张饭者，必先延之别室，面与肉如式。而后出。与客酬酢，尚兼数人。不然，怒，竟去矣。每烹肉，不令过熟，曰： 过熟安用我脾为？ 指其腹： 此不堪一大釜耶？
<br/>嘉靖间，河南有亓副使者，官山东，分巡海右，亦以善饮啖闻。尝按部至莱州，而怒其邑令，叱供馈出。莱守，其乡入，知内厨之不足供也，入白： 有北面一斗，侑以肉十斤，酒一瓿，不知可用否？亓曰： 佳耳。 既闭门，进宿食啖之，不饱。使宰夫以守所馈面肉作水角，亟熟亟进，不能供。悉出隶人佐之。不移晷，与酒俱尽。次日，谢守曰： 微公，几为若敖之馁矣！ 又一日，宴于乡荐绅家。其家善事馔，亓醉饱甚畅。归忽曰： 肉虽多，不使胜食气，如何？ 问： 厨有余米否？ 量之得五升，悉使作饭。啖至尽，而后就枕。
吾家兄名世芳者，仕至广东提学副使。其啖肉食，可立尽十余器。每进杨梅、樱桃、柑橘，必以十斤为度，而不见核之吐。人或怪之，笑日： 更吐核，得几许？
王翰林钰，魁岸美姿，善饮啗。自云 平生唯三饱 。尝归家，外家享之，极水陆之腴；其使朝鲜，啖刍豢，皆肴蒸体；史成，宴奉天殿，上知其善啖，尽撤御膳赐之。后有不合，拂衣归。既家渐匮，乃炙螺蛳，烧紫茄配饭，亦必满一锅。
嘉定人王全，以气豪一乡，徒步创娄塘镇，人称之。每食，以一猪首、一鹅佐饭，尚不能饱。偶饥，过其弟，煮白鸡子四十食之，云； 仅能小支胃口而已。使置腹中，当何所着？
余及见许孝廉备我，亦善啖。尝往妻家称寿，留酌。许呼饿。妻之母曰： 他物未熟，室中有冷结面，少加盐醯，或可点心耳。 许遽入室，不待盐醋，便撮食三筛都尽，比客至，无面，乃更造之。体绝肥，尝暑月睡熟，腹下压死一蜈蚣，长数寸。
徐肺沈脾
徐晦嗜酒，日沉湎而不伤。沈傅师善餐，可兼四五人馔，恒无患。杨嗣复戏曰： 徐家肺，沈家脾，大是安稳。
瓜齑
韩龙图贽，山东人。乡俗好以酱渍瓜啖之，谓之瓜齑。韩为河北都漕，驻大名府，诸军营多鬻此物。韩谓曰： 某营者最佳，某营者次之。 赵阅道笑曰： 欧阳永叔尝撰《花谱》，蔡君谟亦着《荔枝谱》，今须请韩龙图撰《瓜齑谱》矣！
脯腊
《云仙散录》：卢记室多作脯腊。夏月，委人于十步内，扇上涂饧以猎蝇。时人呼为 猎蝇记室。
啖梅
范汪至能啖梅。有人献一斛奁，须臾啖尽。
食性异常
《南史》：刘邕爱食疮痂，以为味似鳆鱼。尝诣孟灵休，孟先患疚疮，痂落床上。邕取食之，孟大惊，痂未落者，悉褫取饴邕。邕去，孟与何勗书曰： 刘邕向顾见啖，遂举体流血。 南康国吏二百余人，不问有罪无罪，递与鞭，疮痂常以给膳。
唐权长孺好嗜人爪。将自广陵赴阙，郡公饯饮于禅院。有狂士蒋传者，于健步及诸佣保处得爪甚多，以纸裹，候长孺酒酣，进之，曰： 侍御远行，有少佳味奉献。 长孺捧视，欣然如获千金，馋涎流吻，连撮啖之，甚惬思欲。
周舒州刺史张怀肃，好服人精。唐左司郎中任正名，亦有此病。国初僧泐季泽，喜粪中芝麻，杂米煮粥食之。验马都尉赵辉，食女人阴津月水。南京内官秦力强，喜食胎衣。南京国子祭酒刘俊，喜食蚯蚓。
剑南节度鲜于叔明，好食臭虫。时人谓之蟠虫。每散衙（旧版无衙字），令人采拾得三五升，即浮于微热水上以泄其气。候气尽，以酥及五味熬之，卷饼而食，云 其味甚佳 。
《狯园》云；荆沣之间，有一异人，着七梁冠，身衣锦绣，状甚奇古，腹如斗大，须长尺余，好饮，不谷食，人皆呼为 醉叟 。相随唯一子弟，手携竹篮，篮中贮干蜈蚣及一切毒虫。问其故，答曰： 天寒赖以佐酒。 市中儿争觅虫以献，皆擘而生嚼之。其虫之细小者，辄浸杯中，顷之与酒俱尽，蜈蚣长五六寸者，则夹杂以松柏叶，去其钳，生置口中。赤爪狰狞，蜿蜒须髯之际，观者惊怖，异人饮啖似有盈味。尝云： 蝎味最美，惜南方所无。蜈蚣亦佳味，又次于蝎。蜘蛛则小者为贵。诸虫唯蚁不可多食，多食闷人。
好睡
夏侯隐登山渡水，亦闭目美睡。人谓 睡仙 。
相传文五峰先生亦然。每街市遇欲睡，辄以手凭童子肩曰： 好扶持，缓行。 双足不停，鼾声已如雷矣。
寇朝一常事陈希夷，得睡之崖略。郡南刘垂范往谒，其徒以睡告。垂范坐寝外，闻齁鼾之声，雄美可听。退而告人曰： 寇先生睡中有乐，乃 华胥调双门曲 也。 或曰： 未审谱记何如？ 垂范以浓墨涂纸满幅，题曰 混沌谱 ，云： 即此是。
李愚欲作 蝶庵 ，以庄周为第一祖，陈抟配食。则寇朝一应在十哲之列。
南岳李岩老好睡。众人食饱下棋，岩老辄就枕。阅数着，乃一展转云： 君几局矣？ 东坡曰： 岩老常用四脚棋盘，只着一色黑子。昔与边韶敌手，今被陈抟饶先。着先自有输赢，着后并无一物。
华亭丞谒乡绅，见其未出，座上鼾睡。顷之，主人至，见客睡，不忍惊，对座亦睡。俄而丞醒，见主人熟睡，则又睡。主人醒，见客尚睡，则又睡。及丞再醒，暮矣，主人竟未觉，丞潜出。主人醒，不见客，亦入户。张东海作《睡丞记》。
陆放翁诗云： 相对蒲团睡味长，主人与客两相忘。须臾客去主人觉，一半西窗无夕阳。
书
宋晏叔原聚书甚多，每有迁徙，其妻厌之，谓之 乞儿搬漆碗 。
墨癖
李公泽见墨辄夺，相知间抄取殆遍，悬墨满堂。《志林》
吃墨看茶
滕达道、苏浩然、吕行甫皆嗜墨汁。蔡君谟晚年多病，不能饮茶，惟日烹把玩。吃墨看茶，事属可笑。
好草圣
张丞相好草圣。一日得句，索笔疾书，满纸龙蛇飞动。使侄录之。当波险处，侄惘然而止，执所书问曰： 此何字？ 丞相熟视久之，恚曰： 何不早问？
兰亭癖
僧永禅师有三宝。一曰右军《兰亭》书，二曰神龟，三曰如意。后传弟子辨才，宝护倍至。唐太宗令人诳得其书。辨才曰： 第一宝既亡，其余何爱？ 乃以如意击石，折而弃之，又促龟伤其一足。
《明良记》云：善权居吉祥庵。一夕，被火，衣钵悉无所顾，但从烈焰中持吴文定公所赠篇章，惊迸而出。或言事与此类。子犹曰： 和尚留得贵人篇章在，何愁衣钵？
赵子固赵孟坚，字子固，宋宗室子。有米颠之癖，效米作《书画船》，尝从霅川余寿翁所易得 五字不损本 《兰亭》。喜甚，乘夜回棹。至昇山，风起舟覆，行李俱淹。子固方披湿衣，立浅水中，手持《褉帖》示人曰： 《兰亭》己在，余不足问！
萧字
梁武造寺，令萧子云飞白大书一 萧 字于壁。李约见而爱之，自江淮竭产致归洛中，扁于小亭，号曰 萧斋 。
《王略帖》
米元章在真州，尝谒蔡攸于舟中。攸出右军《王略帖》示之。元章惊叹，求以他画相易。攸有难色。元章曰： 若不见从，某即投此江死矣！ 因大呼据船舷欲堕，攸遂与之。
碑癖
孙何好古文，为转运使，苛急。州县患之，乃求古碑磨灭者数本，钉于馆中。孙至，读碑辨识文字，以爪搔发垢嗅之，往往至暮，不复省录文案。
王锡甚慕秦汉碑刻，往往节口腹之奉以事之。一日语共游者曰： 近得一碑甚奇！ 及出示，无一字可辨，王独称赏不已。众问： 此何代碑？ 王不能答。一客曰： 我知之。 王欣然就问，客曰： 此名 没字碑 。 众一笑而散。
唐赵崇凝重清介，标质堂堂，不为文章，时号 没字碑 。后唐丞相崔协不识文字，而虚有仪，亦号 没字碑 。
画
宜兴吴沧州性嗜书画。弟唯积粟帛，清士常鄙之。会有持徽宗题跋《十八学士》袖轴来售者，价索千金。弟如数易之。置酒燕兄及尝鄙己者，酒半，出以相视，兄惊叹曰： 今日方与平时鄙俗扯平！
好古
彭渊材游京师十余年，其家饘粥不给，以书召归。乃跨一驴，以一黥挟其布囊，囊皆封绊。亲知相庆曰： 可脱冻馁之厄矣！ 渊材喜见须眉，曰： 吾富可埒国！ 既开囊，乃李廷珪墨一块，文与可 墨竹 一枝，欧阳公《五代史》草藁一巨束，余无所有。
杨茂谦曰： 既是错唤回来，只应仍赶出去。
古铜器
张文潜尝言：近时印书盛行，而鬻书者往往皆士人，躬自负担。有一士人尽裒其家所有，约百余金，买书以入京。至中途，遇一士人，取书目阅之，爱其书而贫不能得，家有数古铜器，将以货之。而鬻书者雅有好古之癖，一见喜甚，曰： 毋庸货也！我与汝估其值而两易之。 于是尽以随行之书换数十铜器，遂返其家。其妻方悦夫之回疾，视其行李，但见二三布囊，磊块铿铿有声。问得其实，乃詈其夫曰： 你换得他这个，几时近得饭吃？ 其夫曰： 他换得我那个，也几时近得饭吃？
吟癖
杨处士朴性癖，尝骑驴往来郑圃。每欲作诗，即伏草中冥搜。或得句，则跃而出。遇之者莫不惊骇。
贾岛初赴京师，一日于驴上得句云： 鸟宿池边树，僧推月下门。已欲改 推 字为 敲 ，商之未定，遂于驴上吟哦，时时引手作势。时韩愈吏部权京兆尹，岛不觉冲至第三节。左右拥至尹前，尚为手势推敲未己。愈问知之，为定 敲 字。又岛骑驴天衢，得 落叶满长安 句。属对未得，因唐突京尹刘栖楚，被系一夕而释。
岛不善程试，每巡铺告人曰； 原夫之类，告乞一联。  原夫 者，赋中转起字也。今人欲事事求工，适足笑耳。
弄葫芦
王筠好弄葫芦。每吟诗，则注水于葫芦。倾已复注，若掷之于地，则诗成也。
爱杜甫、贾浪仙诗
张籍取杜甫诗一帙，焚取灰烬，副以膏蜜，顿饮之，曰： 令吾肝肠从此改易。 李洞慕贾浪仙诗，铸铜像，事之如神，常念贾岛佛。
好唱
宋之愻为连州参军，好唱歌。有陈希古者，庸人也，倩之愻教婢歌。欣然就之，每日端笏立于庭中，呦呦而唱，其婢隔窗和焉。
好音乐
唐庄宗自言： 一日不闻乐，则饮食都不美。 方暴怒，鞭笞左右，一闻乐声，怡然自适，万事都忘焉。又善音律，或时自傅粉墨，与优人共戏。优名谓之 李天下 。
韩持国患暑，使群婢交扇，犹云 不堪 。乃使作曼声，不觉以手按拍，都忘其热。
羯鼓
明皇好鼓，不好听琴。有奏琴者，弄未毕，上叱去： 速召花奴，取我羯鼓来，为我解秽！ 宁王子汝阳王琎，小名 花奴 。
琵琶
范德孺喜琵琶，每就寝，必需繁弦乃寝。
毬
唐僖宗喜击毬，谓石野猪曰： 朕若应击毬举，定作状元。 野猪曰： 若遇尧舜作礼部侍郎，陛下未免驳放。 上大笑。
圆社中有炼腿之语，自僖宗始。见《类说》。
奕
李讷仆射性卞急，酷尚奕棋。每下子安详，极于宽缓。往往躁怒作，家人辈则密以奕具陈于前。讷一睹，便忻然改容，取子布算，都忘其恚矣。
郑介夫名侠，自号 一拂居士 。好奕棋，遇客必强之，有辞不能者，则留使旁观，而自以左右手对局。左白右黑，精思如真敌。白胜则左手斟酒，右手引满，黑胜反是。出陆放翁《渭南集》。
林逋曰： 世间事皆能，唯不能担粪与着棋尔！ 此又恶奕之已甚者。
双陆
潘彦好双陆，生平局不离身。曾泛海遇风，船破，彦手抱局，口衔骰子，飘泊二日夜方抵岸。两手见骨，局终不舍，骰子亦在口。
吾乡有刘翁好酒，尝与客渡江，值厉风，舟欲颠覆。众皆慌错，翁抱持酒瓮，默然不言。既泊，问其故，答曰： 死生命耳，若翻瓮失酒，此际何以遣怀？ 潘彦之见，亦犹是也。
好猎
齐王元吉尝言： 我宁三日不食，不可一日不猎。
李卫公弟客师，喜驰猎，所居处鸟鹊皆识之，从而翔噪，人谓之 鸟贼 。
禽癖
《左传》：卫懿公好鹤，鹤有乘轩者。
冯袞给事亲仁坊有宅，南有山，庭院多养鹅鸭及杂禽之类，常一家人掌之，时人谓之 鸟省 。
俞华麓大夫有一语鸟，亲为饮食。鸟病，卜当死。晨起诵经，礼大士以禳之。是夕果愈。
狗马
齐幼主性爱狗马之属。马则籍以毡【罽-厂】；将合牝牡，则设青庐，具牢馔，而亲观之。犬则于马上设褥以抱之。马及鹰犬，乃有 仪同 、 郡君 之号，故有 赤彪仪同 、 逍遥郡君 、 凌霄郡君 。斗鸡亦号 开府 。
始皇封松五大夫，武后封柏五品大夫，道君封石盘固侯，
至狗马有封号，而爵禄不足荣矣。
花癖
唐张籍性耽花卉，闻贵侯家有山茶一株，花大如盎，度不可得，乃以爱姬柳叶换之。人谓张籍 花淫 。
吴越钱仁杰酷好种花，人号 花精 。
梁绪梨花时折花簪之，压损帽檐，至头不能举。
竹
李卫公守北都，唯童子寺有竹一窠，才长数尺。其寺纲维每日报竹 平安 。
蕉
南汉贵珰赵纯节，性惟喜芭蕉。凡轩窗馆宇咸种之。时称纯节为 蕉迷
松
海虞孙齐之手植一松，珍护特至。池馆业属他姓，独松不肯入券。与邻家卖浆者约，岁以千钱为赠，祈开壁间一小牖，时时携壶茗往从牖间窥松。或松有枯须，辄假道主人，亲往检涤毕便去。后其子林、森辈养志，亟复其业。
王山人稚登，赠孙有 卖宅留松树，开门借酒家 之句。
挽歌癖、松癖
晋袁山松好作挽歌。每出游，令左右唱之。时张湛好于斋前种松。时人谓张 屋下陈尸 ，袁 道上行殡 。
石
米元章守涟水，地接灵壁，蓄石甚富，一一品目，入玩则终日不出。杨次公为察使，因往廉焉。正色言曰： 朝廷以千里郡付公，那得终日弄石！ 米径前，于左袖中取一石，嵌空玲珑，峰峦洞穴皆具，色极清润，宛转翻落以示杨曰： 此石何如？ 杨殊不顾。乃纳之袖，又出一石，叠峰层峦，奇巧又胜。又纳之袖，最后出一石，尽天划神镂之巧，顾杨曰； 如此石那得不爱？ 杨忽曰： 非独公爱，我亦爱也！ 就米手攫得之，径登车去。
袁石公曰： 陶之菊，林之梅，米之石。非爱菊、梅与石也。吾爱吾也。
僧敄周有端州石，屹起成山，其麓受水可磨。米后得之，抱之眠三日。
香
梅学士询，性喜焚香。每晨起，必焚香两炉，以公服罩之，撮其袖以出，坐定撒开，浓香郁然满室，时人谓之 梅香 。
梅香犹胜铜臭。盛文肃丰肌大腹，丁晋公疏瘦如削，梅询性爱焚香，窦文宾不喜修饰，经年不浴。时人语曰： 盛肥丁瘦，梅香窦臭。
浴
何修之一日洗浴十数过，犹恨不足。时人谓之 水淫 。
宋资政蒲传正，有大洗面、小洗面、大濯足、小濯足，大澡浴、小澡浴。小洗面，一易汤，用二人颒面而己。大洗面，三易汤，用五人，肩颈及焉。小濯足，一易汤，用二人，踵踝而已。大濯足，三易汤，膝股及焉。小澡浴，汤用三斛，人用五、六。大澡浴，汤用五斛，人用八，九。每日两洗面，两濯足，间日一小浴，又间日一大浴。
雏妓
杨玉山，松之商人也，性喜雏妓。其丹帕积至数十，以为帐，号 百喜帐 。
眉癖
莹姐，平康妓也，玉净花明，尤善梳掠，画眉每日作一样。康斯立戏之曰： 西蜀有十眉图，汝有眉癖若是，可作百眉图。更假以年岁，当率同志为修眉史矣！ 有他宅眷不喜莹者谤之，以为 胶煤变相 。
好外
俞大夫华麓有好外癖。尝拟作疏奏上帝，欲使童子后庭诞育，可废妇人。其为孝廉时，悦一豪贵家歌儿。与其主无生平，不欲令知。每侵晨，匿一厕中，俟其出。后主人稍觉，乃邀欢，竟留三日。主人曰： 不谓倾盖之知，顿成如兰之臭。 俞笑曰： 恨如兰之臭，从厕中来耳。
俞君宣于妓中爱周小二，于优童爱小徐。尝言： 得一小二，天下可废郎童；得一小徐，天下可废女子。 语本大夫家教来。
陕西车御史梁，按部某州，见拽轿小童，爱之。至州，命易门子。吏目以无应。车曰： 如途中拽轿小童亦可。 吏目又以小童乃递运所夫。驿丞谕其意，进言曰： 小童曾供役上官。 竟以易之。强景明戏作《拽轿行》云： 拽轿拽轿，彼狡童兮大人要。 末云： 可惜吏目却不晓，好个驿丞倒知道。
好谈
苏子瞻在黄州及岭外，每旦起，不招客与语，必出访客。所与游亦不尽择，谈谐放荡，各尽其意。有不能谈者，则强之使说鬼。或辞无者，则曰： 姑妄言之。
华文修曰： 英雄不得志，直以说鬼消其肮脏，悲夫！
好客
元盛时，江右胡存斋参政好客。每虞阍人不通刺，若在家，即于门首挂一牌云： 胡存斋在家。
沈孟渊性好客，每日设数筵酒食以待；若无客，则令人于溪上探望，唯恐不至。
誉人癖
王丞相拜扬州，宾客数百人，并加沾接，人人有悦色。唯临海人任颙及数胡人未洽。公徐顾任云： 自君之出，临海不复有人矣！ 因过胡人前弹指云： 兰阇兰阇！ 群胡同笑，四座并欢。兰阇，胡语褒誉之称：。
好好先生
后汉司马徽不谈人短。与人语，美恶皆言好。有人问徽： 安否？ 答曰： 好。 有人自陈子死，答曰： 大好。 妻责之曰： 人以君有德，故此相告，何闻人子死，反亦言好？ 徽曰： 如卿之言，亦大好！ 今人称 好好先生 ，本此。
好佛
李后主酷好浮屠，尝与后顶僧伽帽，衣袈裟诵经。僧或犯奸，令礼佛三百拜，免刑。
三万拜也情愿。○张子正《宦游纪闻》云：云南之南一番国，俗尚释教。人有犯罪应诛者，捕之急，趋往寺中抱佛脚悔过，愿髡发为僧，便贳其罪。今谚云： 闲时不烧香，急来抱佛脚。 皆番僧之语流于中国也。
好施
豆卢琢好施，既为宰相，常以囊贮钱自随，行施丐者。每出，褴褛盈路。近日都御史丁宾亦然。
李相廷机好施。在礼部日，每至部，丐者攀舆接路。李不觉色喜，对僚佐强作不堪状。楚人吴化为郎，进曰： 老先生衙门，原系教化之门。 李默然，越日化左迁。百可堂
富贵癖
杨宣懿察之母，能文，而教子甚严。察省试，房心为首，察第二。母睡未起，闻报大怒，转面向壁曰： 此儿辱我如此！乃为人所压耶！ 及察归，亦久不与语。后廷对，果魁天下。
董尚书海阳公，三世三进士。庚辰科，公之长孙青芝先父释褐。报至，公携杖往视子舍。时隆山夫人以夫不获第，方按几大恸。公慰之曰： 汝子幸己贵，何哭为？吾子不第，是吾痛耳！ 不觉涕泪交下。其后科，隆山亦登第。
卢思道历事周、齐。既入隋，偶与宾客日中立。内史李德林谓曰： 何不就树荫？ 思道曰： 热则热矣，不能林下立。
驴鸣
王粲好驴鸣。将葬，文帝临其丧，顾语同游曰： 王好驴鸣，可各作一声送之。 赴客各作一驴鸣。王武子丧时，名士毕至。孙子荆后来，哭毕，向灵床曰： 卿常好我作驴鸣，今为卿作之。 体似真声。戴叔鸾母好驴鸣，叔鸾每作驴鸣以悦之。
谢在杭曰： 驴鸣又何可悦，而子以是悦母，友以是悦朋，君以是悦臣？皆不可晓。
爱丑
《吕氏春秋》：陈有丑人名敦洽，庞眉权颡，广眼垂肩，唇薄鼻昂，皮肤皴黑。陈侯悦之，外使治国，内使制身。后为楚兵所围，发言拙僻。楚遂大怒，促兵伐陈，三月而灭。
则天时，兵部郎朱前疑貌丑，有美妻，不爱。洛中西门酒坊有婢奇丑，蓬头垢面，低肩凸腹。前疑大悦之，殆忘寝食。一人嘲曰： 宿瘤蒙爱，信哉！ 一人笑曰： 云龙风虎，类也！
好脚臭
吴中岳乙喜闻脚臭。尝值宴集，忽不见。或曰： 彼非逃酒者，殆必有故。 令人侦之，则道傍有行客，方企息，理脚缠，秽气蒸蒸，是人低回留之不去。
笑癖哭癖
陆士龙云，有笑癖，尝着衰绖上船，水中自见其影，便大笑不已，落水几死。尝谒司空张华，华多须，以袋盛之。云见华，不及拜而笑倒。
唐衢应进士，不第。能为歌诗，意多感发。见人文章有叹伤者，读讫必哭，涕泗不能已。每与人言论，发声一号，音词哀切，莫不凄然。尝游太原，属戎帅军宴。衢得预会，酒酣言事，抗音而哭，一席不乐，为之罢会。
华文修曰： 令唐、陆相遇，一哭一笑，必有一段绝异光景。
许伯哭世，迂也，然其题目大。阮籍哭途，狂也，然其意趣远。至唐衢直自伤不遇而已，真所谓 一哭不如一哭 ！常建诗结语善用 哭 字。第一是 残兵哭辽水 ，第二是 坟下哭明月 ，第三是 哀哀哭枯骨 ，嘲者曰： 一哭不如一哭！


子犹曰：虎头三绝，痴居一焉。痴不可乎？得斯趣者，人天大受用处也！碗大一片赤县神州，众生塞满，原属假合，若复件件认真，争竞何已？故直须以痴趣破之。过则骄，不及则愚，是各有不受用处。若夫妒、爱、贪、嗔，还以认真受诸苦恼。至痴而恶焉，则畜生而已矣。毋为鸱吓，毋为螳怒；不望痴福，且违痴祸。集《痴绝》第三。
痴趣
陶渊明日用铜钵煮粥为食，遇发火，则再拜曰： 非有是火，何以充腹？
贾岛常以岁除，取一年所得诗，祭以酒，曰： 劳吾精神，以是补之。
方镕隐天门山，以棕榈叶拂书，号曰 无尘子 ，月以酒脯祭之。
韩退之尝登华山巅，穷极幽险，心悸目眩，不能下，发狂号哭，投书与家人别。华阴令百计取之，方能下。
便知心术胜章子厚。
张旭大醉，以头濡墨而书。
苏州痴
苏人好游。袁中郎诗云： 苏人三件大奇事，六月荷花二十四，中秋无月虎丘山，重阳有雨治平寺。
此正苏州人一生大正经处。
米颠事
米元章知无为军，见州廨立石甚奇，命取袍笏拜之，呼曰 石丈 。言事者闻而论之，朝廷传以为笑。或语芾曰： 诚有否？ 芾徐曰： 吾何尝拜！乃揖之耳。
宋徽宗在艮岳，召米芾至，令书一大屏，指御案间端砚，使就用之。芾书成，即捧砚跪请曰： 此砚经臣濡染，不堪复以进御。 上大笑，因以赐之。
只痴进，不痴出。
米元章一帖云： 承借剩员，其人不名，自称曰 张大伯 。是何老物，辄欲为人父之兄？若为大叔，犹之可也。
米元章尝为书画学博士，后迁礼部员外郎，数遭白简，逐出。一日，以书抵蔡京，诉其流落，且言 举室百指，行至陈留，独得一舟如许大 ，遂画一艇于行间。京哂焉。时弹文正谓其颠，而芾又历告诸执政，自谓 久任中外，并被大臣知遇，举主累数十百，皆用吏能为称首，一无有以颠蒙者。 世遂传《米老辩颠帖》。
东坡在维扬，一日设客，皆名士。米元章亦在座，酒半，忽起曰： 世人皆以芾为颠。愿质之子瞻！ 公答曰： 吾从众！
唯不自谓痴，乃真痴。今则痴人比比是矣。饰痴态以售其奸，借痴名以宽其谤，此又古人中所未有也。
米芾好奇，葬其亲润州山间，不封不树。尝自诧于人，言莫有知其穴者。有王相者，素与米游，甚狎，独知之。米一日与客游山，因至墓所，周览之次，相忽溲于草间。米色变，意甚怒，然业己讳之，竟不敢止相。
米芾方择婿，会建康段拂，字去尘。芾择之曰： 既拂矣，又去尘，真吾婿也！ 以女妻之。
去髯
郭恕先放旷不羁，尤不与俗人伍。宋太宗闻其名，召赴阙，馆于内侍者窦神兴舍。恕先长髯而美，一日忽尽去之。神兴惊问其故，曰： 聊以效颦。
畏痴
涓石梁性畏，见己之影，以为鬼也，惊而死。
陆念先生平畏鬼，畏水，畏狗。夜寝必拥持一人乃安，不然亦与连榻，不得远去数武。近道未尝就舟，适远当渡阔处，则洪饮取醉，重衾蒙首，闷卧艎中。或故牵之出，即狂呼哀鸣，不啻就死。行街市中，见犬必避人后。或闻狺狺声，辄狂奔无地。欲访客，必令一人前驱卫之。徐声远寓韩氏园，庭蓄驯鹤。陆诣徐，偶应门无人，立俟户外良久，徐始觉。因调之曰： 公畏鹤如狗，奈天下笑何？
骄痴
顾长康体中痴黠各半，矜伐过实。诸少年因相称誉，以为戏弄。为散骑常侍，与谢瞻连省。夜于月下长咏，自云 得先贤风制 。瞻每遥赞之，长康弥自力忘倦。瞻将眠，语捶脚人令代。恺之不觉有异，遂讽咏达旦。
捶脚人何必不如白家老妪，得他赞亦自好。
子美善郑广文，尝以《花卿》及《姜楚公画鹰歌》示郑。郑曰： 足下此诗可以疗疾。 他日郑妻病，杜曰： 尔但言 子璋骷髅血模糊，手提掷还崔大夫 。如不瘥，即云 观者徒惊帖壁飞，画师不是无心学 。未间，更有 昔日太宗拳毛騧，近时郭家狮子花 。如又不瘥，虽和、扁不能为矣！
顾恺之以一厨画寄桓玄。玄发厨后窃之，而缄闭如故。后恺之来启，已空，笑曰： 妙画通灵，变化去矣！
喜得句
葑门老儒朱野航，颇攻诗。馆于王氏，与主人晚酌罢，主人入内。适月上，朱得句云： 万事不如杯在手，一年几见月当头。 喜极发狂，大叫叩扉，呼主人起。举家皇骇，疑是火盗。及出问，始知，乃取酒更酌。
一酒也，先生赏诗，主人压惊。
闽人周朴，性喜吟诗。每遇景物，搜奇抉思，日旰忘返，苟得句，则欣然自快。时适野，逢一负薪者，忽持之，厉声曰： 我得之矣！句云 子孙何处为闲客，松柏被人伐作薪。  樵夫矍然惊骇，掣臂弃薪而走。遇徼卒，疑樵者为偷儿，执而讯之。朴徐往告卒曰： 适见负薪，因得句耳。 卒乃释之。一士人欲戏之，一日跨驴于路，见朴来，故欹帽掩面，吟朴旧诗云： 禹力不到处，河声流向东。 朴闻，遽随其后。士促驴而去，略不顾。行数里，追及，语曰： 仆诗 河声流向西 ，非 向东 也。 士人颔之而己。闽中传以为笑。
太史公
山人某姓者，自负其才，傍无一人。途中闻乞儿化钱声甚凄惋，问曰： 如此哀求，能得几何？若叫一声 太史公爷爷 ，当以百钱赏汝。 乞儿连唤三声，某倾囊中钱与之，一笑而去。乞儿问人云： 太史公是何物，值钱乃尔？
金老童
乌程金生，七十余犹应童子试，为文鄙俚，而高自矜期，人见之无不笑者，因诒之云： 凡文章，令人赞美，尚非其至；若奇快之极，不禁欢笑。古名人之笔，赞美有之，其能发人笑者，即王、唐不数数也！ 金信之，自是有笑其文者，金亦随之抚掌。尝对人云： 吾某文为某某先生所笑。 以此自炫焉。遇缙绅，辄拜称门生，冀其荐达。缙绅亦利其呈课，以为笑端。适陈令经正试士，缙绅预言老童之状，令独标其名为一案，召语之曰： 汝的是奇才，不愧案首。惜汝齿长，留作来生未了事可也。 金逢人辄道令之知而不举，以为忌才，欲持卷讼之学道。众言： 令惜汝才，奈何仇之？ 苦谕乃止。
余亲见此老数艺，犹记其 牛羊父母 题破云： 二兽归二亲，弟肆杀兄论也。  校人烹之 破云： 校人方畜鱼之命，而必熟之焉。 又自言： 曾诣友人家，值会课，题为 闵子骞冉伯牛 。众方搁笔，苦于难破，吾破之曰： 四贤中二贤，德行中可取也。 友人见我二 中 字切题，喜极，无不笑倒者。
愚痴
顾恺之痴信小术。桓玄尝以一柳叶绐之，曰： 此蝉翳叶也。以自蔽，人不见己。 恺之引叶蔽己，玄佯眯而溺之。恺之信玄不见己，受溺而珍叶焉。
裴令公性慕禅林，往往挂衲，所生子女，多名 师女 、 僧儿 。潜令婢妾承事禅师，留其圣种。
则天内宴甚乐，河内王懿宗忽起奏曰； 臣急告君，子急告父！ 则天大惊，引前问之。对曰 臣封物承前府家自征，近敕州县征送，大有损折。 则天怒曰： 朕诸亲会饮甚欢，汝是亲王，为三百户封，几惊杀我！ 敕令曳下。
黄鲁直有痴弟，畜漆琴而不御，虫虱入焉。鲁直嘲之曰： 龙池生壁虱。 而未有对。鲁直之兄大临，见床下以溺器畜生鱼，问之，其弟也。大呼曰： 可对 虎子养溪鱼 。
昆山孙嘿斋名云，进士。乃孙性騃，己破家尽矣，唯余两坐杌。一日见携鳖过者，欲买而无钱，以一杌与换之。其人将杌售邻家，得米二斗。邻家意欲成对。其人曰： 易耳。 乃复以鳖往换。孙顿足曰： 何不早来，果有一杌，适已碎作薪，煮鳖矣！
妒痴
李益有妒痴，闲妻妾过虐，每夜撒灰扃户，以验动静。
据小说：李十郎负霍小玉，其痴疾乃霍为祟而然。
昆山陈梧亭言：其邑某秀才亦有痴疾，而性更迂缓。夜在家，尝伏暗处，俟其妻过，据前拥之。妻惊呼，则大喜曰； 吾家出一贞妇矣！ 一日，唤土工甚急，继之以怒。工方为大家治屋，屡辞不获，乃舍而就之。问何造作，指门内壁间一隙曰： 为塞此。 工愠曰： 拨忙而来，宜先其急者。 答曰： 汝何知？此隙虽小，间壁有瘦长汉，尽可钻入，吾是以汲汲也！ 又岁中藏橘，腐溃不可食，乃携于桥栏上，每双数而掷之河中。人问曰： 既弃，何数为？ 答曰： 虽弃物，亦要一见数目。
爱痴
尾生与女子期于梁。女子不来，水至不去，抱梁柱而死。
万世情痴之祖。
荀奉倩与妇至笃。冬月，妇病热，乃出中庭，自取冷，还以身熨之。吴下韦生貌劣而善媚，于冬月宿名妓金儿家。妓每欲用余桶，韦辄先之，候桶暖方使乘坐。
按奉倩竟以伤逝不寿，同脱火宅，固所愿也。韦生终与金儿谐好，岂余桶债不了耶？
吴中陈体方以诗名。有妓黄秀云，性黠慧，喜诗，谬谓体方曰： 吾必嫁君。然君家贫，乞诗百首为聘。 体方信之，苦吟至六十余章，神竭而殁，情致清婉。方苦吟时，人多笑其老耄被绐，而欣然每夸于人，以为奇遇。
按体方每有吟咏，必先索酒。将死，头戴野花，肩舆遍游田前，狂醉三日乃逝。亦异人也！
宠妃
齐后主宠冯淑妃。周师之攻晋州也，羽书告急，帝方猎，欲还。妃请更杀一围，从之，城遂没。帝至，作地道攻之。城陷十余步，将士乘势欲入。帝敕且止，召妃共观之。妃妆点不获时至，周人以木拒塞城，遂不下。
后燕慕容熙宠爱苻后。从伐高句骊，至辽东，为冲车地道以攻之。城且陷，欲与后乘辇而入，不听将士先登。由是城守复完，攻之不克。未几苻后死，熙悲号气绝，久而复苏。大殓己讫，复启其棺，与之交接。服斩缞食粥，制百僚于阁内设位哭临，使有司案检，有泪者以为忠孝，无则罪之。群臣震惧，无不含辛致泪焉。
眇娼
秦少游云：娼有眇一目者，贫不能自赡，乃西游京师。有少年从数骑出河上，见而悦之，遂大嬖幸，取置别第中，嗫嚅伺奉，惟恐不当其意。有书生嘲之，少年忿曰： 自余得若人，还视世之女子，无不余一目者。夫佳目得一足矣，奚以多焉？
内园小儿
《幸蜀记》：唐僖宗宠内园小儿张浪狗。一日以无马告，因密与百金，俾自买之。浪狗求得马，置宣徽南院中。帝因独行往观，绕马左右，连称好马。其马未调，忽尔腾跃，踏帝左胁，遂昏倒。浪狗惊惶，以银盂注尿灌之。良久方苏，伪称气疾，医人候脉，谓是膀胱气，投治不效而崩。
其密与百金也，如窃餐饵婢；其独行观马也，如顽童背师；其倒地灌尿也，如无赖吃打，全然不象皇帝矣！
爱子
《清波杂志》：端拱二年，河南府言：前郢州刺史穆彦璋，以爱子死，不愿生，挺身入山林饲饿虎。
嗔痴
《吕氏春秋》：齐庄公时，有士曰宾卑聚，梦有壮子叱之，唾其面。惕然而寤，终夜坐不自快。明日告其友曰： 吾少好勇，年六十无所挫辱。今夜辱吾，将索其形，期得之则可，不得将死之！ 每朝与其友俱立乎衢，三日不得，却而自殁。
常熟秦廷善，性多憨怪，尝阅史至不平时，必拊案切齿。一日观秦桧杀岳飞，大怒，且拍且骂。妻劝之曰： 家惟十几，已碎其八矣。留此吃饭亦好。 廷善叱之曰： 汝与秦桧通奸耶？ 遂痛击之。
贪痴
玄宗欲相牛仙客，虑时议不协，问于高力士。力士亦以为不可。上怒曰： 即当相康【巩/言】！盖举极不可者言耳。左右窃报【巩/言】即拜相。【巩/言】以为然，乃盛服趋朝，就列延颈，冀有成命。时人笑之。
世庙时，通州虏急，怒大司马丁汝夔，置之辟。缙绅见而叹曰： 仕途之险如此，有何宦情！ 中一人笑曰： 若使兵部尚书一日杀一个，只索抛却。若使一月杀一个，还要做他。
王溥父祚，致仕家居。呼一瞽者问寿，历举八十、九十，以至百岁，皆云： 未也，此寿星命，最少亦须一百三、四十岁！ 祚喜甚，令更推中间莫有疾厄否。瞽细数至百二十岁时，曰： 只此年流星欠利。 祚便惊愕。瞽者曰： 无伤也，微苦脏腑，寻便安耳。 祚回顾子孙在后侍立者曰： 尔辈切记，此年莫着我吃冷汤水！
庐山九天使者庙有道士，忘其姓名，体貌魁岸，饮啖酒肉，有兼人之量。晚节服饵丹砂，躁于冲举。魏王之镇浔阳也，郡斋有双鹤，因风所飘，憩于道馆，回翔嘹唳，若自天降。道士且惊且喜，焚香端简，前瞻云霓，自谓当赴上天之召，命山童控而乘之。羽仪清弱，莫胜其载。毛伤背折，血洒庭除，抑按久之，是夕皆毙。翌日，驯养者诘知其状，诉于公府。王不之罪。处士陈沆闻之，为绝句以讽云： 啖肉先生欲上升，黄云踏破紫云崩，龙腰鹤背无多力，传语麻姑借大鹏。
近年浙中一士夫学仙，屏居已久，妄自意身轻，可以飞举。乃于园中垒案数层，登而试之。两臂才张，遽尔坠损，医药弥月治愈。
相位，至尊也，而极不可者亦作妄想。杀，惨祸也，而慕兵部尚书者，不怕一月杀一个。富贵之迷人如此哉！富贵不已，则思寿，寿不已，则思仙。痴而贪，犹可言也，贪而痴，不可言矣。有梦贷人以钱者，早遇其人，索偿甚急。其人怒曰： 汝梦耶？ 梦者曰； 固也。汝即梦中偿我亦可，但不得赖。 此以痴而贪者也。秦皇、汉武，竭天下之力以求神仙。梁武三舍身同泰寺，群臣出钱赎之。此以贪而痴者也。
恶痴
齐文宣晚年留情沈湎，肆行淫暴。或袒露形体，涂傅粉黛，游行市肆。或使刘桃枝、崔季舒负之而行，担胡鼓而拍之，歌讴不息。或持牟槊游行市廛，问妇人曰： 天子何如？ 答曰： 颠颠痴痴，何成天子？ 遂杀之。裴谒之好直谏，文宣临以白刃，颜色不变。帝曰： 痴汉何敢尔？ 杨愔曰： 彼望陛下杀以取后世名耳！ 帝投刃叹曰： 小子望我杀以成名，我终不成尔名！
文宣尝醉至北宫。适太后坐一小榻，帝手自举床，后便坠落，颇伤。既醒，大惭，遂令多聚柴欲自焚。太后惊俱，亲自持挽。乃令高归彦执杖，口自责疏，脱背就罚，敕归彦： 杖不出血，当斩汝！ 太后涕泣抱持，乃许笞脚五十。
三台构木高二十七丈，两栋相距二百余尺，工匠危怯，皆系绳自防。帝登脊疾走，都无怖畏，时复雅舞，折旋中节。又召死囚以席为翅，从台飞下，免其罪戮。
文宣宠幸薛嫔，忽疑其与清河王岳通，无故斩首，藏之于怀。出东山宴，劝酬始合，忽探出头，投于盘上。支解其尸，弄其髀为琵琶，一座莫不丧胆。帝方收取，对之流泪，叹惜云： 佳人难再得！ 载尸出葬，自被发步哭送之。
幼主戏令黑衣为羌兵，鼓噪陵城，而亲率内参临拒。又自晋阳东巡，单马驰骛，衣解发散而归。又好不急之务。一夜索蝎至急，民间一蝎价与珠等，及旦征得三升。又于华林园立贫穷村舍，帝自弊衣为乞食儿。又为穷儿之市，亲自交易。
隋炀帝于景华宫征求萤火，得数斛。夜出游山放之，光遍岩谷。
明帝崩，东昏恶灵在太极殿，欲速葬。徐孝嗣固争，得逾月。每当哭，辄推喉痛。大中大夫羊阐入临，号恸俯仰，帻遂脱地。帝辍哭大笑，
东昏每出游走，恶人见之，驱斥百姓，惟置空宅。一月率二十余出。既往，无定处。尉司常虑得罪，应旦出，夜便驱逐，有不及披衣徒跣走出者。或病人不便扶持，中道弃之，多死。一产妇不能行，帝入其室，令剖腹视男女焉。
东昏开渠立堤，躬自引船。堤上设店，坐而屠肉。百姓歌曰： 阅武堂，种杨柳，至尊屠肉，潘妃沽酒。
先是郁林王尝曰： 佛法言：有福生帝王家，今见作天王，便是大罪，动见拘束，不如市边屠沽儿百倍！ 宝卷殆其故智耳！
唐太子承乾，好狎群小，尝募亡奴，盗民间牛马，自临烹煮，与所幸厮役共食之。又与汉王云昌善，朝夕同游戏，大呼交战，击刺流血，以为笑乐。
风流箭
宝历中，帝造纸箭、竹皮弓，纸间密贮龙麝香末。每宫嫔群聚，帝射之。中，有浓香触体，了无楚害，宫中名 风流箭 。为之语曰： 风流箭，中的人人愿！
痴畜生
鹅性痴，见人辄伸颈相吓。故俗称痴人为 鹅头 。
螳螂怒臂，以当车辙。
鳜鱼性痴，见人则树其鬣，谓人惧己也。
海中乌鲗鱼，有八足，能集足攒口，缩口藏腹。腹含墨，值渔艇至，即喷墨以自蔽。渔视水黑，辄投网获之。
锦鸡爱其毛羽，自照水，因而有溺死者。
陕西生半翅鸟，倍大如鸽鹑，肉味亦如之。性极痴，又谓之 半痴 ，亦曰 痴半斤 。好视红物，飞不远，辄下歇。人着红裙袄以诱之，则近身凝视不去，故可得。
蚺蛇大者如柱，性喜花。尝出逐鹿食，寨兵数辈，满头插花趋赴，蛇必驻视。渐近，竞拊其首，大呼 红娘子 ，蛇头亦俛不动。壮士大刀断其首。众奔散，伺之有顷，蛇身觉，奋迅腾掷，旁小木尽拔，力竭乃毙。数十人舁之，一村饱其肉。
螳螂，嗔痴也。鹅与鳜，骄痴也。乌鲗，愚痴也。锦鸡，爱痴也。半翅、蚺蛇，爱痴亦贪痴也。故痴趣非人不能领，若恶痴，则畜生之不若矣！


子犹曰：相传海上有驾舟入鱼腹。舟中人曰： 天色何陡暗也？ 取炬燃之。火热而鱼惊，遂吞而入水。是则然矣，然舟人之言，与其取炬也，孰闻而孰见之！《本草》曰：独活有风不动，无风自摇。石髀入水即干，出水则湿。出水则湿，诚有之矣；入水即干，何以得知？言固有习闻而不觉其害于理者，可笑也。既可笑，又欲不害理，难矣。章子厚做相，有太学生在门下，素有口辩。子厚一日至书室，叩以《易》理。其人纵横辩论，杂以荒唐不经说。子厚大怒曰： 何故对吾乱道！ 命左右擒下杖之，其人哀鸣叩头乃免。而同时坡仙，乃强人妄言以为笑乐。以理论，子厚似无害，究竟子厚一生正经安在？赢得死后作猫儿，何如坡仙得游戏三昧也？集《荒唐》第三十三。
镇阳二小儿
公孙龙见赵文王，将以夸事炫之，因为王陈大鹏九万里钓连鳌之说。文王曰： 南海之鳌，吾所未见也。独以吾赵地所有之事报子。寡人之镇阳有二小儿，曰东里，曰左伯，共戏于渤海之上。须臾有所谓鹏者，群翔水上。东里邀入海以捕之，一攫而得。渤海之深，才及东里之胫。顾何以贮也，于是挽左伯之巾以囊焉。左伯怒，相与斗，久之不已。东里之母乃拽东里回。左伯举太行山掷之，误中东里之母，一目眯焉。母以爪剔出，向西北弹之。故太行山中断，而所弹之石，今为恒山也。子亦见之乎? 公孙龙逡巡丧气而退。弟子曰： 嘻，先生持大说以夸炫人，宜其困也。
三老人
尝有三老人相遇。或问之年，一人曰： 吾年不一可记，但忆少年时与盘古有旧。 一人曰： 海水变桑田时，吾辄下一筹。尔来我筹己满十间屋。 一人曰： 吾所食蟠桃，弃其核于昆仑山下，今与昆仑山齐矣！ 坡仙曰： 以予观之，三子者，与蜉蝣朝菌何以异哉！
子犹曰：于今知有坡仙，不知有三老人姓名。虽谓三老人夭而坡仙寿可也。
赵方士
赵有方士好大言。人问： 先生寿几何? 方士哑然曰； 余亦忘之矣。忆童稚时，与群儿往看伏羲画八卦，见其蛇身人首，归得惊疯。赖宓羲以草头药治余，得不死。女娲之世，天倾西北，地陷东南。余时居中央平稳之处，两不能害。神农播百谷，余以辟谷久矣，一粒不曾入口。蚩尤犯余以五兵，因举一指击伤其额，流血被面而遁。苍氏子不识字，欲来求教，为其愚甚，不屑也。庆都十四月而生尧，延余作汤饼会。舜为父母所虐，号泣于吴天。余手为拭泪，敦勉再三，遂以孝闻。禹治水经余门，劳而觞之，力辞不饮而去。孔甲赠龙醢一脔，余误食之，于今口尚腥臭。成汤开一面之网以罗禽兽，尝亲数其不能忘情于野味。履癸强余牛饮，不从，置余炮烙之刑，七昼夜而言笑自若，乃得释去。姜家小儿钓得鲜鱼，时时相饷，余以饲山中黄鹤。穆天子瑶池之宴，让余首席。徐偃称兵，天子乘八骏而返。阿母留余终席，为饮桑落之酒过多，醉倒不起。幸有董双成、绿萼华两个丫头，相扶归舍，一向沉醉至今，犹未全醒。不知今日世上，是何甲子也? 问者唯唯而退。俄而赵王堕马伤胁。云： 须千年血竭敷之，乃瘥。 下令求血竭，不可得。人有言方士者。王大喜，密使人执方士，将杀之。方士拜。巨泣曰： 昨日吾父母皆年五十，承东邻老姥携酒为寿。臣饮至醉，不觉言辞过度，实不曾活千岁。 王乃叱而赦焉。
古强李泌
昔有古强者，敢为虚言，云： 尧、舜、禹、汤皆历历目击。孔子常劝我读《易》，曰： 此良书也 。西狩获麟，我语孔子曰： 此非善祥 。 又稽使君曾以一玉卮赠强。强后忘之，忽语稽曰： 昔安期先生以此相遗。
李泌为相，以虚诞自任。尝对客令家人： 速洒扫，今夜洪崖先生来宿。 有人携美醖一榼，有客至，乃曰： 麻姑送酒来，与公同饮。 饮未毕，门者曰； 某侍郎取酒榼。 泌命还之，了无愧色。
古强不知何许人。乃李泌贤相，亦效之，何也？子犹曰：安期卮，麻姑酒，对面谎说，当场出丑。
张怀素
方士张怀素好大言，自云： 道术通神，能呼遣飞走之属。孔子诛少正卯，我尝谏以为太早；楚汉成皋相持，我屡登高观战。 蔡元度深信之，谓陈莹中曰： 怀素殆非几百岁内人也！ 后事败。牵引士类，获罪者甚众。
斥仙
项曼都学仙十年，归家，诈云： 到泰山，仙人以流霞饮我，不饥渴。忽思家，到帝前谒拜，失仪见斥。 河东因号 斥仙 。
姜识
慈圣光献皇后薨，上悲慕甚。有姜识自言神术，可使死者复生，上试其术，数旬不效。乃曰： 巨见太皇太后方与仁宗宴，临白玉栏干赏牡丹，无意复来人间也！ 上知诞妄，但斥于彬州。蔡承禧进挽词曰： 天上玉栏花已折，人问方士术何施。
醒神
万历壬辰间，一老人号 醒神 。自云数百岁，曾见高皇、张三丰。又自诡为王越，至今不死。又云历海外诸国万余里。陈眉公曰： 听醒神语，是一本活《西游记》。
《稗史》载：正德末年，道人曾见威宁伯于终南山，石室石床，左右图史。记其年，百二十余岁矣。或云，青莱王侍郎亦然。古谓 英雄回首即神仙 ，未必尽妄，但假托如 醒神 之流，必非有道之士耳。
《妖乱志》吕用之事
高骈末年，惑于神仙之说。吕用之用事，自谓 磻溪真君 ，公然云与上仙来住。每对骈，或叱咄风云，顾揖空中，谓见群仙方过。骈随而拜之。用之指画纷纷，略无愧色。
中和元年，诏于广陵立骈生祠，并刻石颂。差县人采碑材于宣城。及至扬子院，用之一夜遣人，密以犍牯五十，牵至县南，凿垣架濠，移入城内。及明，栅缉如故。因令扬子县申府： 昨夜碑石不知所在。 遂悬购之。至晚云： 被神人移置街市。 骈大惊，乃于其傍立一大木柱，全书其上，云： 不因人力，自然而至。 即令两都出兵仗鼓乐，迎入碧筠亭。至三桥拥闹之处，故埋石以碍之。伪云 人牛拽不动 ，教骈朱篆数字，帖于碑上。须臾去石，乃行。观者互相谓曰： 碑动也！ 识者恶之。明日扬子有一村妪，诣府陈牒云： 夜来里胥借耕牛牵碑，误损其足。 远近传笑焉。
骈常与丞相郑公不协，用之知之。忽曰： 适得上仙书，宰执间阴有图令公者，使一侠士来，夜当至。骈惊悸问计。用之徐曰： 张先生守一少年时，常学斯术于深井里聂夫人，近日不知肯为否。若得此人当之，无不齑粉者！ 骈立召守一语之。对曰： 老夫久不为此戏，手足生疏。然为令公，有何不可！ 及朝，骈衣妇人衣，匿于别室。守一寝骈卧内，至夜分，掷一铜铁于阶砌，铿然有声。遂出皮囊中彘血，洒于庭户间，如格斗状。明日骈谢守一再生之恩，乃躬辇金玉及通天犀带酬之。
有萧胜者，亦用之党也，以五百金赂用之。用之问何故。曰： 欲得知盐城监耳。 乃见骈为求之。骈以当任者有绩，颇有难色。用之曰： 用胜为盐城，非为胜也。昨得上仙书，云有一宝剑在盐城井中，须一灵官取之。胜乃秦穆驸马，上仙左右人，故欲遣耳。 骈俛仰许之。胜至盐数月，遂匣一铜匕首献骈。用之稽首曰： 此北帝所佩，得之，则百里之内，五兵不敢犯矣。 骈遂饰以宝玉，常置座隅。
时广陵久雨，用之谓骈曰： 此地当有水灾，郭邑悉合灰烬。近日遣金山下毒龙以少雨濡之。自此虽无火灾，亦未免小惊。 于是用之每夜密遣人纵火，荒祠坏宇无复存者。
渤海王预策资中郡开元佛寺，十年当有秃丁之乱，乃笞逐众僧以厌之。可谓神矣！而受欺于用之，如小儿然，岂知困于髦及耶？说者罗隐尝不礼于骈，《广陵妖乱志》出其手，未必实录，然温公已取之矣。
术人
韩熙载常服术。因服桃李，泻出术人长寸许。
章惇为猫
宋虞仙姑年八十，有少女色，能行大洞法。诣蔡京，见一大猫，拊其背曰： 此章惇也！
林甫口蜜腹剑，谓之 李猫 。惇之为猫，亦无怪也。但不知此后几世为牛几世娼耳。
水华居士
李蓬一日谒水华居士于烟雨堂。语次，偶诵祭东坡文，有 降邹阳于十三世，天岂偶然；继孟柯于五百年，吾无间也 之句。水华曰： 此老夫所为。 因论降邹阳事。水华述刘贡父梦至一官府，案上文轴甚多。偶取一轴展开，云：在宋为苏轼，逆数而上，十三世，在西汉为邹阳。李摇首曰： 玄虚。
巫尫
《左传》： 夏大旱，僖公欲焚巫尫。 注云：尪者仰卧屋外，上帝怜之，恐雨入其鼻，故不雨。
金元七总管
长洲刘丞不信鬼物。子病，妻乘夫出，延巫降神，问休咎。巫方伸两指谩语，适丞归见之，怒使隶执巫。将加杖，请问： 汝何人？ 巫犹伸两指跪曰： 小人是金元七总管。 笑而遣之。
何意刘丞得金七总管跪称小人，然巫竟以谀免责。
《朝野佥载》琵琶卜二事
唐张鷟至洪州，闻土人何婆善琵琶卜，与郭司法往质焉。士女填门，饷遗塞道，何婆心气殊高。郭再拜下钱问其品秩。何婆乃调弦柱，和声气，唱曰： 个丈夫富贵，今年得一品，明年得二品，后年得三品，更后年得四品。 郭曰： 何婆错矣！品少者官高，品多者官小。 何婆改唱曰： 今年减一品，明年减二品，后年减三品，更后年减四品。更得五，六年，总没品。 郭大骂而起。
唐崇仁坊阿来婆弹琵琶卜，朱紫填门。张鷟曾往视之，见一将军，紫袍玉带甚伟，下一匹细绫请卜。来婆鸣弦柱，烧香合眼而唱： 东告东方朔，西告西方朔，南告南方朔，北告北方朔，上告上方朔，下告下方朔。 将军顶礼曰： 既告请甚多，必望细看，以决疑惑。 遂即随意支配。
卜东方朔
《搜神记》：汉武帝与越王为亲，乃遣东方朔泛海求宝，唯命一周回。朔经二载未至。帝闻有孙宾者善卜，帝乃更庶服潜行，与左右赍绢二匹往叩宾门。宾出迎延坐。帝乃启卜。卦成，知是帝，惶惧起拜。帝曰： 朕来觅物，卿勿言。 宾曰： 陛下非卜他物，乃卜东方朔也。朔行七日必至，今在海中面西招水大叹。到日请话之。 至日，朔至。帝讶其迟。朔曰： 臣不敢稽程，探宝未得也。 帝目： 七日前，卿在海中面西招水大叹，何也? 朔曰： 臣非叹别事，叹孙宾不识天子，与帝对坐。 帝深异之
巨灵
汉武时，东都献五寸短人，能行案上。东方朔问之曰： 阿母健否？ 盖王母使者巨灵也。
藻兼
汉武帝与群臣宴未央，忽闻语云 老臣 ，寻觅不见。梁上有一公，长九寸，拄杖偻步。帝问之。公下，稽首不言，仰视屋，俯指帝脚，忽不见。东方朔曰： 是名为 藻兼 ，水上之精。以陛下好兴宫室，愿足于此也。 帝为暂止。后幸河渚。闻水底有弦歌之声。前梁上公及年少数人，绛衣素冠，皆长八、九寸，挟乐器凌波而出，向帝称谢。
女人星
武帝时，张宽从祀甘泉。至渭桥，有女子浴于渭水，乳长七尺。上怪问。女曰： 帝后第七车知我。 乃宽也。对曰： 主祭者斋戒不洁，则女人星见。
寿星
宋章圣皇帝践祚之明年，有异人长才三尺许，身与首几相半，丰髯秀耳，乞食辇下。叩其所自来。曰： 将益圣人寿。 上召见内殿，讯其能。曰： 能酒。 命之饮，一举一石。俄失其人。翌日，太史奏 寿星躔帝座。
修月
《广记》：郑仁本表弟游高山，见一人枕幞，呼之。其人曰： 君知月乃七宝合成乎？月势如丸，其影则日落，其凹处常有八万二千户，每岁修之。 因开幞，有斤斧凿数事，两裹玉屑。
牵牛借钱
道书云： 牵牛娶织女，向天帝借二万钱下礼。久之不偿，被驱在营室间。 则天亦有嫁娶，亦有聘财，亦有借贷。而牵牛之负债不还，天帝逼债报怨，皆犯律矣。可笑。
龙妒
绍兴年间，姑苏郭二雅，妻陆氏死去二日，更生。言有龙王嬖妾，遭夫人妒忌，以箠死。鞫讯天狱，累年不决。上帝以陆贞洁，敕令断之。就刑特在信宿，至期且有大异。数日后，平江忽起大风疾雨，惊潮漂溺田庐数百里。
龙争食
《法苑珠林》云：贞观十八年，文水县大雷震。云中落一石，大如碓，敕问西域僧，云； 是龙食。二龙相争，误落下耳。
虎好谀
《广异记》云：凤翔李将军为虎所取，蹲踞其上。李频呼： 大王乞一命！ 虎弭耳如喜状，遂释之。
雷公
唐代州西有大槐树，震雷击之，中裂数丈。雷公为树所夹，狂吼弥日。众披靡不敢近。狄仁杰有都督，逼而问之。乃云： 树有乖龙，所由令我逐之。落势不堪，为树所夹。若相救者，当厚报德。 仁杰命锯匠破树，方得出。
雷公被树夹，已异矣，能与人言，尤可怪也！又叶迁韶曾避雨，亦救雷公于夹树问。翌日，雷公授以墨篆。与仁杰事政同。
土地相闹
国初，某天官见一谒选者短而髯，曰： 此土地也！ 其人归，暴死。赴部土地任，而其地已有土地。不纳，相闹。夜复见梦于天官曰： 天曹一语，冥已除注。第赴任无所，奈何？ 天官讶然，知已有是语，而不虞以死授也，命于承发科另立土地庙。至今吏部有二土地，而此独灵显。国初天官皆奉公无私，故戏言亦灵。
落星潭
后唐长兴中，庐山落星潭有钓者，得一物如人状，为积岁莓苔所裹，不甚分辨，比木则重，比石则轻，弃之潭侧。后数日，风日剥落，又经雨淋洗，忽见两目俱开，则人也！欻然而起，就潭水盥手靧面。渔者惊异，共观之。其人具悉本地山川之名，及朝代年月。语讫，复入水中。吏民为建祠于潭上。
橘叟
有巴邛人，不知姓名。家有橘园。因霜后，诸橘尽收，余有两大橘，如三斗盎。巴人异之，即令摘下，轻重亦如常橘。剖开，每橘有二老叟，身长尺余，须眉皤然，肌体红明，皆相对象戏，谈笑自若。剖开后，亦无惊怖，但相与决赌。赌讫，一叟曰： 君输我海龙王第七女髲发十两，智琼额黄十二枚，紫绡帔一副，绛台山霞实散二庾，瀛洲玉尘九斛，阿母疗髓凝酒四钟，阿母女态盈娘子济虚龙缟袜八两，后日于王先生青城草堂还我耳。 又一叟曰： 王先生许来，竟待不得。橘中之乐，不减商山，但不得深根固蒂，为愚人摘下耳！ 又一叟曰： 仆饥矣，当取龙根脯食之。 即于袖中出一草根，方圆径寸，形状宛如龙，毫厘罔不周悉。因削食之，随削随满。食讫，以水噀之，化为一龙。四叟共乘之，足下泄泄云起，须臾风雨晦冥，不知所在。
鄜延长吏有大竹凌云，可三尺围。伐剖之，见内有二仙翁相对云： 平生深根劲节，惜为主人所伐。 言毕，乘云而去。事类似。○仙翁既能藏身橘、竹中，何必令橘、竹奇大！当是好名之累。
朝荣观
李凉公镇朔方，有甿园，树下产菌一本，其大数尺。上有楼台，中有二叟对博。刻成三字，曰 朝荣观 。公令甿掘地数尺，有巨蟒目光如镜，吐沫成菌。是夜公梦黄衣人致命曰： 黄声公昨与朝荣观主博，为愚人持献公。
阿房铜雀，金穴木妖，皆 朝荣观 也！人自不识耳。
树中乐声
万历丁酉，河南巩县大道，有木匠持斧往役于人。憩树下，忽闻鼓乐声，不知其自。谛听之，乃出树中，遂将斧击树数下。其内曰： 不好不好，必砍进矣！ 匠益重加斧。乃有细人长三、四寸，各执乐器自树中出地上，犹自作乐数叠。来观者益多，乃仆地。
龙宾
玄宗御墨曰 龙香剂 。一日，墨上有小道士如蝇而上。叱之，即呼 万岁 ，曰： 臣墨之精，黑松使者。凡世人有文者，墨上皆有龙宾十二。 上神之，以墨赐掌文官。
五寸舟
杭州徐副使，清苦之士。致仕后，偶巡行小院，凭栏观缸中菡萏盛开。忽有物瞥然堕于水面。视之，乃一小舟也。其长五寸许，篙橹帆楫，合用之物，无不毕具。有三人皆寸半，操篙把舵，与生人不异。大以为怪，呼其儿二官者同玩。其喧呼运转，俨若世态，有时舟欹侧，亦复手足纷纭，若救护之状。已而三人同拽一帆张之，帆与竹叶等，驭风排空而去。竟莫喻其怪。
按干宝《搜神记》，汉时池阳有小人，所操持之物，大小悉称。其即此类耶！
龙蛰耳

薛主事机，河东人。言其乡人有患耳鸣者，时或作痒。以物探之，出虫蜕，轻白如鹅翎管中膜。一日与其侣并耕，忽雷雨交作，语其侣曰； 今日耳鸣特甚，何也? 言未既，震雷一声，二人皆踣于地。其一复醒；其一脑裂而死，即耳鸣者。乃知龙蛰其耳，至是化去也。戴主事春，松江人。言其乡有卫舅公者，手大指甲中红筋时或曲直，或蜿蜒而动。或惧之曰： 此必承雨濯手，龙集指甲也！ 卫因号其指曰 赤龙甲 。一日与客泛湖，酒半，雷电绕船，水波震荡。卫戏与坐客语曰： 吾家赤龙将欲去耶！ 乃出手船窗外，龙果裂指而去。此正与青州妇人青筋痒则龙出事相类。传云：神龙或飞或潜、能大能小者也。
王布衣
《续仙传》：终南王布衣卖药洛阳市。富人柳信唯一子，眉上生一肉块。布衣采药一丸傅之。须臾块破，一小蛇突出，渐及一丈许。布衣乘蛇而去。
巴妪项瘿
《幽怪录》：伶人刁俊朝妻巴妪，项瘿如数斛囊，作琴瑟笙磬声。妻欲以刃决拆之，瘿忽坼裂，一猱跳出而去。明日，有黄冠叩门曰： 予泰山跳猱也！本是老猴精，解致风雨。与老蛟往还。天诛蛟，搜索党与，故匿夫人之领。于凤凰山神处，得其灵膏，涂之即愈。 如言果验。
《志怪录》二事
往年葑门一媪，年逾五十。令人剔其耳，耳中得少绢帛屑。以为偶遗落其中，亦不异之。已而每治耳，必得少物，丝线谷粟稻穗之属，为品甚多。始大骇怪，而无如之何。久亦任之，不为惊异，且每收置之。迫年七、八十而卒。核其所得耳物，凡一斛焉。
《狯园》载处州村妪耳中，爬出五谷，日可得升许，不测所从来。村人戏呼其子为 苍耳子 。
永乐中，吴城有一老父偶治耳，于耳中得五谷金银器皿等诸物，凡得一箕。后更治之，无所得。视其中洁净，唯正中有一小木椅，制甚精妙。椅上坐一人，长数分，亦甚有精气。其后亦无他异。
《五杂俎》载：近时兵书涞水张公患疮在告。一日闲坐，忽臂内作痒，搔之，觉有物在指下。摘之，抽出肉内红线五、六寸。初疑是筋，详视，实线也。
兜玄国
薛君曹见二青衣驾赤犊出耳，谓薛曰： 兜玄国在吾耳中。 一童子倾耳示薛，别有天地花卉。遂扪耳投之，至一都会，城池楼堞，穷极瑰丽。因作《思归赋》，忽自童子耳中落。
《神异经》四事
阎浮提中及四天下有金翅鸟，名 伽楼罗王 。此鸟业报，应食诸龙，日食一龙王及五百小龙。此鸟两翅，相去六千余里。以翅搏海水擗龙，见而取食之。龙取袈裟戴于顶上，乃得免。
如意珠，是摩竭大鱼脑中出。鱼身长二十八万里。此珠名 金刚坚 。
西北海外有人长二千里，两脚中间相去千里，腹围一千六百里。但日饮天酒五斗，即甘露也。名曰 无路之人。
据此脚之开，腹之大，几乎方矣！且以五斗天酒，置一千六百里之腹中，更何所有？此荒唐之尤者。
按龙伯国人，长三十丈。又东得大秦国人，长十丈。又东得佻国人，长三丈五尺。又东十万里得中秦国人，长一丈。天之东南西北极，各有铜头铁额兵，长三千万丈。《淮南子》曰： 东方之人长。
南方有人长七尺，朱衣缟带，赤蛇绕项。唯食恶鬼，朝吞三干，暮吞八百。名曰 赤郭 。
夸父支鼎石
辰州东有三山，鼎足直上，各数千丈。古老传曰：邓夸父与日竞走，至此煮饭。此三山者，夸父支鼎石也。
鞭石
秦始皇欲过海观日出处，作石桥于海上。有神人驱石，去不速，鞭之流血。今石桥色犹赤云。
树生儿
《广博物志》：海中有银山，其树名女树。天明时，皆生婴儿。日出能行，至食时皆成少年，日中盛壮年，日晚老年，日没死。日出复然。
花中美女
许汉阳舟行，迷入一溪，夹岸皆花苞。忽一鹦鹉唤 花开 一声，花苞皆拆。中各有美女长尺许，能笑言。至暮花落，女亦随落水中。见《花木考》。
萐蒲
《白虎通》云：王者孝道至，则萐蒲生。昔尧之时，生于庖厨。叶大于门，不摇，自搧饮食以助供。
自古孝莫如舜、文，不闻萐蒲之生，何也？且如门之叶以搧饮食，其铛釜亦必如五石瓮，又未免妨尧俭德矣！
异蝇
儒生张益夜卧一室，见二蝇飞集几上，忽变为人，将张抚抑，遂不能语。其一人抱首，一人尽力以拽其足。觉身随拽而长，与屋檐等。二人仍变蝇飞去。张晨起，顿长三尺。举家惊异。遂弃儒，奏作大汉将军。
如此异蝇，矮人又急撞不着。
奇酒
张茂先《博物志》云：昔有人名玄石，从中山酒家饮，与之千日酒而忘语其节。归日尚醉，而家人不知，以为死也，棺殓葬之。酒家经千日忽悟，而往告之。发冢适醒。
齐人田及之，能为千日酒，饮过一升，醉卧千日。有故人赵英饮之，逾量而去。其家以尸埋之。及之计千日当醒，往至其家。破冢出之，尚有酒气。
按张华有九醖酒，每醉，必令人转展久之。尝有故人来与共饮，忘敕左右。至明，华悟。视之，腹已穿，酒流床下。又王子年《拾遗记》：张华为酒，煮三薇以渍曲蘗。蘗出羌，曲出北胡，以酿酒，清美醇鬯。久含，令人齿动；若大醉不摇荡，令人肠腐。俗谓 消肠酒 。
枸楼国有水仙树，腹中有水，谓之 仙浆 。饮者七日醉。
眉间尺
眉间尺仇楚，逃之山，道逢一客曰： 吾能为子报仇，然须子之头与子之剑。 尺与之头。客之楚，献王。王以镬煮其头，七日不烂。自临视之，客从后截王头入镬，两头相啮。客恐尺头不胜，自拟其头入镬，三头相咬。七日后，一时俱烂，乃分其汤葬之。名曰 三头冢 。
梁武前生是鳝
梁有磕头师者极精进，为武帝所敬信。一日敕使唤至。帝方与人奕，欲杀一段，应声曰： 杀却！ 使速传命斩之。奕罢召师，使者曰： 已得旨杀却矣。 帝惊叹，因问： 死时何言？ 使曰： 师云，前劫为沙弥时，以锹划地，误断一曲蟮。帝时为蟮，今此报也。
前生杀鳝，今生偿命。轮回报应，毫厘不漏矣。但不知曲蟮前世有何积德，今世便得皇帝做？
天帝召歌
贺道养工卜筮。经遇工歌女人病死，筮之曰： 此非死，天帝召之歌耳。 乃以土块加其心上，俄顷而苏。
人想天乐，天帝复想人歌。正如中土人愿生西方，西方人闻我中国衣冠礼乐之盛，复愿来生中国也。
城精
梁武逼郢城。己未夜，郢城有数万毛人逾堞且泣，因投黄鹄矶。盖城之精也。


子犹曰：昔三徐名著江左，而骑省铉尤其白眉。及入聘，颇难押伴之选。艺祖令殿前司具殿侍中不识字者十人以闻，而点其一，曰： 此人可。 举朝错愕不解，殿侍者亦不敢辞。既渡江，骑省词锋如云，其人不能答。强聒之，徒唯唯。居数日，既无与之酬复，骑省亦倦且默矣。人谓 此大圣人举动，不屑与小邦争口舌之胜 ，不知尔时直是无骑省对手，傥得晏婴、秦宓其人，滑稽辩给，奏凯而还，大国体面，更当何如？孔门恶佞，而不废言语之科，有以也！集《机警》第二十三。
晏子
齐景公问： 东海枣华而不实，何也？ 晏子曰： 秦穆公黄布裹枣，至海上而投其布，故华之不实。 公曰： 吾佯问耳。 对曰： 佯问者，亦当佯对。
晏子至楚，王赐晏子酒。酒酣，吏缚一人前曰： 此齐人也，坐盗。 王视晏子曰： 齐人固多盗乎？ 晏子避席对曰： 婴闻之，橘生淮南则为橘，生于淮北则为枳。今民在齐不盗，入楚则盗，意者楚之水土耶？ 王笑曰； 圣人非所与嬉也！寡人反取病焉。
晏子、马氏语相似
晏子使楚。楚人以晏子短，为小门于大门之侧，而延之。晏子曰： 臣不使狗国，安得从狗门入？ 傧者更道从大门入。见楚王。王曰： 齐无人耶？ 晏子对曰： 临淄三百里，张袂成阴，挥汗成雨，何为无人？ 王曰： 然则何为而使子？ 对曰： 齐命使各有所主：其贤者使使贤王，不肖者使使不肖王。婴最不肖，故使楚矣。
袁隗妻马氏是季子长女，少有才辩，融家势丰豪，装遣甚盛。隗问曰： 妇奉箕帚而已，何乃过珍丽乎！ 对曰： 慈亲垂爱，不敢逆命。君若欲慕鲍宣、梁鸿之高，妾亦愿从少君、孟光之事矣！ 隗又曰： 弟先兄举，世以为笑。今处姊未适，先行可乎？ 对曰： 妾姊高行殊邈，未遭良匹，不似鄙薄苟然而已。
《尔汝歌》
晋武帝问孙皓： 闻南人好作《尔汝歌》，汝能为不？ 皓正饮酒，因举觞劝帝而言曰： 昔与汝为邻，今与汝为臣。上汝一怀酒，令汝寿万春。 帝悔之。
伊籍
先主以伊籍使吴。孙权闻其才辩，欲逆折以辞。籍适入拜，权曰： 劳事无道之君乎？ 对曰： 一拜一起，未足为劳。
赵迁
后秦姚苌与群臣宴。酒酣，谓赵迁曰： 诸卿皆与朕北面秦朝，今忽相臣，得无耻乎？ 迁曰： 天不耻以陛下为子，臣等何耻为臣？ 苌大笑。
诸葛恪
诸葛恪父瑾面长似驴。孙权大会客，使人牵驴入，题其面曰： 此诸葛子瑜。 恪请笔续两字于下曰 之驴 。举坐欢笑。乃以赐恪。
元孚
五代周元孚好酒，短而秃。义帝于室内置酒十瓶，各加帽以戏孚。孚入见，便云： 吾兄弟无礼，何为入王室中坐？宜早还宅。 因持酒去。
贾玄待诏
贾玄侍宋太宗棋，饶玄三子，常输一路。太宗知玄诈不尽其艺，乃曰： 此局复输，当榜汝！ 既满局，不生不死。太宗曰： 亦诈，更一局，汝胜，赐汝绯，不则投汝水中！ 局既卒，不胜不负。太宗曰： 我饶汝子而复平，是不胜也！ 命左右投之水中。乃呼曰： 臣握中尚有一子！ 太宗大笑，赐以绯衣。
陈君佐
太祖时，陈君佐以诙谐得幸，屡遭危险，以口舌免。尝与物食之，敕其言善则免。与醋饮，问曰： 酒何如？ 对曰： 折腹。 谓酸也，即 折福 。与生牛皮食，问曰： 肉何如？ 对曰： 难消。 谓硬也。又以宽大员帽赐戴之，罩项，问曰： 何如？ 对曰： 【匚敢】带不浅。 谓深也，即 感戴 。一日又欲一字笑。请明日从驾至金水河，预令孤老瞽者沿河排立。驾至，陈呼曰： 拜！ 众皆依赞拜堕水中。上大笑。又从游苑中，上停马，命随口作一诗。即呈曰： 君王停马要诗篇，杜甫诗中借一联：金勒马嘶芳草地，玉楼人醉杏花天。
薛综
蜀使张奉使于孙权，前以姓名嘲阚泽，泽不能答。薛综下行酒，因劝云： 蜀者何也？有 犬 为 獨 ，无 犬 为 蜀 。横 月 勾身， 虫 入其腹。 奉曰： 不当复说君吴耶？ 即应声曰： 无 口 为 天 ，有 口 为 吴 。君临万邦，天子之都。 众坐喜笑，而奉无对。
秦宓
吴使张温来聘，问秦宓曰： 天有头乎？ 宓曰： 有。 温曰： 在何方？ 宓曰： 诗云： 乃眷西顾。 以此推之，在西方。 温曰： 天有耳乎？ 曰： 天处高而听卑。诗云 鹤鸣九皋，声闻于天 。 温曰： 天有足乎？ 宓曰： 诗云： 天步艰难 。无足何以步之？ 温曰： 天有姓乎？ 宓曰： 姓刘。 温曰： 何以知之？ 曰： 天子姓刘，以此知之。
东方朔
武帝时，有献不死之酒者，东方朔窃饮之。帝怒，欲杀朔。朔曰： 臣所饮，不死之酒也。杀臣，臣亦不死；臣死，酒亦不验。
《韩非子》中射之士事同。
汉武游上林，见一好树，问东方朔。朔曰： 名 善哉 。 帝阴使人识其树。后数岁，复问朔。朔曰： 名为 瞿所 。 帝曰： 朔欺久矣！名与前不同，何也？ 朔曰： 夫大为马，小为驹；长为鸡，小为雏；大为牛，小为犊；人生为儿，长为老。且昔为 善哉 ，今为 瞿所 ，长少死生，万物败成，岂有定哉！ 帝乃大笑。
《说苑》：子路、颜回浴于洙水，见五色鸟。颜回问。子路曰： 荣荣之鸟。 他日见之，又问。曰： 同同之鸟。 回曰： 何一鸟而二名？ 子路曰： 譬如丝绢，煮之则为帛，染之则为皂，不亦宜乎！
孔文举
孔文举年十岁，随父到洛。时李元礼有盛名，为司隶校尉，诣门者，俊才清称及中表亲戚，乃通。文举至门，谓吏曰： 我是李府亲。 既通，前坐。李曰： 君与仆有何亲？ 对曰： 昔先人仲尼与君先人伯阳有师资之亲，是仆与君奕世为通好也。 膺问： 欲食乎？ 曰： 须食。 膺曰： 教卿为客之礼：但让，不须谢主。 融曰： 教公为主之礼：但置食，不须问客。 膺叹服，曰： 恨吾将死，不及见卿富贵。 融曰； 公殊未死。 膺问何故。答曰：  人之将死，其言也善 。公向言殊未善。 适大夫陈韪后至，闻斯语，曰： 小时了了，大未必佳！ 融曰： 想君小时，必当了了！
贾嘉隐
贾嘉隐年七岁，以神童召见。时长孙无忌、徐勣于朝堂立?语。徐戏之曰： 吾所倚何树？ 贾曰： 松树。 徐曰： 此槐也，何言松？ 贾云： 以公配木，何得非松？ 长孙复问： 吾所倚何树？ 曰； 槐树。 公曰： 汝不能复矫对耶？ 贾曰： 何烦矫对？但取其鬼木耳！ 徐叹曰： 此小儿作獠面，何得如此聪明！ 贾云： 胡头尚为宰相，獠面何废聪明？ 徐状胡，故谑之。
王元泽
王元泽雱，安石子。数岁时，客有以一獐一鹿同器以献，问元泽： 何者是獐？何者是鹿？ 元泽实未识，良久对曰： 獐边者是鹿，鹿边者是獐。 客大奇之。
丘濬
中丞丘濬谒释珊，珊殊傲。顷之，有州将子弟来谒，珊降阶接之，甚恭。丘不平，问曰： 和尚接濬甚傲，而接州将子弟何其恭耶？ 珊曰： 接是不接，不接是接！ 濬勃起打珊曰； 打是不打，不打是打！
悲彭城
尚书令王肃曾省中咏《平城诗》云： 悲平城，驱马入云中。阴山常晦雪，荒风无罢风。 彭城王勰甚嗟其美，欲使更咏，乃失语云： 悲彭城。 肃笑之，勰有惭色。祖莹在座，即云： 固有《悲彭城》，王公未见。 肃曰； 可为诵之。 莹应声云： 悲彭城，楚歌四面起。尸积石梁亭，血流滩水里。 大悦，退谓莹曰： 卿定是神口。
裴略
唐初有裴略者，宿卫考满，兵部试判，为错一事落第。略因诣温彦博陈诉。温时与杜如晦语，不理其诉。略云： 少小已来，自许明辨，至于通传言语，堪作通事舍人；并解文章，兼能嘲谑。 温即指竹使嘲。略应声曰； 庭前数竿竹，风吹青肃肃。凌寒不肯调，经冬子不熟。虚心未能待国士，皮上何须生节目？ 温云： 既解通传言语，可传语厅前屏墙。 略走至墙孔大声语曰： 方今圣明在上，辟四门以待士，君是何物？久在此妨贤路！ 即推倒之。温曰： 此意着博也。 略曰： 不但着博，亦当着杜！ 彦博、如晦俱大喜，即令送吏部与官。
朱贞白尝谒贵人不礼，题格子屏风曰： 道格何曾格，言糊又不糊。浑身都是眼，还是识人无。 亦此意。
里行御史
则天时，里行御史聚立门内。有令史不下驴，冲过其间。诸御史大怒，将杖之。令史云： 今日之过，实在此驴。乞数之，然后受罚。 谓驴曰： 汝技艺可知，精神极钝，何物驴，敢于御史里行！ 于是众羞赧而止。
隋士
隋一士，慧而吃，杨素喜与之谈。一日设难曰： 倘忽命公作将军，城最小，兵不过一千，粮仅充数日，城外敌兵数万，公何以处之？ 士曰： 有有救兵否？ 曰： 只缘无救，所以策公。 士曰： 审审如公言，不免致败。 大笑。素又问： 坑深一丈，公入其中，何法得出？ 士沉思曰： 有有梯否？ 公曰： 有梯何须更问？ 士又沉思口： 是白白日，是是夜地？ 素曰： 亦何须辨白日夜地？ 士曰： 若若不是夜地，眼不瞎，何何为陷入？ 素大笑。又值腊月，素问： 家人被蛇伤，若为医治？ 士曰： 取取五五月五日南墙下雪雪涂之，即愈。 素曰： 五月何得有雪？ 士曰： 若若五月无雪，腊月何处有蛇？ 素复大笑。
侯白
隋侯白尝与杨素并马，见路傍有槐树，憔悴欲死。素曰： 侯秀才道理过人，能令此树活否？ 白曰： 取槐子悬树枝，即活。 素问其说。答曰： 《论语》云： 子在，回何敢死？  回、槐同音。
开皇中，有人姓出，名六斤，欲参杨素，赍名纸至省门，遇侯白，请为题其姓。乃书曰 六斤半 。名既入，素召其人问曰： 卿姓六名斤半耶？ 答曰： 是出六斤。 曰： 何为六斤半？ 曰： 向请侯秀才题之，当是错矣。 即召白至，谓曰： 卿何谓错题人姓名？ 对曰： 不错。 素曰： 若不错，何因姓出名六斤，请卿题之，乃言六斤半？ 对曰： 向在省门，会卒，无处觅秤。既闻道是出六斤，斟酌只应是六斤半。
陈常令人聘隋。不知其使机辩深浅，密令侯白变服为贱人供承。客果轻之，乃傍卧放气，问白曰： 汝国马价贵贱如何？ 白云： 马有数等，若伎俩筋脚好，形容不恶，堪乘骑者，值二十千已上。若形容粗壮，虽无伎俩，堪驮物，值四、五千已上。若弥尾燥蹄，绝无伎俩，傍卧放气，一钱不值！ 使者大惊，问其姓名，知是侯白，方愧谢。
侯白在散官隶属。杨素爱其能剧谈，每上番日，即令谈戏弄。或从旦至晚始得归，才出省门，即逢素子玄感。乃云： 侯秀才，可与玄感说一个好话。 白被留连，不获己，乃云： 有一大虫欲向野中觅肉，见一刺猬仰卧，谓是肉脔，便欲衔之。忽被猬卷着鼻，惊走不知休息，直至山中，困乏不觉昏睡。刺猬乃放鼻而去。大虫忽起，欢喜走至橡树下，低头见橡斗，乃侧身语云： 旦来遭见贤尊，愿郎君且避道。
蔡潮
方伯蔡潮，谈笑风生。有同官迎都宪于江中，冬月群拥炉坐。公至。哄然曰： 蔡公至矣！请一谑谈！ 蔡曰： 无也：但昨闻江中盗劫商船，俱檀降牙香。相与谋曰： 卖之利微，弃之可惜，吾辈为此事久矣，向赖天保护。盍焚此香答之？ 香气透天。上帝将谓人间作好事，令二力士访之：非也，乃一群老强盗在此向火耳！ 满座大笑。
梁伯龙
梁伯龙《浣纱记》成。一浙友谑之曰： 君所编吴为越灭，得无自折便宜乎？ 梁笑曰： 苎罗之美，吴人试之，吴宫之秽，越人尝之。如此便宜，固亦足矣！
张五湖
王荆石相公赴京，苏中亲友醵金治舟于虎阜候送。至晚杳然，有疑改期者，有疑夜渡者，正彷徨引领间，遇邑人张五湖乘小舟至。众素知张善谑，拉至舟中小饮，固要张说一笑话。张曰： 一老翁无子，每以无人送终为苦。至八十余，一岁中，婢妾连举数子，亲邻毕贺。翁凄然泪下。众惊问之。乃曰： 我年如许，虽幸有多儿，不知送得老爷着否？  众虽愠其刻，而终服其捷。
刘贡父
熙宁始尚经术，说《诗》者竞为穿凿，如 伊其相谑，赠之以芍药 ，谓此为淫泆之会，必求其为士赠女乎，女赠士乎。刘贡父曰： 芍药能行血破胎气，此盖士赠女也。若 视尔如荍，贻我握椒 ，则女之赠士也。《本草》云 椒性温，明目暖水脏 故耳。 闻者绝倒。
神锥神槌
钟雅语祖士言： 我汝颖之士利如锥，卿燕赵之士钝如槌。 祖曰： 以我钝槌，打汝利锥。 钟曰； 自有神锥，不可得打。 祖曰： 既有神锥，亦有神槌。
参禅谒
佛印方丈成，乞东坡颜额。东坡未暇，佛印自题曰 参禅谒 。东坡一日见之，戏续云： 硬如铁。 佛印接云： 谁得知？ 东坡笑云： 徒弟说。 鲁直在座，绝倒。
六眼龟
苏子瞻谒吕微仲，值其寝。久之乃出。苏不堪，见一菖蒲盆畜绿毛龟，苏云： 六眼龟更难得。 吕问： 出何处？ 曰： 昔唐庄宗时，一国进六眼龟。伶人敬新磨进口号曰： 不要闹，不要闹，听取这龟儿口号：六只眼儿分明，睡一觉抵别人三觉！
按史传实有六眼龟。郭景纯《江赋》： 龟有六眸。 宋太始二年八月丙寅，六眼龟见于东阳，太守刘勰得之，以献睿宗。先天三年，江州献灵龟六眼，腹下有玄文。又岭南钦州出六眼龟。然实止两眼耳，外四眼乃斑点花纹，圆长中黑，与真目并列，端正不偏，人莫能辨也。
虱辨
东坡闲居日，与秦少游夜宴。坡因们得虱，乃曰： 此垢腻所生。 秦曰： 不然，绵絮成耳。 辩久不决，期明日质疑佛印，理曲者罚设一席。及酒散，秦先往嘱佛印： 明日若问，可答生自绵絮。容胜后当作【饣不】飥会。 既去，顷之坡至，亦以垢腻嘱，许作冷淘。明日果会，具道诘难之意。佛印曰： 此易晓耳，乃垢腻为身，絮毛为脚，先吃冷淘，后吃【饣不】飥。 二公大笑，具宴为乐。
解缙
解缙尝从游内苑。上登桥，间缙： 当作何语？ 对曰： 此谓 一步高一步 。 及下桥，又问之。对曰： 此谓 后边又高似前边 。 上大悦。一日，上谓缙曰： 卿知宫中夜来有喜乎？可作一诗。 方吟曰： 君王昨夜降金龙。 上遽曰： 是女儿。 即应曰： 化作嫦娥下九重。 上曰： 已死矣！ 又应曰： 料是世间留不住。 上曰： 投之水矣。 又应： 翻身跳入水晶宫。 上本欲诡言以困之，既得诗，深叹其敏。
尝有人召仙，请作梅花诗。仙箕遂写 玉质亭亭清且幽 ，其人云： 要红梅。 即承云： 着些颜色点枝头。牧童睡起朦胧眼，错认桃林去放牛。 又一箕题鸡冠花诗： 鸡冠本是胭脂染。 其人云： 要白者。 即承云： 洗却胭脂似雪妆。只为五更贪报晓，至今扰带一头霜。
解缙四岁出游市中，偶跌，众笑之。吟曰： 细雨落绸缪，砖街滑似油。凤凰跌在地，笑杀一群牛。
《三教图》
马远尝画《三教图》，释迦中坐，老子俨立于傍，孔子乃作礼于前。盖内珰故令作此以侮圣人也。理宗诏江子远万里作赞。江赞云： 释氏趺坐，老聃傍睨。惟吾夫子，绝倒在地。 遂大称之
鄢天泽。
姑苏鄢天泽者，略涉书，好摘人诗文句字供姗笑，偶读瞿文懿 王立沼上 义，讶曰： 沼固惠王池也，破何得言所立非其地？ 已诵诗至 流莺啼到无声处 ，即又曰： 啼则有声，何谓无声？ 诸所戏侮圣言多类是。一日独坐，有青衣二人捽之去。至一所，殿宇庄严。天泽跽阶下，遥见柱帖云： 日月阎罗殿，风霜业镜台。 始知已死。王问天泽： 知过否？ 因引业镜照之，具得其罪状。王复命青衣引天泽还阳世道其事。比出门，天泽辄又谓青衣曰： 属见殿柱帖，政自不佳，何独阎罗殿偏有日月乎？ 青衣者怒曰： 汝尚敢尔尔！ 扶之，俄遽然醒。
镜新磨
五代伶官镜新磨，尝奏事，殿中多犬，新磨去，一犬起逐之。新磨倚而呼曰： 陛下毋纵儿女噬人！ 庄宗家世夷狄，讳狗，故以此讥之。庄宗大怒，弯弓将射之。新磨急呼曰： 陛下无杀臣，臣与陛下为一体，杀之不祥。 庄宗惊问其故。对曰： 陛下开国改元同光，且同，铜也，若杀镜新磨，则无光矣。 帝大笑，释之。
安辔新
李茂贞入关时，放火烧京阙民居殆尽。及入朝，赐宴，优人安辔新目之为 火龙子 。既已，茂贞惭怒，欲 杀此竖子 。因请告往岐下谒之。茂贞一见，大诟曰： 此贼何颜敢来求乞！ 安曰： 只思上谒，非敢有干也。 茂贞色稍定，曰： 贫俭若斯，何不求乞？ 安曰： 京城近日但卖麸炭，便足一生，何必求乞？ 茂贞大笑而厚赐之。
黄幡绰
玄宗在蜀，黄幡绰陷在贼中。贼党就擒，有谓 幡绰忘上恩宠，与贼圆梦，每顺其情 。如禄山梦见衣袖长拖至阶下，则解曰 垂衣而治 。又梦见殿中槅子倒下，则解曰 革故鼎新 。上诘幡绰。幡绰曰： 非也。逆贼梦衣袖长，是 出手不得 。又梦槅子倒，是 糊不得 。 上笑释之。
公猴
三杨当国时，有一妓名齐雅秀，性极巧慧。一日命佐酒。众谓曰： 汝能使三阁老笑乎？ 对曰： 我一入便令笑也。 乃进见。问： 何来迟？ 对曰： 看书。 问： 何书？ 对曰： 《烈女传》。 三阁老大笑，曰； 母狗无礼！ 即答曰： 我是母狗，各位是公猴。 一时京中大传其妙。
江南妓
江南一妓有殊色，且通文。滁州胡尚书于许学士席上见之，问其名。曰： 齐下秀。 胡公戏曰： 脐下臭 。妓跽曰： 尚书可谓闻人。 胡怒曰： 此妓山野。 妓跽曰： 环滁皆山也。 为之哄席。见《西堂纪闻》。《谑浪》作欧文忠公事，或误。


子犹曰：余稽之上志，所称骄奢淫佚，无如石太尉矣。而后魏河间犹谓： 不恨我不见石崇，恨石崇不见我。 章武贪暴多财，一见河间，叹羡不觉成疾，还家卧三日不能起。人之侈心，岂有攸底哉？自非茂德，鲜克令终。金谷沙场，河间佛寺，指点而嗟咨者，又何多也！一日为欢，万年为笑。集《汰侈》第十四。
杜邠公
杜邠公悰，厚自奉养，常言： 平生不称意有三事。其一：为澧州刺史；其二：贬司农卿；其三：自西川移镇广陵，舟次瞿塘，为骇浪所惊，呼唤不暇，渴甚，自泼汤茶吃也。
按邠公出入将相，未尝荐一幽隐，时号为 秃角犀 。凡莅藩镇，不断一狱，囚无轻重，任其殍殆。人有从剑门拾得裹漆器文书，乃成都具狱案牍。朝廷将富贵付此等人，那得不乱！
李昊
李昊事前后蜀五十年，资货巨万，奢侈逾度，妓妾数百。尝读《王恺》、《石崇传》，骂为 穷俭乞儿 。
此等乞儿，恐难为布施财主。
虞孝仁
隋虞孝仁性奢侈。伐辽之役，以骆驼负函盛水养鱼以自给。
人抱瓮
羊琇冬月酿，常令人抱瓮，须臾复易人，酒速成而味好。
蒸【犭屯】
武帝食王武子家蒸【犭屯】，肥美异常，怪而问之。答曰： 以人乳饮【犭屯】。 帝甚不平，不毕食便去。
【犭屯】儿无用，殆有甚者，武帝自不悟耳！
宋景文
宋景文好设重幕，内列宝炬，歌舞相继。坐客忘疲，但觉漏长，启幕视之，已是二宿。
按子京为翰苑时，晏相元献爱其才，欲旦夕相见，遂税一第于旁近，延居之。遇中秋，启晏召宋，出妓饮酒，赋诗达旦方罢。翌日，晏罢相，宋当草词，极其丑诋。方挥毫之际，余酲犹在。观者殊骇，以为薄德。则宋之为人可知矣。其好客，亦如屠沽儿团饮，岂真能致客哉！
宋郊居政府，上元夜读《周易》。弟学士宋祁点华灯，拥歌妓，醉饮达旦。翌日，郊令人云： 相公寄语学士，闻昨夜烧灯夜宴，穷极奢侈，不知记得那年上元，同在州学吃斋煮饭否？ 祁答曰： 寄语相公：不知那年在州学吃斋煮饭为甚的？
原来只为这个！可叹，可叹！
金莲盆
段文昌富贵后，打金莲盆盛水濯足。或规之。答曰： 人生几何？要酬生平不足也！
索银盆盥洗
宁庶人宸濠既就擒，拘宿公馆，以铜盆与盥洗。怒曰： 纵乏金盆，独无银者耶？ 其习于奢侈如此！
蔡太师厨中人
宋时一士夫，京中买一妾，自言蔡太师府厨中人。命作包子，辞以不能。诘之曰： 既是厨中人，何曰不能？ 妾曰： 妾乃包子厨中缕葱丝者。 曾无疑，乃周益公门下士也，有委之作志铭者，无疑援此事为辞，曰： 某于益公之门，乃包子厨中缕葱丝者也，岂能作包子哉？
厨娘
中都下户每生女，则爱护如捧璧；甫长成，则随其姿质教以艺业，用备士大夫采择。其名目不一，有所谓 身边人 、 本事人 、 供过人 、 针线人 、 堂前人 、 杂剧人 、 拆洗人 、琴童、棋童、厨娘等项。就中厨娘最为下色，然非极富贵之家，必不可用。宝祐中，有太守某者，奋身寒素，不改儒风。偶奉祀居里，饮馔粗率，忽念昔留某官处，庖膳出京都厨娘，调羹极可口。有便介如京，谩作承受人书，托以物色，费不屑较。未几，承受人复书曰： 得之矣。其人年可二十余，近回自府第，有容艺，能书算，旦夕遣以诣直。 不旬月，果至。初憩五里时，遣脚夫先申状来，乃其亲笔也，字画端楷，历序 庆幸，即日伏侍左右 ，末 乞以四轿接取，庶成体面 。辞甚委曲，殆非庸女子可及。守为之破颜。及入门，容止循雅，翠袄红裙，参视左右，乃退。守大过所望。少选，亲朋集贺，厨娘亦遽致试厨之请。守曰： 未可展会，明日且具常食。 厨娘请食菜品资次。守书以示之。厨娘谨奉旨，举笔砚具物料，内 羊头签 五分，各用羊首十个，葱齑五碟，合用五十斤，他物称是。守固疑其妄，然未欲遽示以俭鄙，姑从之，而密觇其所用。翌旦，厨娘发行奁，取锅、铫、盆、杓、汤盘之属，令小婢先捧以行，灿烂耀目，皆黄白所为，大约已该五七十金。至如刀砧杂器，亦一一精致，旁观者啧然。厨娘更团袄围裙，银索扳膊，掉臂而入。据坐胡床，徐起切抹批脔，方正惯熟，条理精通，真有运斤成风之势。其治羊头，漉置几上，剔留脸肉，余悉掷之地。众问其故。厨娘曰; 此皆非贵人所食矣！ 众为拾顿他所。厨娘笑曰： 汝辈真狗子也！ 众虽怒，无语以答。其治葱韭，取葱辄微过汤沸，悉去须叶，视碟之大小，分寸而裁截之；又除其外数重，取心条之细似韭之黄者，以淡酒醯浸渍，余弃不惜。凡所供备，馨香脆美，济楚细腻，难以尽其形容。食者举箸无余，俱各相顾称好。既撤席，厨娘整襟再拜曰： 此日试厨，幸中各意，后须照例支犒。 守方检例。厨娘曰： 岂非待检例耶？ 探囊取数幅纸以呈上，曰： 是昨在某官处所得支赐判单也。 守视之，其例每展会支赐，或至三二百千。守破悭勉从，私叹曰： 吾辈力薄，此等厨娘不宜常用！ 不两月，托故遣还。
小四海
孙承祐尝馔客，指其盘筵曰： 今日坐中，南之蝤蛑，北之红羊，东之鰕鱼，西之枣栗，无不毕备。可谓富有小四海矣！
大饼
王蜀时，有赵雄武者，累典名郡，精于饮馔。又能造大饼，每三斗面擀一枚，大于数间屋。或豪家广席，辄请献一枚，剖用之犹有余。其方不传。众因号为 赵大饼 。
大卵、大馒头
正德时，守备、中贵人竟为奢靡。有取鸡卵或鹅、鸭卵破之，不知何术分黄白，而以牛胞刮净，裹其外，约斗许大，熟而献客，曰： 此驼鸟卵也。 又作馒头大于斗，蒸熟而当席破之，中有二百许小馒头，各有馅而皆熟。《朝野异闻》
吴馔
张江陵相公奔丧归。所坐步舆，则真定守钱普创以供奉者。前为重轩，后寝室，以便偃息，傍翼两庑，庑各一童子立而左右侍，为挥箑炷香。凡用卒三十二舁之。始所过州邑邮，牙盘上食，水陆过百品，居正犹以为无下箸处。而真守无锡人，独能为吴馔。居正甘之，曰 吾行路至此，仅得一饱餐！ 此语闻，于是吴中之善为庖者召募殆尽，皆得善价。
李后主姬
宋时，江南平，大将获李后主宠姬，见灯辄闭目，云 烟气 。易以蜡烛，亦闭目云： 烟气愈甚！ 曰： 然则宫中未尝点烛耶？ 云： 宫中本阁，每至夜，则悬大珠，光照一室，如日中。 观此，则李氏之豪侈可知矣。
杨国忠妓
杨国忠凡有客设酒，令妓女各执其事，号 肉台盘 。冬月，令妓女围之，号 肉屏风 。又选妾肥大者于前遮风，谓之 肉障 、 肉阵 。
孙晟每食不设几案，使众妓各执一器环立，亦号 肉台盘 。杭州别驾杜驯，亦有 肉屏风 事。
烛围
韦涉家宴，使群婢各执一烛，四面行立，呼为 烛围 。《长安后记》
唐宁王 灯婢 ，申王 烛奴 ，皆刻香木为之，韦为侈矣！
肉唾壶
苻朗尝与朝士宴。时贤并用唾壶。朗欲夸之，使小儿跪而张口，唾而含出。
朗善识味。或杀鸡以食之，朗曰： 此鸡栖恒半露。 问之，如其言。又食鹅炙，知白黑之处。或试而记之，无毫厘之差。亦异人也！
南宋谢景仁裕性整洁。每唾，辄唾左右人衣。事毕，即听一日浣濯。每欲唾，左右争来受之。严世蕃吐唾，皆美婢以口承之。方发声，婢口已巧就。谓曰 香唾盂 。
肉双陆
尚书王天华取媚世蕃，用锦罽织成点位，曰 双陆图 ；别饰美人三十二，衣装缁素各半，曰 肉双陆 ，以进。每对打，美人闻声，该在某点位，则自趋站之。世蕃但一试，便不复用。
严氏溺器
严分宜父子溺器，皆用金银铸妇人，而空其中，粉面彩衣，以阴受溺。
淫筹
严氏籍没时，郡司某奉台使檄往，见榻下堆弃新白绫汗巾无数。不省其故，袖其一，出以咨众。有知者，掩口曰： 此秽巾。每与妇人合，辄弃其一。岁终数之，为淫筹焉。
诸葛昂
隋末深州诸葛昂，性豪侠。渤海高瓒闻而造之，为设鸡肫而已。瓒小其用，明日大设，屈昂客数十人，烹猪羊等，长八尺盘，作酒碗行巡，自为金刚舞以送之。昂至后日，屈瓒客数百人，大设，车行酒，马行炙，挫碓斩脍，磑轹蒜韭，唱夜叉歌、狮子舞。瓒明日杀一奴子，十余岁，呈其头颅手足。座客皆攫喉而吐之。昂后日报设，先令爱妾行酒。妾无故笑，昂叱下，须臾蒸此妾，坐银盘，仍饰以脂粉，衣以绫罗，遂擘胁肉以啖。瓒诸客皆掩目。昂于奶房间撮肥肉食之，尽饷而止。瓒羞之，夜遁去。昂后遭离乱，狂贼来求金宝，无可给，缚于椽上，炙杀之。
炼炭
乾符中，有李使君出牧罢归，深感一贵家旧恩，欲召诸子从容。托敬爱寺僧圣刚者致之。僧极言其奢侈，常馔必以炭炊，恐不惬意。李曰： 若象髓猩唇，或未能致，他非所患也。 于是择日邀致，备极丰洁。诸子遇肴羞，略不入口。主人揖之再三，唯沾果实而已。及设餐，俱置一匙于口，各攒眉相盼，有似啮蘗。李不能解，但以失饪为谢。明日托僧往质其故，言 燔炙煎和，俱未得法 。僧曰： 他物纵不可食，餐出炭炊，又何嫌？ 乃曰： 凡炭必暖令熟，谓之炼炭，方可入爨。不然，犹带烟气。 僧拊掌曰： 此则非贫道所知矣！ 及巢寇陷洛，昆弟与僧同窜山谷，饿至三日，贼锋稍远。出河桥，见小店有脱粟饭，僧倾囊中钱，买于土杯同食，甚觉甘美。僧笑曰： 此非炼炭所炊。 皆低头惭嘿。
王黼
王黼宅与一寺为邻。有一僧，每日在黼宅沟中，取流出雪白饭颗，漉出洗净晒干。不知几年，积成一囤。靖康城破，黼宅骨肉绝食。此僧即用所囤之米，复用水浸蒸熟，送入黼宅，老幼赖之无饥。
若无沟中饭，早作沟中瘠。此又是奢侈人得便宜处。
四尽
梁鱼弘，襄阳人，常言： 我为郡，有四尽：水中鱼鳖尽，山中麋鹿尽，田中米谷尽，村里人庶尽。


子犹曰：夫人饭肠酒腑，不用古今浸灌，则草木而已。温岐 悔读《南华》第二篇 ，而梅询见老卒卧日中，羡之，闻其不识字，曰： 更快活。 此皆有激言之，非通论也。世不结绳，人不面墙，谁能作聋瞽相向？但不当如弥正平开口寻相骂耳。集《无术》第六。
署名
厍狄干不能书，每署名，逆上画之，人谓之 穿锤 。又有武将王周者，署名先为 吉 ，而后成其外。
《北史》：斛律金不识文字。初名敦，苦其难署，改名为金，从其便易；犹以为难，司马子如乃指屋角令况之。
陆渭南《晚晴》诗： 屋角明金字，溪流作縠文 ，用此。 穿锤 对 指屋 是的对。
何敬容为尚书令，不善作草隶，署名 敬 字，大作 苟 ，小为 文 ， 容 字大作 父 ，小为 口 。陆倕见而戏之曰： 公家苟既奇大，父亦不小。 敬容笑而惭。
江从简尝作 采荷调 以刺何敬容，曰： 欲持荷作柱，荷弱不成梁。欲持荷作镜，荷暗本无光。 敬容不悟，唯叹其工。
大字大诺
宋武帝刘裕素不能书，刘穆之教以纵笔作大字径尺。帝从之。一纸不过六七字便满。
梁陈伯之为江州，目不知书。得文案，佯视之，唯作大 诺 。
唐及五代凡文书皆批曰 诺 ，犹今批 准 字也。齐江夏王五岁学 凤尾诺 即工，高帝以玉麒麟赐之。草书诺字形若凤尾。
造字
梁曹景宗尚胜，每作书，字有不解，辄意造之。
高手笔
司直陈希闵，以非才任官。每秉笔，支颔半日不下。府史目之为 高手笔 。又窜削至多，纸面穿穴，亦名 按孔子 。
不知置辞
齐焦度材涩，欲就高帝求郡，不知置辞。人教之，习诵上口。临自陈，卒忘所教，大言曰： 度启公，度启公，度无食。 帝大笑曰： 卿何忧无食？ 赐米百斛。
不习仪式
魏陇西太守游楚上殿，不习仪式。帝令侍中赞引呼 陇西太守前 。楚不觉大应称 诺 。帝笑劳之。
初学
张敬儿不识书，由战功起方伯，始学读《孝经》、《论语》。征护军，乃于密室屏人学揖让对答，空中俯仰，妾侍窥笑焉。
照样举笏
宋祖召问武臣军数。其识字者，预写笏上，临问，高举笏，当面见字，随问即对。有一不识字者，不知他人笏上有字，照样举笏，近前大声曰： 启覆陛下，军数都在这里！
龙战龙见
朱穆以梁冀地势亲重，望其挟持王室，因推灾异奏记，以劝戒冀，而引《易》卦 龙战于野 之文，又荐种暠、栾巴等。明年，黄龙二见于沛国。冀无学，遂以穆 龙战 之言为验，于是引用暠、巴而举穆高第为侍御史。
郢书燕说，因误得贞。断章取义，未尝不可。
北齐源师摄祠部，尝白高阿那肱 龙见当雩 。阿那肱惊曰： 何处龙见？其色何如？ 师日： 龙星初见，礼当雩祭，非真龙也。 阿那肱怒曰： 汉儿多事，强知星宿！
金熙宗赦草
金熙宗亶皇统十一年夏，龙见宫中，雷雨大至，破柱而去。亶惧，欲肆赦以禳之。召掌制学士张钧视草，中有 顾兹寡昧 及 渺予小子 之言。文成奏御，译者不解谦冲之义，乃曰： 汉儿强知识，托文字以詈上耳。 亶惊问故，译释之曰： 寡者，孤独无亲。昧者，不晓人事。渺为瞎眼。小子为小孩儿。 亶大怒，遂诛钧。
此等皇帝，真是 不晓事瞎眼小孩儿 也！
谢朓诗杜荀鹤诗
贞观中，尚药奏求杜若，楚蘅也，生南郡汉中。敕下度支。有省郎以谢朓诗云 芳洲生杜若 ，乃委坊州贡之。本州曹官判云： 坊州不出杜若，应由读谢朓诗误。华省名郎，作此判事，岂不畏二十八宿笑人？
杨升庵云：吴字本从口、从矢，非从天也。而吴元济之乱，童谣有 天上小儿 之讖。又如王恭为 黄头小人 ， 恭 字与 黄 头不同。史谓小儿谣言，乃荧惑星所为。审如是，星宿亦不识古文矣。 苏易简云： 神不能神，随时之态。 子犹曰： 然则唐明宗时，玉帝亦当不识字耶？
经生多有不省文章。尝一邑有两人同官，其一或举杜荀鹤诗，称赞 也应无计避征徭 之句。其一难之曰： 此诗误矣！野鹰何尝有征徭乎？ 举诗者解曰： 古人有言，岂有失也？必是当年科取翎毛耳。
炀帝选仪卫，征取鸟羽。有鹤巢于树颠，民往窥之。鹤恐伤其卵，自拔氅毛投地。群臣奏以为瑞。据此，则杜诗便作 野鹰 亦不错。
吕、李二将读诗
张氏据有平江日，其部将左丞吕珍守绍兴，参军陈庶子、饶介之在张左右。一日，陈赋诗，饶染翰，题一纨扇以寄吕，云： 后来江左英贤传，又是淮西保相家。闻说锦袍酣战罢，不惊越女采荷花。 饶素负书名，且诗语俊丽，为作者所称。吕俾人读罢，大怒曰： 吾为主人守边疆，万死锋镝间，岂务爱女子而不惊之耶？见则必杀之！ 又元帅李其姓者，杭州庚子之围解，颇著功劳。一士人投之以诗，将有求焉。其诗有 黄金合铸李将军 之句。李大怒，日： 吾劳苦数年，止是将军，今年才得元帅。乃复令我为将军耶！ 命帐下策出之。二事一时相传为笑。
九边将帅都若此，山人秋风必少止矣。
刘述引古
刘述字彦思，性庸劣。从子俣疾甚，述往候焉。其父母相对涕泣，述立命酒肉，令俣进之。皆莫知其意，或问之，答曰： 岂不闻《礼》云： 有疾，饮酒食肉可也。  又尝有丧，值其子亦居忧。客问： 其子安否？ 答曰： 所谓 父子聚麀 ，何劳齿及？
宋鸿贵读律
宋鸿贵仕齐，为北平府参军。见律有 枭首 罪，误为 浇手 ，乃生断兵手，以水浇之，然后斩决。
锦袅烂兮
晋康福镇天水日，尝有疾。幕客谒问，福拥锦衾而坐。客退，谓同列曰： 锦衾烂兮！ 福闻之，遽召言者，怒之曰： 吾虽产沙陀，亦唐人也，何得呼我为 烂奚 ？
水厄对
侍中元乂为萧正德设茗，先问： 卿于水厄多少？ 正德不晓乂意，答曰： 下官虽生水乡，立身以来，未遭阳侯之难。
三十而立
魏博节度使韩简，性粗质，每对文士，不晓其说，心常耻之。乃召一士人讲《论语》，至 为政 篇。明日喜谓同官曰： 近方知古人禀质瘦弱，年至三十，方能行立。
如此解，则 四十无闻 ，便是耳聋； 五十知命 ，便是能算命矣。
董公遮
淳熙丁未，洪景卢知举。一考官大笑绝倒，问之，则云： 试卷中有用 董公遮说汉王 事，以 公遮 为董三老之名。
《周亚夫传》：赵涉遮说将军， 涉遮 亦赵之名乎？
尧舜疑事
欧文忠知贡举。省闱故事：士子有疑，许上请。文忠方以复古道自任，将明告以崇雅黜浮，以变文格。至日午，犹有喋喋弗已者，过晡稍閴。与诸公方酌酒赋诗，士又有叩帘者。文忠复出，所问士忽前曰： 诸生欲用尧、舜字，而疑其为一事或二事，唯先生教之。 观者哄然笑。文忠不动色，徐曰： 似此疑事，诚怕其误，但不必用可也。
不识羊太傅、陆士衡
张敬儿开府襄阳，欲移羊叔子 堕泪碑 。纲纪白云： 此羊太傅遗德，不宜迁动。 敬儿怒曰： 太傅是谁？我不识！
刘道綦封营道侯，凡鄙无识。始兴王濬戏谓曰： 陆士衡诗云 营道无烈心 ，何意？ 道景曰： 下官初不识士衡，何忽见苦？
说韩信
党进镇许昌。有说话客请见，问： 说何事？ 曰： 说韩信。 即杖去。左右问之，党曰： 对我说韩信，对韩信亦说我矣！
问欧阳修
谢无逸闲居，多从衲子游，不喜对书生。有一举子来谒，坐定，曰： 每欲问公一事，辄忘之。尝闻人言欧阳修，果何如人？ 无逸熟视久之，曰： 旧亦一书生，后甚显达，尝参大政。 又问： 能文章否？ 无逸曰： 文章也得。 无逸子宗野时七岁，闻之，匿笑而去。
此等举子，如何唤作书生？唯不喜书生，故来谒者但有此等举子。
不知杜少陵
宋乾道间，林谦之为司业，与正字彭仲举游天竺小饮。论诗，谈到少陵妙处，仲举微醉，忽大呼曰； 杜少陵可杀！ 有俗子在邻壁，闻之，遍告人曰； 有一怪事，林司业与彭正字在天竺谋杀人。 或问： 所谋杀为谁？ 曰： 杜少陵也，但不知何处人。 闻者绝倒。
班固、王僧孺
张由古有吏才，而无学术，累历台省，于众中叹 班固有大才，而文章不入《选》 。或曰： 《两都赋》、《燕山铭》、《典引》等并入《文选》，何得言无？ 张曰： 此是班孟坚。吾所笑者，班固也。 又尝谓同官曰： 昨买得《王僧襦集》，误以 孺 为 襦 。大有道理。 杜文范知其误，应声曰： 文范亦买得 佛袍集 ，倍胜 僧襦 。
司马相如宫刑
相国袁太冲，同二缙绅在宾馆中坐久。一公曰： 司马相如日拥文君，好不乐甚！ 一公曰： 宫刑时却自苦也！ 袁闭目摇首曰： 温公吃一吓！ 司马迁、司马温公。
萧望
春明门外当路墓前有堠，题云 汉太子太傅萧望之墓 。有达官见而怪之，曰： 春明门题额正方，加 之 字可耳。如此堠直行书，只合题 萧望墓 ，何必 之 字？
唐有卢鸿一，取《尸子》 鸿常一 之义。而《通鉴纲目》书 征嵩山处士卢鸿为谏议大夫 ，误以 鸿 为单名。注《三十国春秋》者，萧方等。盖 方等 佛经名。其弟名方诸、方知。而胡三省注《通鉴》，去 等 字，为 萧方 ，此犹不知而误也。至于 方朔 、 葛亮 ，此何等语？而诗中往往见之。古人姓名，横被削蚀者多矣，岂独萧傅！
倒语
《诗林广记》载宋人 嘲倒语 诗，所谓 如何作元解，归去学潜陶 者，人皆知之。景泰中，吾苏一监郡不学，误呼石人为 仲翁 。或作诗嘲云： 翁仲将来作仲翁，皆因书读少夫工，马金堂玉如何入？只好州苏作判通。 又《水南翰记》云：英庙大猎时，有祭酒刘某和诗，以 雕弓 作 弓雕 。监生诗诮之曰： 雕弓难以作弓雕，似此诗才欠致标，若使是人为酒祭，算来端的负廷朝。
按韩昌黎作诗，尝倒叶韵，如 珑玲 、 鲜新 、 慨慷 、 莽卤 之类甚多。若出他人之口，又作笑话矣。
字误
韩昶是吏部子，虽教有义方，而性颇闇劣。尝为集贤校理，史传有 金根车 ，箱轮皆以金。昶以为误，悉改为 银 。
吏部公子，宜乎只晓得金银也。
桓玄篡位，尚书误 春蒐 为 春菟 。
假皇帝、假尚书，自合用假军礼。
李林甫无学术。典选部时，选人严迥判语用 杕杜 二字。林甫不识，谓吏部侍郎韦陟曰： 此云杕杜，何也？ 陟俛首不敢言。太常少卿姜度，林甫妻舅也。度妻诞子，林甫手书贺之： 闻有弄麞之喜。 客视之，掩口。
《唐书》：吏部侍郎萧炅，索不学。尝读 伏腊 为 伏猎 。严挺之曰： 省中岂容有 伏猎侍郎 ！
《清夜录》：哲宗朝，谢悰试贤良方正，赐进士出身。悰辞云； 敕命未敢抵授（旧版作受）。 乃以 祗 为 抵 ，以 受 为 授 。刘安世奏曰： 唐有伏猎侍郎，今有抵授贤良。
李建勋罢相江南，出镇豫章。一日游西山田间茅舍，有老叟教村童，公觞于其庐。宾僚有曰： 梨号五脏刀斧，不宜多食。 叟笑曰： 《鹖冠》云：五脏刀斧，乃离别之离，非梨也！ 就架取小帙，振拂以呈。公大叹服。
琵琶果
莫廷韩过袁太冲家，见桌上有帖，写 琵琶四斤 ，相与大笑。适屠赤水至，而笑容未了，即问其故。屠亦笑曰： 枇杷不是此琵琶。 袁曰： 只为当年识字差。 莫曰： 若使琵琶能结果，满城箫管尽开花。 屠赏极，遂广为延誉。
茄字鸽字
尚书赵从善子希苍，官绍兴日，令庖人造烧茄。判食次，问吏 茄 字。吏曰： 草头下着 加 。 即援笔书 艹 ，下用 家 字，乃 蒙 字矣。时人目曰 烧蒙 。
南康王建封不识文义。族子有《动植疏》，俾吏录之。其载鸽事，以传写讹谬，分一字为三，变而为 人日鸟 。建封信之，曰： 每人日开宴必首进此味。
蹲鸱
张九龄一日送芋萧炅，书称 蹲鸱 。萧答云： 损芋拜嘉，唯蹲鸱未至，然寒家多怪，亦不愿见此恶鸟也。 九龄以书示客，满座大笑。
按：蹲鸱，芋也。参军冯光震入集贤院校《文选》，解为 着毛萝卜 ，识者笑之。又《颜氏家训》云： 芋 字似 羊 ，有谢人惠羊而误用 蹲鸱 者，
昭执
程覃尹京日，有治声，唯不甚知字。尝有民投牒，乞执状造桥。覃大书 昭执 二字。民见其误，遂白之： 合是 照执 ，今漏四点。 取笔于 执 字下添四点，为 昭热 。庠舍诸生作传诮焉。
既有治声，即不识字可也。只一个 廉 字，做官的几人识得？乃知识字者原少。
多感元年
权龙襄景龙中为瀛州刺史。遇新岁，京中人附书云： 改年多感，敬想同之。 乃将书呈判书以下云： 有诏改年号为 多感元年 。 众大笑。龙襄不悟，犹复延颈，怪赦书来迟。
精觕
宋神宗时，叶温叟提举陕西保甲。一日，御批问： 所隶诸州保甲精觕如何？ 叶上札子言： 臣所教保甲，委是精确。 帝得奏大笑，谓侍臣曰： 温叟将谓精觕是精确也。
生兵
逆亮南侵，命叶义问视师江上。叶素不习军旅，会刘锜捷书至，读之，至 金贼又添生兵 ，顾问吏曰； 生兵是何物？
輓世牧民者，知百姓是何物？衡文者，知文章是何物？掌铨者，又知人才是何物？天下之不为叶义问者鲜矣！
史思明诗
《芝田录》：史思明以樱桃寄其子，作诗云： 樱桃一篮子，半青一半黄，一半与怀王，一半与周贽。 群巨请日： 圣作诚高妙，但以 一半与周贽 之句移在上，于韵更为稳叶。 思明怒曰： 我儿岂可使居周贽之下！
思明长驱至永宁，为子朝义所杀。思明曰： 尔杀我太早。禄山尚得至东都，而尔何亟也？ 朝义，即伪封怀王者。
党进读书
党进不识一字。朝廷遣防秋，陛辞，故事例有敷陈。进把笏前跪，移时不能道一字，忽仰天颜厉声曰： 朕闻上古，其风朴略，愿官家好将息！ 侍卫掩口。后左右问曰： 太尉何故念此二语？ 党曰： 要官家知我读书。
只为 宰相须用读书人 一语所误。
邑丞通文
某邑一丞，素不知文，而强效颦作文语。其大令病起，自怜消瘦，丞曰： 堂翁深情厚貌，如何得瘦！ 又侍大令饮，而大令将赴别席，辞去。丞曰： 乞其余不足，又顾而之他。 县令修后堂，颇华整。丞趋而进曰： 山节藻棁，何如其智也！ 一日，县治捕强盗数人，令严刑讯鞫，盗哀号殊苦。丞从傍抚掌笑曰； 恶人自有恶人磨！
《笑林》评云：不识一丁人，转喉触讳如此。令大能容耐。正是 识性可与同居 。
（明有书名曰 笑林评 ，见天一出版社影印本，与此大同小异（电子书页），疑当作笑林评。原文为：
某邑一丞素不知文、而强效颦作文语、其大令病起、自怜消瘦、丞曰、堂翁深情厚貌如何得瘦、又侍大令饮、而大令将赴别席、辞去、丞曰、乞其余不足、又顾而之他、县令修后堂、颇华整、丞趋而进曰、山节藻棁，何如其知也、一日，县治捕强盗数人、令严刑讯鞠、盗哀号殊苦、丞从傍抚掌笑曰、恶人自有恶人磨、信乎不识一丁人，转喉触讳如此。
令大能容耐、正是识性可与同居）
中官通文
嘉佑、治平间，有中官杜渐者，好与举子同游，学文谈，不悉是非。居扬州，凡答亲旧书，若此事甚大，必曰 兹务孔洪 ，如此甚多。苏子瞻过维扬，苏子容为守，杜在坐。子容少怠，杜遽曰： 相公何故溘然？ 其后子瞻与同会，问典客曰： 为谁？ 对曰： 杜供奉。 子瞻曰： 今日不敢睡，直是怕那溘然。
乙未后，时艺陡新，一后学苦心为课，字字推敲，易 常谓 字曰 恒谭 ，易 何言之 曰 曷谈旃 ，一时传笑。
时有一权珰，与缙绅次。诸缙绅方剧谈，而珰者不能置一语，仰见屋上烟笼葱起，谬曰： 焉用佞！ 众闻之，疑珰者诮己。及移时，复仰视曰： 烟太佞！ 四座大笑，疑遂释。
俚语有习而不察者，如劝人莫动气，则曰 君子不器 ，自谦未曾周备，则曰 周而不比 ；赞人话好，则曰 巧言令色 ；贺人功名，则曰 侥幸 。俱可笑。
《广记》有内大臣学作别纸言语。凤翔节度使寄柴数车，回书谢云： 蒙惠 也愚 若干。
中官出对
《耳谭》：太监府有历事监生，遇大比，亦是本监考取，类送乡试。一珰不深书义，曰： 今不必作文论，只一对佳者，便取。 因出对云； 子路乘肥马。 诸生俯首匿笑。一黠者对云： 尧舜骑病猪。 珰大称善。
阉人主文事，故可笑，不必对也。王振用事时，台中有疏，请振判国子监，如唐鱼朝恩故事者，更可笑。
史学
《王莽传》赞云： 紫色蛙声，余氛闰位。 谓以伪乱真也。颜之推共人言及莽状，一俊士自许史学，名价甚高，乃云： 王莽非直鸱目虎吻，亦且紫色蛙声。
强作解字
会稽朱某以贩茶鬻官，皆呼为 茶官 ，素不学。偶于姻家遇词客，印证今古，谈及宣尼，击节曰： 据如此说，是一才子矣！ 又言冯妇，则曰： 果是当时一美妇人，予闻久矣！ 近临溪人姚京，与村学究孙一经夏日纳凉。顷之云翳。孙曰： 必有大风。 姚诘之，曰： 夏云多奇风。 闻者肠断。
庆元间，有士人姜夔上书，乞正奉常雅乐。诏赴太常同寺官校正。乐师赍出大乐，首见锦瑟，指问何乐。众方讶其正乐不识乐器，既知为瑟，乃令乐师曰： 弹之。 师曰： 语云 鼓瑟希 ，未闻弹之。 众官咸笑而散，其议遂寝。
《公羊传》
《广记》：有甲欲谒见邑宰，问左右曰： 令何所好？ 或语曰： 好《公羊传》。 后入见，令问 君读何书？ 答曰： 唯业《公羊传》。 试问： 谁杀陈他者？ 甲良久对曰： 平生实不杀陈他。 令知谬误，因复戏之曰： 君不杀陈他，谓是谁杀？ 于是大怖，徒跣走出。人问其故，乃大语曰： 见明府，便以死事见访，后直不敢复来，遇赦当出耳。
近有村翁，炫儿聪明，习《春秋经》者。或问云： 读过《左传》否？ 答曰： 《左传》未知，但闻其已读 右传 矣 。盖《大学》有 右传之几章 句。儿鲁甚，朝夕温诵，翁所习闻也。
芝麻《通鉴》
吴人韦政，腹枵然，好谈诗书，语常不继。或嘲之曰： 此非出芝麻《通鉴》上乎？ 盖吴人好以芝麻点茶，市中卖者，以零残《通鉴》裹包。一人频买芝麻，积至数页，而以零残语掉舌。人间始末，辄穷曰： 我家芝麻《通鉴》上止此耳。
《韵府群玉》秀才还只好趁夜航船，况芝麻《通鉴》乎？
祭文策问
《谑浪》云：黄陂季生无学，好弄笔。求人文稿曰 文犒 ，见耒耜曰 来报 ，见唾咳曰 垂亥 ，每于尺犊中用 呵呵 ，称医家曰 国首 ，简亵曰 简艺 ，租粮曰 相量 ，写人号下又加 尊号失记 ，写过己名，又书 名具别幅 。此等不可胜数，传为笑谈。一日母死，托邑人段祺作堂祭文。段代为言曰： 某年月日，儿某举亡母柩，就封某山，某不敢索文犒于人，谨写某胸中所有而言曰：呜呼！躬秉来报，二十余年，垂亥不闻，又经一年。人皆呵呵，我泪如泉，方母病剧，国首难寻。仓忙举事，简艺殊深。大荒之后，相量少足。诸亲俱在，无人不哭。尊号失记，母心如烛。各有姓名，具在别幅。
必是此篇祭文先堂方解，非戏笔也。
钱塘叶生少学识。有假作叶策题问云： 《孝经》一序，义亦难明，且如 韦昭王 是何代之主？ 先儒领 是何处之山？孔子之志四时常有也，何以独言 我志在春 ？孔子之孝四时常行也，何以独言 秋行在孝 ？既曰 夫子殁 ，而又何以 鲤趋而过庭 ？
乃知党进背得二句，亦算亏他。
袭旧
唐阳滔在中书，文皆抄袭。时命制敕甚急，而令史持库钥他适，苦无旧本检阅，乃斫窗跃入得之。时号为 斫窗舍人 。
观斫窗辛苦，方知近来怀挟 绳头本儿 之贵。
桓帝时，有辟公府椽者，倩人作奏记。人不为作，因语曰： 梁国葛龚先作记文可用。 遂从人言誊写，不去龚名姓。府公大惊，罢归。时人语曰： 作奏虽工，宜去葛龚。
若再抄几遍，名姓当累累矣。
改制词
唐玄宗尝器重苏颋，欲倚以为相，秘密不欲令左右知。迨夜艾，乃令草诏，访于侍臣曰： 外庭谁直宿？ 命秉烛召来。至则中书舍人萧嵩。上即以颋姓名授嵩，令草制书。既成，词中有 国之瓌宝 。上寻绎三四，谓嵩曰： 颋，瓌之子。朕不欲斥其父名，卿为刊削之。 上仍令撤帐中屏风与嵩。嵩惭惧流汗，笔不能下者久之。上以嵩抒思移时，必当精密，不觉前席以观。唯改曰 国之珍宝 ，他无更易。嵩既退，上掷其草于地曰： 虚有其表耳！
判鸟翎
唐灵昌尉梁士会，官科鸟翎，里正不送，举牒判曰： 官唤鸟翎，何物里正，不送鸟翎？ 佐使曰： 公大好判，但 鸟翎 太多。 会改曰： 官唤鸟翎，何物里正，不送雁翅？ 闻者笑之。
朱巩一联
南唐元宗会群臣赋诗。学士朱巩短于韵语，竟日不能终篇，止进一联，又极鄙俚，乃自炫曰： 好物不在多。
约法三章
魏长齐雅有体量，而才学非所经。初宦当出，虞存嘲之曰： 与卿约法三章：读者死，文笔者刑，商略抵罪！ 魏怡然而笑。